
CUVÂNT INTRODUCTIV 

Acest ghid le este dedicat tuturor acelora 
care cred că nu cancerul este cea mai gravă 
boală a omului, ci ignoranţa! 

Ne-am dorit ca acest ghid să fie util tuturor pacienţilor oncologici fără 
discriminare, indiferent de gradul lor de instrucţie, pregătire sau cultură. 

Astfel pentru aceia dintre dumneavoastră care utilizează frecvent şi au 
acces la o mulţime de surse de informaţie, acest ghid se vrea un fir al Ariadnei 
în labirintul avalanşei de informaţii mai mult sau mai puţin corecte ştiinţific, 
un „abc“ care să vă ajute să recepţionaţi corect, păstrând mereu un simţ critic 
absolut necesar, orice tip de cunoştinţe sau mesaje mai sofisticate şi mai complexe 
decât cele prezentate în această lucrare. 

In acelaşi timp, sperăm ca aceia dintre dumneavoastră pentru care accesul 
la informaţiile virtuale sau tipărite este mai dificil, să găsească în acest ghid, 
toate informaţiile necesare înţelegerii bolii, dar şi întregului proces de îngrijiri 
medicale, intr-un limbaj accesibil şi într-o formă interesantă. 

Primele referinţe scrise despre cancer datează din anii 1600 înaintea 
erei noastre, în Egipt, iar descrierea tratamentului cuprindea doar 2 cuvinte: 
Nu există! 

Progresele medicinei privind tratamentul acestei maladii au fost extrem 
de lente, dacă ne gândim că până aproape de mijlocul secolului 20, nu s-au 
produs modificări spectaculoase, care să schimbe dramatic prognosticul 
nefavorabil al acestei boli. 

Dar, suntem în secolul 21 si în mod evident efervescenta cercetărilor în 
domeniul cancerului, precum şi multitudinea studiilor clinice internaţionale, 

corelate cu o impresionantă alocare de resurse materiale de către sistemele 
medicale din întreaga lume, au condus la schimbări radicale în diagnosticul 
şi tratamentul acestei afecţiuni, astfel încât putem spune cu certitudine că în 
zilele noastre, „Cancerul nu înseamnă o condamnare la moarte 1 . 

Această afirmaţie nu este o lozincă menită să crească optimismul pacien- 
ţilor, ci descrie o realitate a zilelor noastre în care multe tumori sunt curabile 
dacă sunt diagnosticate şi tratate corect şi de asemenea speranţa de viaţă a 
pacienţilor diagnosticaţi tardiv sau cu tumori foarte agresive, creşte în mod 
constant prin apariţia de noi şi mereu mai performante terapii. 

In acest ghid veţi găsi explicate cele mai importante metode de diagnostic 
şi tratament, modul în care puteţi depăşi reacţiile adverse ce pot apare, dar 
şi o mulţime de alte informaţii, pe care autorii au considerat, că e bine să le 
aveţi, astfel încât comunicarea dumneavoastră cu medicii care vă îngrijesc să 
fie cât mai uşoară şi eficientă în acelaşi timp. 

Ne dorim ca prin acest ghid să „demontăm 11 două concepţii demodate, 
ce influenţează negativ relaţia medic-pacient şi chiar viaţa acestuia din urmă. 

Prima este aceea că „medicul dispune, iar pacientul ascultă!”. O atitudine 
medicală paternalistă, „old fashion 11 care înseamnă că medicul ia toate deciziile, 
fără să explice pacientului care sunt opţiunile lui de terapie sau ce metode de 
diagnostic pot fi folosite. Sperăm că lectura capitolelor ce urmează să ofere 
pacienţilor oncologici, posibilitatea de a participa activ la deciziile medicale, 
intr-un dialog reciproc respectuos şi constructiv, situaţie pe care o considerăm 
„trendy 11 - actuală, fiindcă ni se pare lipsit de sens ca metodele de diagnostic 
şi tratament să fie atât de moderne şi complexe, iar relaţia interumană, 
medic - pacient, cea mai importantă în procesul îngrijirilor umane să rămână 
cantonată în repere istorice demodate. 

A doua concepţie pe care dorim să o schimbăm este aceea mult uzitată şi 



devenită deja şablonardă a „pacientului luptător 11 , stimulat de diverse organizaţii 
şi persoane mai mult sau mai puţin binevoitoare să-şi mobilizeze toate resursele 
materiale şi mentale în „lupta cu boala 11 . Credem că este menirea firească a 
echipei medicale să ducă această luptă, tocmai pentru ca pacientul să poată 

trăi, cât mai mult şi cu minim de schimbări în existenţa personală. Nu este 
în beneficiul pacientului să-şi epuizeze întreaga energie datorită preocupării 
obsesive de a lupta cu boala. Nu un „luptător", ci un pacient informat va avea 
o evoluţie mai bună a bolii şi va trăi mai frumos alături de familie şi prieteni. 

Ne dorim foarte mult ca acest ghid să vă facă „imuni" la agresiunea 
aşa-zişilor „vindecători", care promit miracole, în locul terapiilor medicale, 

ştiinţifice. 

> > 

Ne dorim să nu cădeţi nici în capcanele mediatice, pentru că: aşa cum „nu 
tot ce străluceşte e aur", nici tot ce apare în ziare, la televizor sau pe internet, 
este adevărat!, iar acest ghid vă poate ajuta să preluaţi în mod just orice nouă 

informaţie referitoare la boala dumneavoastră. 

> 

Ne dorim să vă cunoaşteţi drepturile atât în relaţia cu personalul medical, 
cât si cu autorităţile, dar în aceeaşi măsură ne dorim să deveniţi conştienţi că 
aveţi şi datoria de a vă purta întotdeauna cu responsabilitate, fiindcă boala 
nu e o scuză, pentru a-i face şi pe alţii să sufere (familia, prietenii, cunoscuţii, 
personalul medical, sau administrativ), fiindcă nu este vina nimănui că v-aţi 
îmbolnăvit, cu atât mai puţin a celor care doresc să vă ajute. 

Ne dorim că acest ghid să contribuie la îmbunătăţirea comunicării, la 
dezvoltarea unui dialog armonios cu medicul curant, stabilit pe baza unui 
respect real reciproc, fiindcă să nu uitam niciodată că trebuie să ne purtăm cu 
ceilalţi la fel de frumos precum ne dorim ca ei să se poarte cu noi. 

Delia Mateescu 

Asociaţii pentru pacienţi 

Bd. N. Bălcescu 24, sc.C, etaj 2, ap. 7, interfon (II), sector 1, 
010053, Bucureşti 

Tel./Fax: 021 319 93 29 | E-mail: copac@copac.ro 
Cod Fiscal: 24318010 

Preşedinte: Cezar Irimia 

Tel.: 0723240223 

e-mail: cezar.irimia@copac.ro | abc_romania@yahoo.com 

Vicepreşedinte: Roşu Cristian 

Tel.: 0721888463 | 0766255510 

e-mail: rosu.cristian@copac.ro | rosu67cristian@yahoo.com 

Site Administrator Bujan Alin 



e-mail: alin.bujan@copac.ro | b.alin@ymail.com 




Tel.: 0735853579 I 0761796573 



ABC - România 

Braşov, Str. Gladiolelor nr.4, şi B-dul. Grivitei 91/D/6 
Cezar Irimia 

Tel.: 0723240223 | 0268/337667 
e-mail: abc_romania@yahoo.com 

ABC - Phoenix 

Bucureşti, str. Lunca Bârzeşti nr. 2, Bl. 21, Sc. 2, Ap. 48, sect. 4 

Ioana Cristea 

Tel.: 0724262882 

e-mail: ioanacrst@yahoo.com 

ABC - Suceava 

Suceava, Bdul 1 Decembrie 1918, nr. 22 
Aş. Adela Brătianu şi Corneliu Orezeanu 
Tel.: 0742545936 / 0728162402 
e-mail: lions_dl24@yahoo.fr 

Arc Destine Comune 
Tg. Mureş, str. Mărăşti nr. 38 
Stella Hanusz 
Tel.: 0788459601 

Amazoanele bistriţene 
Str. Liviu Rebreanu Nr.18 
Livia Moldovan 
Tel.: 0747277979 

e-mail: amazoanelebistritene@yahoo.com 

Oncohelp - Timişoara 

Str. Ciprian Porumbescu Nr.59 

Dr. Şerban Negru şi Violeta Ţăranu 

Tel.: 0722149554 

e-mail: violeta_taranu@yahoo.com 

OncologicRom - Constanţa 

Constanţa, Str. Tomis nr. 145 / Str. Soveja nr.62, bl.R sc. C, ap. 68 

Corina Alexandru 

Tel.: 0723853328 

e-mail: oncologicrom@yahoo.com 




^Informaţii, date de contact... 

Sofiroz - Bacău 

Bacău, Str. Slănicului 5/5 

Mioara Spiridon 

Tel.: 0744396070 

e-mail: sofirozbacau@yahoo.com 

Liga de Luptă împotriva Cancerului - MOLDAVIA 

Iaşi, str. Vasile Conta nr. 2 

Av. Ioana Macovei 

Tel.: 0740250273 

e-mail: macoveiioana@yahoo.com 

Parteneri în progres 
Constanţa, str. Zorelelor nr.15 
Adrian Lupaşcu 
Tel.: 0724316105 
e-mail: ady.lupascu@yahoo.com 

Asoc. Pacienţilor cu Limfom 
Bucureşti, str. Câmpia Libertăţii nr. 27 
Dr. Radu Niculescu 
Tel.: 0788306205 

e-mail: radu_niculescu_md@yahoo.com 

Asociaţia împotriva Cancerului - Timişoara 
Timişoara, str. Sextil Puşcariu, 9/B/10 
Dr. Anca Croitoru 
Tel.: 0721562686 

e-mail: ancacroitoru2003@yahoo.com 

ABC - Filiala Prahova 

Str. Mihai Eminescu 22/bl.3/B/17 

Florentin-George Comănescu 

Tel.: 0734873544 

e-mail: abcprahova@gmail.com 

ABC - Galaţi 

Galaţi, str. Domnească 4/P10/1/28 
Spătaru Lucia 
Tel.: 0236418874 

ECL 




DREPTURILE PACIENTULUI ONCOLOGIC 

(European Guidelines for Cancer Patients' Rights) 



Consideraţii preliminare 

Diagnosticul de cancer aduce schimbări profunde în viaţa pacientului 
şi a familiei sale. Este o boală cronică ce are un impact deosebit asupra desfă- 
şurării activităţilor generale, incluzând şi integrarea socială, în timpul şi după 
terminarea tratamentului, precum şi o serie de nevoi speciale. 

De aceea, Asociaţia Europeană a Ligilor de Cancer (ECL) consideră că 
sunt necesare reglementări legale privind serviciile specifice oferite bolnavilor 
si familiilor. 

In iunie 2002, (ECL) a adoptat o Declaraţie de Promovare şi Aplicare 
a Drepturilor Pacienţilor Oncologici, cu scopul de a fi implementată în toate 
statele europene în concordanţă cu respectarea drepturilor omului. 

1. Dreptul la detecţie precoce, diagnostic şi tratament 

Toţi bolnavii cu cancer, indiferent de vârsta, sex, sau diverse condiţii 
sociale au dreptul la o detecţie precoce a bolii, la cele mai bune metode de 
diagnostic şi tratament disponibile. 



Edited by the ECL’s European network 
on patients and health professionals 
rights and duties 



Athens, 16th October 2004 

Acest drept presupune 

- Existenţa unor standarde europene de calitate ale serviciilor medicale. 

- Echipe medicale multidisciplinare calificate. 

- Calitatea şi accesibilitatea informaţiilor primite de pacient. 

- Dreptul de a primi răspunsuri oneste, profesioniste la întrebările 
pe care le adresează specialiştilor. 

- Acces la cele mai moderne tehnologii medicale disponibile. 

- Tratament conform ghidurilor clinice. 

- Asigurări medicale de calitate. 

- Să beneficieze de continuitate în îngrijirea medicală prin coordo- 
narea şi colaborarea dintre toate departamentele medicale implicate 
în rezolvarea cazului. 

- Dreptul la a doua opinie. 

- Liste de aşteptare reduse la minim. 

- Acces la trialuri clinice ori de câte ori e posibil acest lucru. 

- Asistare pentru luarea deciziilor în mod informat. 

2. Calitatea îngrijirilor 

Calitatea îngrijirilor trebuie să fie rezultatul unei abordări complexe, 
care să răspundă nevoilor particulare ale pacienţilor şi familiilor acestora, 
să promoveze îmbunătăţirea calităţii vieţii si să conducă la o utilizare mai 
eficientă a resurselor. 

Componentele relevante sunt: 

- Pacienţii trebuie să aibă dreptul de a participa direct la luarea deci- 
ziilor, privind îngrijirea lor. 

- Accesibilitatea la o gamă largă de servicii medicale şi comunitare 
(ex. îngrijiri la domiciliu), consiliere psihologică. 

- Creşterea resurselor materiale la nivelul comunităţilor pentru spri- 
jinirea pacienţilor şi familiilor lor. 

- Acces la terapii suportive, paliative şi pentru managementul durerii, 
de asemenea integrarea terapiilor adjuvante, tratamentului convenţional). 



Drepturile pacientului oncologic 



- Acces la o echipă profesională multidisciplinară şi la centre speci- 
alizate în diagnostic şi tratament al cancerului. 

- Integrarea organizaţiilor voluntare şi caritabile în procesul de îngrijire. 

- Dreptul la confidenţialitatea datelor personale, dreptul de a-i fi 
respectată demnitatea. 

3. Relaţia pacient-profesionişti din sănătate 

Această relaţie trebuie să se dezvolte în termeni de respect reciproc şi 
încredere şi să se bazeze pe drepturi şi responsabilităţi bine definite. 
Componentele relevante sunt: 

- Timp adecvat consultării şi comunicării. 

- Dreptul la cea mai bună îngrijre. 

- Dreptul la libera alegere (tratamente, medici, proceduri). 

- Dreptul la informaţie completă despre diagnostic, tratament şi prognostic. 

- Dreptul de a-şi da sau retrage consimţământul pentru diverse 
proceduri, tratamente. 

- Dreptul de a avea acces la documentele medicale proprii. 

- Dreptul la intimitate. 

- Dreptul de a avea doleanţe şi de a i se răspunde la ele. 

- Dreptul de a-şi implica membrii familiei în relaţia sa cu personalul 
medical (dacă doreşte). 

4. Pacientul informat 

Accesul la informare pentru pacienţi şi familiile lor trebuie să fie 
promovat în vederea unei mai bune înţelegeri a bolii şi tratamentelor, cu 
scopul scăderii anxietăţii şi pentru a parcurge într-un mod cât mai puţin 
stresant această etapă de viaţă. 

Informarea pacienţilor se face de către profesioniştii în sănătate, dar şi 
din alte surse (internet, surse media diverse, organizaţii de pacienţi). 

Componentele relevante ale dreptului la informare sunt: 

- Discuţiile si comunicarea. 

- Existenţa ghidurilor de bună practică medicală şi respectarea lor. 

- Accesul la diverse broşuri, pliante şi ghiduri explicative pentru 
pacienţi. 

5. Suport psihologic pentru pacienţi şi rudele acestora 

Suportul psihologic este esenţial pentru nevoile emoţionale ale pacien- 
ţilor şi familiilor acestora în toate etapele de evoluţie a bolii, în timpul şi după 
terminarea tratamentelor şi cuprinde: 

- Accesul la consiliere psihologică în toate stadiile de boală. 

- Organizarea de training-uri pentru profesioniştii din sănătate pentru 
creşterea capacităţii lor de a comunica cu pacienţii şi de a le oferi 
suport psihologic. 

- Asigurarea încadrării de psihologi în toate unităţile în care se tratează 
pacienţi oncologici. 

- Creşterea rolului asociaţiilor bolnavilor în cadrul spitalelor şi comu- 
nităţilor pentru promovarea intereselor acestei categorii de pacienţi. 

- înfiinţarea grupurilor de suport. 

- Dezvoltarea comunicării prin internet şi a schimbului de opinii cu 
alţi pacienţi. 

- Acces la linii telefonice dedicate de tip „help-line“. 

6. Suport social şi financiar 

Pentru susţinerea pacientului şi a familiei sale e nevoie de următoarele măsuri: 

- Consiliere pentru obţinerea ajutoarelor sociale. 

- Ajutor în completarea diverselor formulare legale. 

- Susţinere socială atât în timpul, cât şi după finalizarea tratamentelor. 

- Susţinere specifică pentru unii membrii ai familiei, atunci când 
acest lucru e necesar. 

- Protecţie la locul de muncă (program redus, evitarea demiterilor). 

- Ajutorarea pacienţilor aparţinând unor grupuri vulnerabile (imigranţi, 
şomeri, persoane cu dizabilităţi). 

- Oferirea de cursuri de pregătire profesională şi chiar oferte de locuri 
de muncă. 

- Alte măsuri practice, specifice. 

7. Reabilitarea 

Restabilirea stării de sănătate fizică si psihică si creşterea calităţii vieţii 
necesită o abordare complexă, multidisciplinară (fizică, socială, ocupaţională, 
psihologică şi spirituală). 

Componentele relevante sunt: 

- Abordarea complexă a procesului de reabilitare. 

- Individualizarea planului de reabilitare pentru fiecare pacient în 
funcţie de necesităţile lui. 

7 7 

- Programe de educaţie pentru pacienţii oncologici. 

- Prevenirea şi tratamentul reacţiilor adverse tardive, post-terapeutice 
(ex.: depresia). 

- Accesul la chirurgia reconstructivă. 

- Facilităţi la angajarea/reangajarea în muncă. 

- Susţinere pentru o bună reintegrare la locul de muncă pentru elimi- 
narea stigmatizării sociale şi a diverselor prejudicii. 

- Acces la diverse tipuri de asigurări, la împrumuturi bancare. 

- îngrijiri la domiciliu. 

- Susţinerea profesioniştilor medicali în efortul lor de a determina 
pacienţii şi familiile acestora să aibă mai mult control asupra vieţii 
personale, să se integreze mai bine în societate. 

8. Paliatia 

» 

Dreptul pacienţilor la îngrijiri medicale, care au drept scop îmbunătăţirea 
calităţii vieţii în fazele avansate ale bolii maligne. 

Aceasta presupune: 

- Flexibilitatea abordării pacientului şi găsirea de soluţii individualizate 
(cele mai potrivite fiecărui pacient). 

- Dreptul pacientului de a alege locul în care aceste îngrijiri să se 
desfăşoare: la domiciliu sau în unităţi medicale specializate. 

- Controlul eficient al simptomelor. 

- Asistenţă socială a familiei pacientului pe toată perioada evoluţiei bolii. 

- Facilitarea accesului fiecărui pacient la o echipă multidisciplinară, 
cu specialişti în paliaţie. 

9. Consultanţa socială a pacienţilor 

Concept consacrat în limbajul cotidian ca „advocacy“ (termen preluat 
din limba engleză), care desemnează toate acţiunile întreprinse individual 
sau prin intermediul unor organizaţii, ce au drept scop principal implicarea 
tot mai activă a pacienţilor în luarea deciziilor medicale, dar şi în promovarea 
unor programe şi politici de sănătate. 

- Reprezintă dreptul pacienţilor de a se asocia şi a constitui organizaţii 
care să le reprezinte interesele în relaţia cu furnizorii serviciilor de 
sănătate, dar si cu autorităţile statului. 

- Se doreşte crearea unui dialog constructiv între pacienţi, profesi- 
oniştii din sănătate, reprezentanţii autorităţilor statului, ai unor 
organizaţii de suport non-guvernamentale etc. 

Ce trebuie să ştiţi despre ECL: 

Asociaţia Ligilor Europene de Cancer este o federaţie a Ligilor de 
Cancer naţionale si regionale constituite din asociaţiile pacienţilor si asociaţii 
ale profesioniştilor medicali implicaţi în diagnosticul şi tratamentul cancerului. 

ECL îşi are sediul în Bruxelles şi este o asociaţie non-profit, conform 
legislaţiei belgiene. 

A fost creată în 1980 şi are 34 de membrii în Europa. 

Membrii ECL îşi unesc forţele pentru a oferi suport pacienţilor şi 
familiilor acestora şi pentru a îmbunătăţii calitatea tratamentelor. 

ECL utilizează anual mai mult de 120 milioane Euro în lupta împotriva 
cancerului, cu un personal total de aprox. 2500 de angajaţi şi peste 200.000 
de voluntari. 

Majoritatea bugetului este cheltuită pentru îngrijirea pacienţilor, dar şi 
pe acţiuni de prevenţie şi cercetare. 

ECL secretariat: 

ECL co-ordinator, Catherine Hartmann 

Chaussee de Louvain, 479 

B- 1030 Brussels, Belgium 

Tel: +32 (0)2 743 3705; Fax: +32 (0)2 734 9250 

http://ecl.uicc.org 

DEFINIŢII- dicţionar de termeni medicali 

i i 



Canceru - este un termen care defineşte o multitudine de afec- 
ţiuni umane, caracterizate printr-o creştere anormală, haotică, a unor 
celule într-un anumit organ sau ţesut. Această creştere aberantă, necon- 
trolată, duce la apariţia unei tumori, numită şi tumoră primară. De aici 
tumorile maligne (canceroase) se pot răspândi în întreg organismul, 
ducând la formarea de noi tumori - numite si leziuni secundare sau 
metastaze. Cauzele acestei boli sunt nenumărate, neexistând un singur 
factor de risc care să poată fi incriminat în apariţia cancerului. In general 
există factori de risc legaţi de mediul de viaţă, factori de risc legaţi de 
comportamentul individual şi diversele obiceiuri (alimentaţie, fumat, 
sedentarism etc.), precum şi factori genetici, moşteniţi. 

Oncologia - este o specialitate medicală care se ocupă de 
diagnosticul şi tratamentul cancerului. 

Tumora malignă - tumora canceroasă. 

Tumora benignă - tumora necanceroasă, care nu generează 
leziuni la distanţă şi în general nici recidive locale. 

Diagnosticul de certitudine 

Pentru tratamentul corect al oricărui pacient cu o boală malignă 
este necesar un examen de certitudine care este examenul histopatologic 
al ţesutului tumoral, obţinut printr-o intervenţie chirurgicală curativă 
sau o simplă biopsie. 

Biopsie 

Recoltarea de celule sau fragmente tisulare de la nivelul unui 
organ sau ţesut pentru examinare anatomo-patologică, în vederea preci- 
zării diagnosticului de certitudine. Medicul anatomo-patolog studiază 
această probă la microscop şi/sau efectuează şi alte teste cu acest frag- 
ment tisular. Există mai multe tipuri de biopsie: incizională - se extrage 
o probă de ţesut dintr-o tumoră, excizională - se extrage întreaga 
tumoră sau arie suspectă; biopsie cu ac mare = „core-biopsy“, sau cu ac 
fin = puncţie aspirativă cu ac fin (se extrag fragmente tisulare mici în 
„core biopsy“ şi grupuri de celule, în cazul puncţiei aspirative cu ac fin). 

Stadiile de boală 

Există 4 stadii principale ale bolii maligne notate de la I la IV în 
care I şi II sunt considerate stadii incipiente cu prognostic bun, frecvent 
curabile, iar stadiile III şi IV sunt stadii avansate de boală cu prognostic 
mai puţin favorabil sau chiar rezervat. 

Există şi un stadiu preclinic de boală aşa numitul stadiu 0, sau 
microscopic, descoperit (frecvent întâmplător) înainte de apariţia unor 
modificări clinice sau paraclinice uzuale. 

Pentru stabilirea stadiului de boală se efectuează toate investiga- 
ţiile imagistice şi de laborator necesare fiecărui tip de localizare a cance- 
rului, deoarece planul de tratament depinde în mod esenţial, printre alţi 
factori si de stadiul bolii. 

Prognosticul reprezintă estimarea evoluţiei pacientului odată ce a 
fost diagnosticat cu o tumoră malignă, aprecierea şanselor de curabilitate, 
în funcţie de tipul de tumoră şi caracteristicile individuale ale fiecărui 
bolnav. 

Acesta poate fi: 

- favorabil: în cazul tumorilor mai puţin agresive, descoperite în 
stadii incipiente la pacienţi cu stare generală bună şi fără comorbidităţi 
(alte boli decât cea malignă pe care o are pacientul); 

- nefavorabil: în cazul tumorilor foarte agresive, diagnosticate 
tardiv, în stadii avansate, la pacienţii cu stare generală alterată şi comor- 
bidităţi prezente; 

- rezervat, infaust - la pacienţii diagnosticaţi în stadiu terminal de 
evoluţie a bolii maligne, pentru care nu există resurse actuale de trata- 
ment specific şi se efectuează exclusiv tratament simptomatic, suportiv. 

Tratamentele specifice - reprezintă toate tipurile de terapie: 
chirurgicală, radioterapie, chimioterapie, imunoterapie, hormonote- 
rapie, terapii ţintite etc. utilizate de către echipa medicală în tratamentul 
unui cancer, pentru eradicarea tumorii primare şi a metastazelor. 

Tratamentele simptomatice, suportive sunt tratamentele care nu se adre- 
sează direct tumorii canceroase, ci sunt utilizate pentru controlul simptomelor 
bolii şi pentru susţinerea generală a organelor şi sistemelor pacientului afectat 
de boală în sine sau de tratamentele utilizate (reacţiile adverse ale acestora). 

Bilanţul 

» 

Reprezintă totalitatea investigaţiilor clinice, paraclinice şi de labo- 
rator efectuate unui pacient. 

preterapeutic - pentru stabilirea planului de tratament; 

de etapă - pentru aprecierea răspunsului la tratament şi 
orientarea acţiunilor medicale viitoare; 

post terapeutic - după finalizarea tratamentelor specifice şi 
intrarea pacientului în etapa de monitorizare. 

Recidivele - sunt reprezentate de reluarea evoluţiei bolii maligne 
local sau loco-regional (în locul sau regiunea anatomică în care s-a 
dezvoltat tumora primară). 

Metastazele - sunt asa numitele leziuni secundare, la distantă 
şi sunt reprezentate de apariţia unor tumori maligne în alte ţesuturi şi 
organe decât cel iniţial în care a apărut tumora malignă. Apariţia uneia 

sau mai multor metastaze înseamnă iniţierea procesului de răspândire a 
bolii. Indiferent de numărul sau sediul lor, acestea încadrează un pacient 
în stadiul IV de boală. 

Monitorizarea - reprezintă procesul de supraveghere activă a 
unui pacient oncologic care şi-a încheiat etapele de tratament specific. 
Se caracterizează prin existenţa unui număr de controale periodice la 
care pacientul trebuie să se prezinte. Rolul acestor controale este acela de 
a depista la timp, posibilele recidive sau metastaze la distanţă pentru un 
tratament precoce şi corect, care să sporească şansele de curabilitate ale 
pacientului. Investigaţiile clinice şi paraclinice se efectuează la fiecare 
control, iar frecvenţa acestora depinde de tipul de tumoră, localizarea ei 
şi tratamentele specifice efectuate. 

Markerii tumorali 

Molecule aflate în sânge, alte fluide sau ţesuturi care reprezintă un 
semn al unui proces patologic, tumoral, în organismul testat. Markerii 
tumorali se utilizează în special pentru monitorizarea răspunsului la 
tratamentul specific. 

Echipa medicală multidisciplinară - este formată din toţi 
medicii implicaţi în rezolvarea unui caz oncologic şi cuprinde, obli- 
gatoriu, - oncologul medical, chirurgul oncolog specializat în diferite 
localizări ale cancerului, radioterapeutul, anatomo-patologul, psiho- 
logul, dar şi alţi specialişti în funcţie de particularităţile cazului. 

Nici un pacient oncologic nu are şanse de vindecare, ameliorare sau 
creştere a calităţii vieţii, decât în cadrul ştiinţific al unui plan de trata- 
ment conceput de personalul medical dedicat acestui tip de patologie, pe 
baza ghidurilor naţionale şi internaţionale de practică medicală. 

Bronhoscopia 

Este o investigaţie necesară în diagnosticul tumorilor maligne pulmonare, 
dar şi a altor afecţiuni respiratorii. 

Aparatul utilizat se numeşte bronhoscop flexibil şi cu ajutorul lui se pot vizu- 
aliza traheea şi bronhiile, putându-se preleva biopsii din zonele suspecte patologic. 

Investigaţia e indispensabilă în obţinerea unui diagnostic de certitudine 
pentru un cancerul bronho-pulmonar. 

De asemenea bronhoscopia, prin utilizarea unor instrumente specifice, 
poate reprezenta şi o intervenţie terapeutică în cazuri selecţionate. 

Citologia cervico-vaginală oferă informaţii despre starea de sănătate a 
epiteliului colului uterin. Se ştie că de la apariţia primei leziuni cu caracter malign 
la nivelul colului uterin şi până la dezvoltarea unei tumori maligne, decelabile la 
un examen ginecologic obişnuit, pot să treacă mai mulţi ani. Descoperirea precoce 
a unei leziuni canceroase la acest nivel este esenţială pentru curabilitatea ei. Astfel 
controlul ginecologic periodic însoţit de un examen citologic Babeş-Papanicolaou 
sunt elemente obligatorii pentru un diagnostic corect şi la timp al tumorilor de 
corp şi col uterin oferind pacientelor şanse mari de curabilitate. 

Colposcopia şi biopsia cervicală 

Colposcopia este o investigaţie prin care se examinează suprafaţa vulvei, 
vaginului şi colului uterin. In timpul investigaţiei se poate preleva o porţiune 

de ţesut (biopsie) de la nivelul colului sau de la nivelul canalului endocervical. 
Mostra de ţesut se examinează apoi la microscop pentru a identifica eventuale 
leziuni maligne. 

Colposcopia se practică atunci când examenul citologic al secreţiei vaginale, 
testul Babeş Papanicolau, indică prezenţa unor celule maligne sau cu potenţial 
de transformare malignă. 

In timpul colposcopiei, se utilizează un instrument, numit colposcop. Colpo- 
scopul măreşte imaginea de 2 până la 60 ori astfel că permite medicului examinator 
să vadă anomalii care nu s-ar fi putut constata cu ochiul liber. La colposcop, se 
poate ataşa o cameră care poate prelua imagini sau poate face înregistrări video. 
De asemenea este utilizată o substanţă iodată la nivelul vaginului şi al colului 
pentru a se identifica cât mai bine orice zonă suspectă de malignitate. Din aceste 
zone se vor efectua biopsii. 

Colonoscopia 

Este o investigaţie prin care se vizualizează interiorul intestinului gros 
(rectul şi colonul) cu ajutorul unui instrument flexibil prevăzut cu o cameră 
(colonoscop). Această investigaţie este necesară diagnosticării tumorilor maligne 
ale colonului şi rectului. In timpul colonoscopiei se efectuează şi biopsia tumorii 
pentru ca în urma examenului histo -patologic al ţesutului tumoral recoltat să 
se poată preciza diagnosticul de certitudine. 

Există şi aşa-numita colonoscopie virtuală care asociază colonoscopiei 
clasice o investigaţie radiologică (CT sau RMN) în timp real (al examinării), 
crescându-se şansele de diagnosticare precoce a unui cancer de colon sau rect. 

Ecografia 

Este o metodă de diagnostic ce utilizează ultrasunetele, care sunt reflectate 
în mod diferit de diferitele organe interne în funcţie de starea lor (fiziologică 
sau patologică). Ecografia poate asigura o bună evaluare a stării de sănătate a 
organelor în care nu se află aer, cum ar fi: ficatul, splina, ovarele, sânii, vezica 

urinară, prostata, inima). în practica oncologică rezultatele unui examen ecografic 
sunt frecvent completate cu examinări mai sofisticate, pentru precizia diagnos- 
ticului si acurateţea tratamentului. 

> > 

- înregistrarea acţiunii electrice a inimii în timpul ciclului cardiac. 

Examenul Citologic se face pe baza studierii morfologiei celulare din 
anumite secreţii patologice sau din produsele recoltate prin „aspiraţie cu ac fin“. 

Examenul histopatologic 

Este analizarea microscopică a unor fragmente de organe sau ţesuturi. Acestea se 
recolteazăprinbiopsie, realizată printr-o intervenţie chirurgicală. Fragmentele suntprelu- 
crate chimic şi apoi examinate la microscop, obţinându-se astfel examenul histopatologic. 
în afara biopsiei chirurgicale clasice, fragmente de ţesut se mai obţin cu ajutorul 
unor dispozitive speciale care realizează prelevarea unei mostre de ţesut tumoral 
din „miezul” tumorii - aşa numitele „core-biopsy“ utilizate pentru diagnosticul 
de certitudine al tumorilor de sân care nu au drept primă indicaţie terapeutică, 
rezecţia chirurgicală a tumorii. De asemenea mai există puncţia-biopsie aspi- 
rativă care se realizează cu ace fine - speciale, iar aspiratul obţinut este utilizat 
pentru obţinerea unui examen citologic, adică al celulelor (spre deosebire de 
biopsie prin care se recoltează fragmente de ţesuturi). 

Deşi examinarea la microscop de către medicul anatomo-patolog este 
cea care precizează diagnosticul cert de malignitate, uneori acest lucru nu este 
suficient pentru un tratament corect al tumorii şi atunci se mai efectuează şi un 
examen IHC (imuno-histochimic). 

Examenul imuno-histochimic este o metodă adjuvantă pentru examenul 
histopatologic care poate preciza o serie de caracteristici intrinseci ale tumorii 
(prezenţa unor receptori, a unor anomalii celulare specifice) utilizate pentru 
individualizarea tratamentelor oncologice (adică fiecare pacient să primească 

un anumit tip de tratament, cât mai adecvat tumorii pe care o are, cu toate 
caracteristicile ei). Prin acest examen se poate stabili mai exact tipul de cancer 
precum şi modalitatea terapeutică cea mai eficientă. 

Hemograma completă 

Hemograma completă este o analiză care măsoară următoarele: 

- Numărul de globule roşii din sânge - eritrocite (RBC). 

- Numărul de globule albe din sânge - leucocite (WBC). 

- Cantitatea totală de hemoglobină din sânge (HGB). 

- Procentul de globule roşii (hematocrit) (HCT). 

- Media volumului globulelor roşii (MCV). 

- Media globulară a hemoglobinei (MCH). 

- Concentraţia medie a hemoglobinei în eritrocite (MCHC). 

- Numărul de trombocite (PLT). 

Markerii tumorali 

• Sunt substanţe ce pot fi determinate în sânge, urină (markeri umorali) 
sau ţesuturi (markeri tisulari) şi sunt mai mult sau mai puţin specifice unui 
anumit tip de cancer. 

• Utilizarea lor în medicină serveşte mai multor scopuri: 

- Diagnosticarea unor tumori - în corelaţie cu alte investigaţii şi stadializarea 
unor tumori (ex. AFP, beta-HCG, LDH - în tumorile testiculare) - 
eventualitate mai rară. 

- Monitorizarea pacienţilor - cea mai frecventă utilizare. 

în acest sens, determinarea markerilor tumorali ajută la predicţia răspun- 
sului terapeutic, aprecierea eficienţei unei terapii (scăderea valorilor înregistrate 
înainte de tratament înseamnă răspuns terapeutic favorabil), depistarea precoce 
a recidivelor locale sau a metastazelor. 

- Markerii sunt utilizaţi şi în cercetarea medicală pentru rolul posibil în 
detectarea precoce a cancerelor şi identificarea unor noi posibile ţinte de trata- 

ment. în genetică, markerii pot ajuta la determinarea riscului genetic - riscul 
unei persoane de a dezvolta un cancer. 

• Markerii tumorali sunt substanţe produse de celulele tumorale maligne 
dar şi de alte celule ale organismului ca răspuns la agresiunea reprezentată de 
cancer, şi uneori şi de alte afecţiuni non-maligne, ceea ce poate creea confuzie 
în interpretarea rezultatelor. 

• în prezent nu există markeri specifici pentru toate tipurile de cancer. 
Există markeri cu mare specificitate pentru un anumit tip de tumoră, precum 
şi markeri ce pot avea valori crescute în mai multe tipuri de afecţiuni. 

Un marker tumoral ideal ar trebui să îndeplinească mai multe condiţii: 

- să fie specific, adică să fie nedectabil la persoane sănătoase, sau cu 
afecţiuni benigne); 

- să aibă o specificitate de organ; 

- să aibă o sensibilitate crescută (detectabil în prezenţa unui mic număr 
de celule tumorale); 

- să aibă valoare predictivă. 

Deşi nu există încă markeri ideali, mulţi dintre ei se apropie de aceste 
cerinţe şi sunt foarte utili în practica medicală curentă. 

Câteva exemple: 

PSA - pentru cancerul de prostată. 

CA-125 - pentru cancerul de ovar. 

CA-15-3 - pentru cancerul de sân. 

CEA - pentru tumori digestive în special ale colonului şi rectului. 

CA-19-9 - pentru tumori digestive, în special pancreas. 

AFP - pentru tumori digestive, în special ficat, dar şi tumori testiculare. 

LDH - pentru tumori testiculare, de sân, ovar, digestive. 

Beta-HCG - pentru tumori testiculare, coriocarcinom. 

S100 - pentru sarcoame, melanoame. 

Markerii tumorali nu sunt utilizaţi pentru screeningul persoanelor asimp- 
tomatice, în schimb anumiţi markeri pot fi utili pentru screeningul persoanelor 
simptomatice sau a grupurilor cu risc: 

- PSA total şi liber pentru cancerul de prostată, combinat cu tuşeul rectal. 

- AFP pentru pacienţii cu ciroză hepatică şi cu risc crescut de a dezvolta 
un carcinom hepato-celular. 

- CA 125 pentru cancerele ovariene, combinat cu ecografia transvaginală. 

Indicaţia cea mai importantă a markerilor tumorali constă în monitorizarea 

tratamentului specific oncologic, cu următoarele interpretări: 

- scăderea la normal a nivelului markerilor poate indica o remisiune 
completă a bolii; 

- persistenţa unor nivele patologice, indică existenţa unei tumori reziduale 
şi/sau apariţia metastazelor; 

- creşterea nivelului markerilor după o perioadă de normalizare indică 
recurenţa tumorii (locală-recidivă, sau la distanţă-metastaze). 

Atenţie! In toate situaţiile de mai sus, examenul clinic şi investigaţiile 
imagistice sunt obligatorii pentru evaluarea bolii; nu se iau decizii terapeutice 
numai pe modificările markerilor tumorali! 

RMNsaulRM 

Rezonanţa magnetică nucleară sau Imagistica prin rezonanţa magnetică 
(cu prescurtările de mai sus) reprezintă o investigaţie paraclinică ce utilizează 
un câmp magnetic şi pulsuri de radiofrecvenţă pentru obţinerea de imagini a 
unor organe şi ţesuturi. 

IRM oferă informaţii care nu pot fi obţinute prin radiografii simple, 
ecografii sau examen CT. 

In timpul IRM, regiunea corpului ce trebuie investigată, este plasată într-un 
aparat special care reprezintă un magnet uriaş. Informaţiile furnizate de IRM pot 
fi stocate şi salvate într-un computer şi de asemenea aceste rezultate se transcriu 

pe un CD şi/sau filme ce se eliberează pacientului împreună cu interpretarea 
scrisă a acestui examen. Ca şi în cazul examinării CT se poate utiliza o substanţă 
de contrast pentru o mai bună vizualizare a anumitor structuri anatomice. 

Există o serie de situaţii care pot reprezenta contraindicaţii la examenul 
IRM şi de aceea, pacientul trebuie să informeze medicul examinator: 

- dacă are instalat un pacemaker, un membru artificial, tije metalice sau 
orice fel de metal fixat în corp, valve cardiace metalice, clipsuri metalice la nivel 
cerebral, diverse implanturi metalice (piercing) sau orice fel de implanturi sau 
proteze medicale (de exemplu pompa cu injectometru); 

- dacă este alergic la medicamente; 

- dacă pacienta este sau nu însărcinată; 

- dacă lucrează cu metale sau dacă recent a suferit o intervenţie chirur- 
gicală pe vasele sanguine (în anumite cazuri poate fi contraindicată 
examinarea IRM). 

- dacă pacienta prezintă un dispozitiv contraceptiv intrauterin; 

- dacă este claustrofob (devine agitat în locuri închise); 

- dacă prezintă afecţiuni renale sau siclemie (hemoglobinopatie S); 

- dacă prezintă orice fel de patch (plasture cu medicaţie absorbită trans- 
dermic) deoarece IRM poate cauza arsură la nivelul regiunii respective. 

Pacientul va discuta cu medicul specialist despre necesitatea efectuării 
investigaţiei şi posibilele riscuri. 

Dacă se efectuează o IRM abdominală, pacientul nu trebuie să mănânce 

si să consume lichide cu câteva ore înainte. 

> 

Scintigrafia osoasă 

Este o investigaţie imagistică ce are drept scop identificarea de zone 
anormale (patologice) la nivelul întregului sistem osos al organismului. Sistemul 
osos sau scheletul uman este alcătuit din totalitatea oaselor si a articulaţiilor 
dintre acestea. La om există 223, de oase din care 95 sunt oase perechi, iar 33 
oase neperechi. 

Se administrează o substanţă radioactivă, care se fixează în diferite grade 
de intensitate la nivelul la care există o leziune osoasă. Hiperfixarea acestui trasor 
(deşi poate avea şi alte cauze) indică frecvent o posibilă zonă de malignitate. 

De aceea scintigrafia este indicată mai ales în cazul în care se suspicionează 
leziuni osoase multiple (metastaze). 

După injectarea trasorului, radiaţia emisă de corp este captată cu o cameră 
gamma - locurile cu metabolism mai activ captează mai mult trasor şi apar ca 
„zone calde” de hiperfixare. 

„Zonele calde” - de hiperfixare înseamnă regiuni cu activitate tumorală, 
sau mai rar cu alte afecţiuni (artroze). 

Tomografia computerizată (CT) reprezintă o metodă de investigaţie 
radiologică ce utilizează razele X pentru a obţine imagini detaliate ale structurilor 
din interiorul corpului. 

In timpul acestui examen pacientul stă întins pe o suprafaţă plană (masă) 
legată la scaner. Scanerul trimite pulsuri de raze X spre acea parte a corpului ce 
se doreşte a fi investigată. O parte a aparatului este mobilă, astfel încât poate 
efectua imagini din mai multe poziţii. Imaginile sunt memorate într-un computer. 

Utilizarea examinării prin CT: 

- se investighează diferite părţi ale corpului: toracele, abdomenul, pelvisul 
sau membrele. Organele ce pot fi cercetate sunt: plămânii, inima, ficatul, 
pancreasul, rinichii, glandele suprarenale. De asemenea se pot obţine informaţii 
despre ganglioni, vase sanguine sau oase. 

Frecvent este necesară folosirea unei substanţe de contrast pentru a se vizu- 
aliza mai bine structurile şi organele investigate. Substanţa poate fi administrată 
intravenos (IV), oral sau poate fi introdusă în diverse alte părţi ale organismului 
(de exemplu, în rect). Imaginile pot fi realizate înainte şi/sau după administrarea 

substanţei de contrast. 

> 

Timpul în care se realizează o tomografie computerizată variază între 30 
şi 60 de minute, dar se poate prelungi şi mai mult (până la 2 ore). 

Tomografia computerizată este o investigaţie obligatorie în diagnosticul, 
stadializarea şi monitorizarea majorităţii tumorilor maligne. 

Tomografia cu Emisie de Pozitroni / PET scan 

Este o metodă modernă de investigaţie imagistică care permite examinarea 
completă a corpului pacientului, prin producerea unor imagini ale fiziologiei 
organismului, imagini imposibil de obţinut cu alte metode. Prin PET se obţin 
date despre metabolismul organismului precum şi alte funcţii importante, nu 
doar simpla structură anatomică a anumitor organe aşa cum se întâmplă de 
exemplu la examinările CT sau IRM. în oncologie scanarea de tip PET este 
frecvent folosită pentru: 

- diagnosticul unei tumori maligne; 

- stadializarea acesteia; 

- aprecierea rapidă a unui anumit răspuns terapeutic; 

- monitorizarea periodică pentru identificarea în timp util a recidivelor 
locale sau a metastazelor unui cancer cunoscut; 

- diferenţierea între o leziune benignă şi una malignă. 

în timpul investigaţiei se injectează intravenos o cantitate de glucoză 
(zahăr) marcată radioactiv. Scaner-ul PET se roteşte în jurul corpului şi captează 
imagini ale zonelor din organism unde glucoza este metabolizată (consumată). 
Celulele maligne, fiind mai active metabolic şi folosind mai multă glucoză, decât 
cele normale vor apărea mai luminoase. 

Tomografia cu emisie de pozitroni este extrem de valoroasă prin infor- 
maţiile pe care le oferă medicului oncolog, dar trebuie reţinut că deşi foarte 
performantă, ea nu înlocuieşte un examen histopatologic, singurul care precizează 
diagnosticul de certitudine al unei afecţiuni maligne. 

Stadiallzarea 

bolii 





STADIALIZAREA BOLII 



• Stadiul tumorii descrie extensia şi severitatea afecţiunii maligne. 
Cunoaşterea stadiului bolii permite medicului oncolog să elaboreze un plan 
de tratament individual pentru fiecare pacient şi să poată estima care este 
prognosticul respectivului bolnav. 

• Sistemele de stadializare au evoluat foarte mult de-a lungul timpului 
şi se perfecţionează în mod constant pe măsura creşterii performanţelor 
mijloacelor de diagnostic. 

• Cel mai utilizat este sistemul TNM de stadializare în care T-descrie 
extensia tumorii primare, N-numărul şi sediul ganglionilor regionali ce pot fi 
invadaţi malign, iar M-se referă la leziunile secundare-metastazele la distanţă 
(în alte organe sau ţesuturi) faţă de sediul tumorii primare. 

• In funcţie de categoriile T, N, M descrise mai sus se pot stadializa 
majoritatea cancerelor în următoarele stadii: 0, 1, II, III sau IV. 

• Pentru aprecierea categoriilor TNM se utilizează o serie de metode 
diagnostice specifice fiecărui tip de cancer (biopsii cu ex. histopatologice, 
investigaţii imagistice şi de laborator). 

La baza stadializării stă înţelegerea dezvoltării oricărei tumori maligne. 
Intr-un anumit organ sau ţesut, anumite celule care proliferează în mod haotic, 
necontrolat duc la formarea unei tumori-tumora primară T, care poate avea 
diverse dimensiuni şi raporturi cu ţesuturile din jur. In mod convenţional 

tumorile au fost clasificate în funcţie de caracteristicile lor în categoriile 
0, Tis 1, 2, 3, 4. 

Pe măsură ce tumora primară creşte e posibilă migrarea celulelor maligne 
pe calea sistemului limfatic, către ganglionii regionali (din vecinătatea tumorii) 
notaţi cu N. In funcţie de tipul tumorii, numărul de ganglioni invadaţi de 
celulele maligne şi sediul lor, putem întâlni categoriile N: 0, 1, 2, 3. 

Celulele maligne de la nivelul tumorii primare pot pătrunde nu numai 
în sistemul limfatic al organismului, dar şi în sistemul sanguin prin care se pot 
răspândi oriunde în corp, uneori la mare distanţă de sediul iniţial, determinând 
astfel apariţia de tumori sau leziuni aşa-zis secundare, adică metastaze, notate 
cu M în sistemul TNM. Categoriile de M sunt: 0, 1. 

în stadializarea unor tumori se utilizează şi categoria G - care defineşte 
gradul de diferenţiere al tumorii, sau altfel spus cât de mult diferă ea de ţesutul 
normal în care a apărut. Categoriile G sunt 1, 2, 3, 4 (în care diferenţierea 
scade, iar gravitatea creşte: de la G1 la G4). 

Sistemul TNM-aprobat de UICC (International Union Against Cancer) 
este utilizat şi în România. 

Pe documentele medicale ale fiecărui pacient oncologic, trebuie să se 
regăsească atât diagnosticul de boală malignă, cât şi stadiul bolii conform 
TNM, cu precizarea clară a categoriilor T, N şi M, după efectuarea tuturor 
investigaţiilor necesare. 

Categoriile T, N, M sunt explicate în tabelele următoare: 

Tumora primară T 

Tumora primară nu poate fi evaluată. 

Nu există tumoră primară decelabilă cu mijloacele folosite. 
Carcinom in situ - un cancer incipient, intraclinic (nedetectabil 
clinic sau cu mijloace uzuale paraclinice). 



TX 

T0 

Tis 

Tl, T2, T3, T4 Pentru fiecare localizare a cancerului, anumite mărimi şi 
caracteristici ale tumorii, o plasează în categoria 1 - cea mai 
mică, mai puţin extinsă - până la categoria 4 - cea mai mare, 
mai extinsă. 

Ganglionii regionali (nodulii limfatici) N 



NX 


Nu pot fi evaluaţi. 


NO 


Nu există ganglioni regionali invadaţi malign. 


NI, N2, N3 


Există ganglioni regionali invadaţi de la 1-cel mai mic număr 
şi dimensiunile cele mai mici-până la categoria 3 care înseamnă 
cel mai mare număr sau cu cele mai nefavorabile caracteristici. 


Metastazele (leziunile secundare, la distanţă) M 


MX 


Leziunile la distanţă nu pot fi evaluate. 


MO 


Nu există leziuni la distanţă, cancerul nu s-a răspândit la alte 
organe sau ţesuturi. 


Ml 


Exista metastaze la distanţă, care vor fi notate cu prescurtări 
ale numelui organului afectat exemplu: Ml-hep=metastaze 
hepatice, Ml-pul=metastaze pulmonare etc. 



Stadiul bolii este rezultatul combinării categoriilor T, N şi M, şi deşi 
există o multitudine de variante, diferite de la o localizare la alta a cancerului, 
extensia bolii fiecărui pacient se poate aprecia în 5 stadii descrise mai jos: 

Stadiul bolii Definire. 

Stadiul 0 Carcinom in situ - cancer depistat foarte precoce la nivel 
microscopic, în general cu prognostic foarte bun. 

Stadii I, şi II Stadii incipiente de boală în care există o tumoră depistată şi 
posibili ganglioni regionali invadaţi, dar în general extensia e 
redusă şi prognosticul favorabil. 

Stadiu avansat, de obicei cu tumori de mari dimensiuni şi/sau 
mulţi ganglioni invadaţi, sau cu alte caracteristici de gravitate. 

Prognostic mai puţin favorabil, foarte diferit ca evoluţie, în 
funcţie de localizarea tumorii primare. 

Cancerul s-a răspândit în organism şi a dus la apariţia de 
metastaze (leziuni secundare la distanţă de tumora primară) în 
unul sau mai multe organe sau ţesuturi. 

Prognostic rezervat, nefavorabil. 

In cazul multor localizări, pentru precizarea mai exactă a extensiei 
bolii, după numărul care defineşte stadiul (I, II, III, IV), apare 
şi o literă A, B, C- gravitatea crescând de la A la C. 

Exemple de stadializare în diverse localizări: 

sân - T3 N2M0 - înseamnă stadiul III B; 
colon - T2 NI Ml-hep - înseamnă stadiul IV. 

Există şi cancere care nu pot fi stadializate conform TNM, pentru 
care se utilizează alte tipuri de clasificări (ex. Tumorile cerebrale ale măduvei 
spinării ale sângelui etc.). 

Medicul oncolog stadializează boala malignă, pentru a oferi pacientului 
tratamentul cel mai adecvat în funcţie de stadiu, dar şi de alţi factori cum ar fi 
vârsta, status-ul de performanţă, patologia asociată, şi dorinţa acestuia. Pentru 
a preciza diagnosticul de boală şi stadiul, în vederea elaborării planului de 
tratament, împreună cu ceilalţi membrii ai echipei multidisciplinare, medicul 
oncolog utilizează următoarele documente medicale ale pacientului: 

- Protocolul operator. 

- Examenul histopatologic al piesei operatorii, sau rezultat în urma 
unei biopsii. 

- Examenul imunohistochimic, FISH (Fluorescent In Situ Hybridization) 
sau CISH (Colorimetric In Situ Hybridization), al tumorii. 

- Examenele citologice. 



Stadiu III 



Stadiu IV 

- Rezultatele unor investigaţii imagistice: radiografii, ecografii, examene 
de tomografie computerizată TC, de rezonanţă magnetică nucleară 
RMN, scintigrafii, tomografii cu emisii de pozitroni-PET. 

- Endoscopii digesive, bronhoscopii, cistoscopii. 

- Analize de laborator diverse-hematologice, biochimice, markeri tumorali. 

Modalităţi 
de tratament 






MODALITĂŢI DE TRATAMENT 



Chirurgia oncologică 

Chirurgia are un rol important atât în diagnosticul cât şi în tratamentul cancerului. 

Uneori chirurgia se rezumă la efectuarea unei biopsii, absolut necesare obţinerii 
unui examen histopatologic de certitudine, care să confirme malignitatea bolii. 

Atunci când nu se limitează la o procedură cu scop exclusiv de diagnostic, 
chirurgia oncologică poate fi: 

- Curativă, radicală - In acest caz tumora a fost scoasă în întregime, nu 
au fost invadate ţesuturile din jur şi nu există metastaze la distanţă. Chirurgia 
curativă se adresează deobicei stadiilor incipiente de boală. 

- Chirurgia cito-reductivă - Se porneşte de la premiza că nu poate fi 
excizată întreaga masă tumorală, dar reducerea ei prin proceduri chirurgicale 
complexe creează bazele unui răspuns mai bun la celelalte tipuri de tratament 
utilizate în oncologie (chimioterapie, radioterapie) şi creşte şansele de supra- 
vieţuire ale pacientului. 

- Chirurgia paliativă - reprezintă ansamblul acelor proceduri chirur- 
gicale, care nu au intenţie de curabilitate, sau de optimizare a unor răspunsuri 
terapeutice, ci urmăresc exclusiv îmbunătăţirea calităţii vieţii şi prevenirea unor 
situaţii de urgenţă chirurgicală. 

- In ultimii ani metodele chirurgicale utilizate în oncologie s-au rafinat 
foarte mult prin scăderea numărului de intervenţii mutilante (ex. Chirurgia 

conservatoare a sânului, tehnica ganglionului santinelă în diferite localizări), 
utilizarea unor abordări laparoscopice sau chiar a chirurgiei robotice în trata- 
mentul tumorilor maligne. 

Chirurgul oncolog împreună cu radioterapeutul şi oncologul medical 
precum şi cu alţi specialişti (în funcţie de localizarea cancerului), formează 
echipa multidisciplinară care stabileşte strategia terapeutică pentru fiecare 
pacient, individualizată în funcţie de caracteristicile acestuia. 

Se stabilesc astfel etapele de desfăşurare şi rolul fiecărei modalităţi de 
terapie în cadrul planului general. 

Este important ca medicul chirurg care efectuează operaţia să cunoască 
tehnicile de abordare a tumorilor maligne, să aibă un training (specializare, 
cursuri) în acest sens, iar expertiza sa teoretică să fie susţinută şi de experienţa 
clinică necesară (intervenţiile pentru tumori maligne să facă parte din activi- 
tatea sa curentă, nu să reprezinte cazuri izolate)!! 

Subliniem această exigenţă referitoare la chirurgii care operează tumori 
maligne, deoarece de corectitudinea intervenţiei iniţiale depind şansele de 
reuşită în controlul general al bolii. Este de asemenea de menţionat că studiile 
internaţionale care au investigat impactul experienţei chirurgilor asupra evoluţiei 
pacienţilor oncologici, au arătat că numărul mare de intervenţii pentru cancer 
realizate, se corelează cu o supravieţuire mai bună a pacienţilor şi vice-versa, 
pacienţii operaţi de chirurgi fără experienţă în abordarea tumorilor maligne, 
au o evoluţie mai nefavorabilă. 



Radioterapia 



Radioterapia 

1. Generalităţi: ce este radioterapia? 

2. Cum acţionează radioterapia 

3. Tehnici de radioterapie: 

a. radioterapia externă 

b. brahiterapia 

c. radioterapia metabolică 

4. Scopurile radioterapiei: 

a. scopul curativ 

b. scopul paliativ 

5. Cum decurge un tratament cu radioterapie 

a. stabilirea indicaţiei de radioterapie 

b. simularea şi planul de tratament 

c. iradierea propriu-zisă 

i. radioterapia externă 

ii. brahiterapia 

d. controalele în timpul şi după terminarea radioterapiei 

6. Efectele secundare ale radioterapiei 

a. efectele secundare acute 

b. efectele secundare tardive 

c. cum se îngrijeşte pielea în timpul iradierii 

d. modificarea activităţii sexuale în timpul iradierii 

e. dieta în timpul radioterapiei 

i. recomandări generale de dietă 

ii. dieta în iradierea abdomenului şi pelvisului 

7. Radioterapia în principalele localizări ale cancerului 

a. cancerul mamar 

b. cancerul pulmonar 

c. cancerul rectal 

d. cancerele ORL 

e. cancerele uterine 

f. cancerul de prostată 

Generalităţi: 

» 

Există trei metode principale de tratament în cancer: 

1. chirurgia (operaţia, intervenţia chirurgicală); 

2. radioterapia (tratamentul cu radiaţii ionizante, denumite în 
limbajul nemedical raze); 

3. tratamentul medicamentos (exemple: chimioterapia sau terapia 
citostatică, hor monoter apia). 

In majoritatea cazurilor este folosită o combinaţie între aceste 
tratamente, dar ele se pot folosi şi singure, ca tratament exclusiv. 

Cum acţionează radioterapia: 

Radiaţiile ionizante (radiaţii X, gamma, fascicule de particule) distrug 
celulele tumorale. Ca urmare a efectului radioterapiei, celulele tumo- 
rale devin incapabile să crească şi să se multiplice, ceea ce înseamnă că 
tumora nu mai creşte, ci se micşorează, uneori până la dispariţie. 

Chiar dacă tumora a fost eliminată printr-o intervenţie chirurgi- 
cală (operaţie) radioterapia este importantă pentru că ea reduce riscul 
apariţiei unei recidive. Celulele canceroase sunt prea mici pentru a putea 
fi observate cu ochiul liber în timpul operaţiei, iar iradierea va distruge 
orice celulă sau grup de celule maligne care ar putea să rămână în zona 
operată şi care ar putea duce la reapariţia tumorii (recidiva). 

In timpul radioterapiei, un fascicul (sau mai multe) de radiaţie este 
direcţionat prin pielea pacientului în zona tumorii şi a ţesuturilor din jurul 
acesteia. In zona tratată ajunge astfel o anumită doză (cantitate) de iradiere. 

Radioterapia se face fracţionat, adică se administrează zilnic mici 
doze de radiaţie, 5 zile pe săptămână, pe o perioadă de câteva săptămâni 
(în funcţie de doza totală planificată). 

Celulele normale aflate în vecinătatea tumorii sunt si ele afectate, 
dar au o capacitate mult mai mare de a-şi repara singure (în pauza dintre 
şedinţele de radioterapie) defectele rezultate în urma iradierii. Datorită 

afectării celulelor normale, în timpul iradierii (sau tardiv, după terminarea 
tratamentului) pot să apară efecte secundare (nedorite) ale radioterapiei 
(înroşirea tegumentului, diaree, jenă dureroasă la înghiţit etc.), uneori 
cu intensitate mare, necesitând tratament simptomatic sau, rar, chiar 
întreruperea iradierii. 

în timpul tratamentului cu radioterapie externă pacientul nu 
devine radioactiv, nu transmite radiaţia persoanelor din jur, ca urmare 
nu trebuie să evite colectivitatea sau familia. Radioterapia internă cu 
implant definitiv şi cea metabolică, în care sursele radioactive sunt 
introduse în organism, necesită aplicarea unor metode de protecţie 
pentru persoanele din jur; fiecare pacient va primi, în aceste cazuri, 
informaţii legate de perioada de timp şi metodele prin care trebuie să-i 
protejeze pe cei din jur (familie, personal medical). 

Tehnici de radioterapie 



Alegerea tipului de aparat (a felului de radiaţie folosită) 
depinde de tipul tumorii, de extensia ei (stadiul bolii), de localizarea 
acesteia şi, din păcate nu în ultimul rând, de posibilităţile tehnice 
existente în spitalul unde se face tratamentul. 



Există mai multe tehnici de radioterapie care se folosesc: 
Radioterapia externă (teleterapia) - metoda de radioterapie în care 
sursa de iradiere se afla la distanţă de pacient. 

• Este metoda cea mai frecvent folosită. 

• Aparatele de radioterapie externă (cum sunt aparatele de telecobal- 
toterapie sau acceleratoarele liniare de particule) eliberează radiaţia 
sub forma unor fascicule bine delimitate care ajung la pacient, în 
zona care trebuie tratată (care conţine tumora). 

Brahiterapia (curieterapia sau iradierea internă) - metoda de radioterapie 
în care sursa de iradiere se află în contact , în vecinătatea sau în interiorul tumorii. 

• Se poate combina cu radioterapia externă sau se foloseşte ca unică 
metodă de iradiere. 

• Medicul radioterapeut va poziţiona în interiorul pacientului surse 
radioactive sau aplicatorii (anumite tuburi subţiri prin care sursele 
radioactive vor fi ulterior introduse, cu comandă computerizată - 
brahiterapia denumită „afterloading”). 

Radioterapia metabolică - folosind izotopi radioactivi introduşi în 
interiorul organismului pacientului , care vor ajunge să fie „preluaţi” de 
celulele canceroase. 

Scopurile radioterapiei: 

Scopul curativ: - urmăreşte vindecarea bolii 

• Radioterapia exclusivă - folosirea că unică metodă de tratament 
a radioterapiei; de obicei, acest tip de radioterapie se foloseşte 
când există contraindicaţii pentru chirurgie sau când tumora este 
foarte sensibilă la iradiere. 

• Radioterapia preoperatorie (neoadjuvantă) - folosirea iradi- 
erii înainte de intervenţia chirurgicală, atunci când tumora 
este iniţial inoperabilă; în urma radioterapiei, prin micşorarea 
tumorii, aceasta devine operabilă. 

• Radioterapia postoperatorie (adjuvantă) - folosirea iradierii 
după intervenţia chirurgicală, după îndepărtarea tumorii şi/ 
sau ganglionilor regionali, în cazul în care există risc important 
pentru recidiva locală (adică tumora să reapară); folosirea radio- 
terapiei va îmbunătăţi controlul local al bolii canceroase (se evită 
reapariţia tumorii în aceeaşi zonă - recidiva) şi, în unele cazuri, 
creşterea supravieţuirii. 

Scopul paliativ - urmăreşte creşterea calităţii vieţii, nu urmă- 
reşte vindecarea. 

• Radioterapia paliativă - folosirea iradierii pentru înlăturarea 
sau ameliorarea unor simptome (cum ar fi durerea, dispneea). 

Cum decurge un tratament cu radioterapie 



în general, etapele terapeutice în cancer se stabilesc înaintea 
oricărui tratament, la diagnosticul bolii, în cadrul unei echipe 
multidisciplinare de medici specialişti (chirurg, oncolog medical, 
radioterapeut, anatomopatolog). Unele spitale nu au posibilitatea 
de a forma echipe complete de specialişti, este posibil ca pacientul 
să ajungă la medicul radioterapeut după parcurgerea unor etape 
din tratament (de obicei deja s-a efectuat intervenţia chirurgicală, 
uneori şi chimioterapie). 



Radioterapia are o serie de etape: 

1. stabilirea indicaţiei de radioterapie; 

2. simularea şi planul de tratament; 

3. iradierea propriu-zisă; 

4. controalele în timpul şi după terminarea tratamentului. 

1. Tratamentul are o primă etapă de stabilire a indicaţiei de 
radioterapie (adică se decide dacă iradierea este eficientă în cazul 
respectiv de boală). 

• Stabilirea indicaţiei de radioterapie se face de către medicul specialist 
radioterapeut. 

• Medicul radioterapeut va stabili dacă există indicaţie pentru radiote- 
rapie şi dacă scopul va fi curativ sau paliativ. Decizia sa se bazează pe: 

- examenul anatomopatologic de la biopsie sau intervenţia chirur- 
gicală; 

- investigaţiile imagistice - radiografii, examene computer tomo- 
grafice, RMN, PET; 

- rezultatele analizelor de sânge, urină, markeri tumorali; 

- starea generală a pacientului, vârstă, alte boli concomitente; 

- dacă este necesar, radioterapeutul va solicita examene suplimentare. 

• Odată stabilită indicaţia de radioterapie pacientul va fi programat 
pentru tratament. 

• Pacienţii trebuie să ştie că în general există o perioadă optimă în 
care iradierea are eficienţă maximă, dar programarea la tratament 
poate fi influenţată de multiplii factori fără legătură directă cu boala 
pacientului (insuficienţa echipamentelor de radioterapie, distribuţia 
lor în teritoriu, factori economici şi sociali). 

Este important ca în această perioadă de pregătire pacientul să 
primească răspunsuri la următoarele întrebări: 

• Radioterapia are intenţie curativă sau paliativă? 

• Există alte posibilităţi de tratament? 

• Cât va dura tratamentul? 

• Când va începe tratamentul? Există liste de aşteptare? 

• Vor exista efecte secundare? Care sunt cele mai frecvente 
dintre acestea? Vor fi trecătoare sau vor persista în timp după 
iradiere? Cum se pot preveni sau trata? 

• Va determina radioterapia o schimbare în programul zilnic al 
pacientului? Vor exista perturbări ale vieţii de zi cu zi (este 
necesar repaus la pat? poate conduce maşina? este necesară 
întreruperea serviciului?) 

• Există controale clinice în timpul radioterapiei şi după termi- 
narea acesteia? 

• Este necesar suportul psihologic? Unde se poate adresa pentru 
acest lucru? 

• Care sunt regulile administrative ale secţiei sau departamen- 
tului de radioterapie? 



După ce primeşte informaţiile legate de tratament pacientul 
va fi invitat să semneze Consimţământul informat (acordul pacien- 
tului pentru efectuarea radioterapiei). 

2. Pregătirea radioterapiei va începe după stabilirea indicaţiei: 

• Pacientul va fi solicitat pentru un plan de tratament şi o simulare 
a tratamentului. 

• Echipa care se va ocupa de pacient este formată din medic 
radioterapeut, fizician medical, asistent / tehnician de radioterapie. 

• In această etapă se vor face măsurători, iar datele se vor înscrie 
într-o fisă de tratament. 



• Pacientul se va afla aşezat pe 
o masă similară mesei de tratament, 
iar aparatul denumit simulator va 
permite efectuarea de măsurători, 
poziţionări, imagini radiografice 
de centraj. 

• La sfârşitul simulării trata- 

y 

mentului fisa va conţine toate 

y y 

informaţiile care să permită pozi- 
ţionarea pacientului pe masa de 
tratament si se va cunoaşte modul 




Fig. 1 - Simularea. 



de realizare tehnică a iradierii - din ce direcţie se va face iradierea, câte 
fascicule, cât de mari vor fi ele, timpul de iradiere. 

• Se pot folosi anumite sisteme de fixare a corpului, a braţului, 
măşti din plastic pentru fixarea capului, planuri înclinate pe care paci- 
entul stă culcat, saltele speciale care iau forma corpului etc. - în funcţie 
de zona iradiată. 

• Pe pielea pacientului se vor marca anumite repere prin tatuarea 
unor puncte. Este important ca pacientul să păstreze vizibile aceste semne 
pe toată durata tratamentului (se va evita spălarea zonei în primele 24 ore 
după tatuare). 

• La sfârşitul simulării se va ştii care este doza („cantitatea de 
iradiere” care se va administra, exprimată în Gy = gray ), câte şedinţe 
de tratament se vor efectua şi în ce mod se va administra radioterapia. 

3. Tratamentul propriu-zis: 

Radioterapia externă : 

• Tratamentul este efectuat cu ajutorul unui aparat de iradiere 
externă (accelerator liniar, aparat de cobalto terapie); acesta are o masă de 
iradiere (pe care stă pacientul) în jurul căreia se roteşte capul aparatului 
(locul unde se produce radiaţia care ajunge la pacient). 

• Pacientul va fi condus în sala de iradiere de către personalul care 
va efectua tratamentul; acolo se afla aparatul de iradiere externă; va fi 
poziţionat pe masa de iradiere conform simulării; pregătirea poate dura 
câteva minute, timp în care lumina în camera de tratament se poate 
stinge pentru o scurtă perioadă, permiţând tehnicianului de radiote- 
rapie să vadă mai bine luminile lămpilor de poziţionare. 

• In timpul iradierii pacientul va rămâne singur în camera de 
tratament şi va încerca să nu schimbe poziţia; asistentul de radioterapie 
îl va urmări permanent prin intermediul unei camere video şi va putea 
comunica cu el prin interfon; tratamentul se poate întrerupe în orice 
moment, dacă situaţia o cere. 

• întreaga şedinţă de iradiere durează câteva minute; de obicei iradi- 
erea se face prin mai multe fascicule, ceea ce înseamnă că în timpul unei 
şedinţe de tratament asistentul de radioterapie va intra de câteva ori în sala 
de tratament pentru a repoziţiona aparatul pentru tratament - în tot acest 
timp pacientul va rămâne pe masa de iradiere, în poziţia deja stabilită. 

• In timpul iradierii pacientul nu va vedea sau simţi fasciculul de 
radiaţie, dar va auzi aparatul de radioterapie funcţionând; 

• Iradierea se administrează în şedinţe zilnice, 5 zile pe săptă- 
mână (cu pauză sâmbăta şi duminica). Este posibil să existe şi 2 fracţiuni 
(şedinţe) într-o zi sau mai puţin de 5 fracţiuni pe săptămână. 

• In timpul tratamentului vor exista controale clinice efectuate de 
către medicul radioterapeut, denumite controale intraterapeutice. Acestea 
sunt foarte importante, ele apreciază efectul radioterapiei şi efectele 
secundare acute ale tratamentului, permit recomandarea unor tratamente 
de susţinere şi simptomatice, asigură comunicarea medic - pacient. 

Fig. 2 - Iradierea externă (aparat de telecobaltoterapie). 

Brahiterapia (curieterapia) : 

• foloseşte surse radioactive introduse în interiorul organismului; 

• brahiterapia modernă utilizează aplicatori introduşi în interi- 
orul pacientului prin care ulterior, în timpul şedinţelor de tratament, se 
introduc surse radioactive; 

• aplicatorii sunt diferiţi în funcţie de zona iradiată. In general 
sunt tuburi metalice sau din plastic; 




Fig. 3 - Aplicatori brahiterapie 
(aplicatori pentru cancere 
ginecologice; tuburi de 
plastic pentru brahiterapie 
endocavitară şi interstiţială; 
ace metalice). 

Fig. 4 - Brahiterapia Fig. 5 - Planul de tratament 

(aparat de radioterapie computerizat pentru brahiterapia 

internă). intracavitară ginecologică. 

• poziţionarea aplicatorilor se face sub anestezie locală sau generală. 
Ei vor rămâne în poziţia de tratament pentru toate şedinţele (ex: tuburile 
de plastic pentru brahiterapie interstiţială) sau vor fi introduşi la fiecare 
şedinţă (ex: aplicatorii pentru brahiterapia din cancerul de col uterin); 

• în camera de tratament aplicatorii sunt cuplaţi la un aparat de 
radioterapie. Sursa radioactivă se va deplasa din interiorul aparatului în 
interiorul aplicatorilor şi în acest fel se va realiza tratamentul. Introdu- 
cerea şi scoaterea sursei din aplicatori se face automat, ghidat compute- 
rizat, pe baza unui plan de tratament stabilit de medicul radioterapeut; 

• există şi posibilitatea introducerii în tumoră de surse radioactive 
care vor rămâne în interiorul pacientului (de exemplu în brahiterapia din 
cancerul de prostată). 

4. Controalele clinice: 

• Pacientul este consultat de medicul radioterapeut atât în 
timpul radioterapiei (controale intraterapeutice) cât şi periodic, după 
terminarea radioterapiei (controale postterapeutice, parte a urmăririi 
pacientului cu cancer - asa numitul „follow-up”). 





Radioterapia 



• în timpul radioterapiei, cel puţin săptămânal, pacientul este 
evaluat clinic (anamneza, examen fizic local şi general) şi paraclinic 
(analize de sânge - hemoleucograma; radiografii, ecografii). în funcţie 
de rezultatele evaluărilor se pot recomanda tratamente simptomatice, de 
susţinere, se poate corecta dieta, se pot decide modificări ale tratamen- 
tului (întreruperi, oprirea iradierii etc.). 

• După terminarea radioterapiei există controale periodice, primul 
la o lună, apoi de obicei la 3 luni în primii 2 ani, la 6 luni în următorii 
3 ani, şi apoi anual. Controalele se răresc cu trecerea timpului, pe măsură 
ce riscul apariţiei unei recidive sau a dezvoltării unei sechele postradio- 
terapie scade. Scopul controalelor este urmărirea evoluţiei locale a bolii, 
descoperirea unei recidive într-o fază precoce, diagnosticarea şi tratarea 
efectelor tardive ale iradierii. Controalele postterapeutice includ anam- 
neza, examen general şi local, investigaţii hematologice, imagistice, 
endoscopice, probe funcţionale. 

Efectele secundare ale radioterapiei: 

în timpul radioterapiei, prin afectarea organelor şi ţesuturilor 
sănătoase aflate în vecinătatea tumorii (în zona iradiată) apar efecte 
nedorite, secundare. Apariţia şi intensitatea lor depind de doza totală şi 
de zona iradiată ( unele organe sunt mai sensibile la iradiere faţă de altele). 



Sunt afectate doar ţesuturile sănătoase aflate în zona tratată 
(numită volum ţintă al radioterapiei), spre deosebire de tratamen- 
tele care folosesc medicamente, cum este chimioterapia, care acţio- 
nează în întregul organism. 



Efectele secundare se împart în acute şi tardive. 

Efectele secundare acute apar în timpul radioterapiei şi pot 
persista câteva săptămâni după iradiere, apoi se ameliorează şi majori- 
tatea dispar. Exemple: înroşirea tegumentului, diareea, jena la înghiţit. 

Efectele secundare tardive apar mai târziu şi pot persista o perioadă 
lungă, de luni sau ani, afectând calitatea vieţii şi necesitând tratamente 
specifice. Exemple: apariţia unei îngroşări sub bărbie (fibroză submentonieră), 
lipsa salivei (xerostomia) - ambele în iradierea cancerelor ORL. 



înainte de începerea tratamentului, întrebaţi medicul radiote- 
rapeut despre efectele secundare aşteptate şi despre felul cum le 
puteţi trata sau preveni. Veţi primi toate informaţiile necesare. 



Reguli generale de îngrijire a tegumentului în timpul 

radioterapiei: 

• Spălaţi pielea cu apă călduţă şi săpun cu Ph neutru; sunt permise 
duşurile cu apă călduţă. 

• Nu frecaţi cu materiale aspre zonele marcate prin tatuaje, pentru 
a nu le şterge. 

• Nu folosiţi loţiuni, parfumuri - pot irita pielea iradiată; evitaţi 
iritantele termice, chimice. 

• Aparatul de ras electric irită mai puţin decât lama. 

• Evitaţi expunerea tegumentului iradiat la soare, la căldură şi frig excesiv. 

• Folosiţi îmbrăcăminte din bumbac si evitati materialele sintetice. 

• Cât se poate de des lăsaţi tegumentul la aer, protejat de soare. 

• Clorul din piscină poate deveni iritant (important pentru persoa- 
nele care obişnuiesc să înoate). 

• Folosiţi unguentul recomandat de medicul dumneavoastră 
pentru îngrijirea pielii iradiate în cursul tratamentului; unguentul 
trebuie aplicat după şedinţa de iradiere, niciodată înainte. 

Modificarea vieţii sexuale în timpul radioterapiei 

• în timpul iradierii anumitor zone (cum ar fi pelvisul) pot apărea 
modificări ale fertilităţii si vieţii sexuale, scăderea libidoului, dureri în 
timpul contactului sexual. 

• întrebaţi medicul dumneavoastră, înainte de începerea tratamen- 
tului, despre modul în care viaţa dumneavoastră sexuală va fi afectată: 

- este necesară abstinenta sexuală? 

> 

- pot să apară dureri în timpul contactului sexual? 

- sunt de aşteptat tulburări ale ciclului menstrual? 

• în timpul radioterapiei sunt de evitat concepţia şi sarcina. 

• Cancerul nu este o boală transmisibilă pe cale sexuală. 

Dieta în timpul radioterapiei - recomandări generale 

Organismul pacientului cu cancer este foarte solicitat, atât de către 
boală cât şi de către tratament, ca urmare, dieta va fi în general hiperca- 
lorică, hiperproteică, normoglucidică şi normolipidică (adică bogată în 
calorii şi proteine, fără excese de dulciuri şi grăsimi). 

în cazul persoanelor supraponderale sau obeze sunt interzise curele 
de slăbit , programul alimentar fiind stabilit în urma unei discuţii cu 

nutritionistul, care individualizează indicaţiile. 

> 7 > 



Există pacienţi care nu pot începe radioterapia deoarece greu- 
tatea lor depăşeşte posibilităţile tehnice ale mesei aparatului de 
iradiere de a susţine corpul pacientului. Scăderea în greutate trebuie 
să se facă numai sub supravegherea unui specialist nutriţionist! 



Prima condiţie a meniului zilnic este de a conţine proteine de 
calitate superioară, care se găsesc în principal în carne, lapte şi deri- 
vate, ouă. Singurele produse vegetale cu proteine de primă calitate sunt 
ciupercile. Nu se recomandă menţinerea posturilor îndelungate de către 
aceşti bolnavi, datorită potenţialului deficit proteic. 

Modalitatea de gătire diferă în funcţie de toleranţa digestivă şi de 
particularităţile fiecărui caz. Sunt recomandate: 

- supele de carne, rasolurile, perişoarele, carne la cuptor; 

- iaurt, caş, brânză dulce, telemea, caşcavaluri proaspete, urdă; 

- ouă fierte, spume de albuş, ouă în preparate. 

Dintre făinoase sunt recomandate: pâine, paste, orez, gris. 

Legumele pot fi consumate fără restricţii, cu menţiunea că în 
tumorile de sferă digestivă sunt recomandate doar fierte, se exclud 
leguminoasele (fasole, mazăre, linte) şi predomină cele cu celuloză fină 
(dovlăcel, conopidă, avocado). 

Fructele nu trebuie să lipsească din meniul zilnic, cel puţin 300 g., 
putând fi consumate în funcţie de toleranţa fiecăruia. 

Dulciurile, deşi conţin multe calorii, nu trebuie să depăşească 
10% din necesarul zilnic de energie. 

Grăsimile recomandate includ untul, smântână, uleiul de măsline. 

Hidratarea: este necesar consumul de minim 2 litri lichid pe zi 
(până la 3 litri vara). 

Toate acestea pot contribui la alcătuirea unui plan alimentar, care 
variază în funcţie de foarte mulţi factori, în primul rând de localizarea 
cancerului, de stadiul bolii, de toleranţa individuală, precum şi de ceilalţi 
factori obişnuiţi ce interferă cu necesarul caloric. 



Este important să se regăsească toate categoriile menţionate 
în cadrul a ceea ce numim o dietă echilibrată. 



Consultarea unui dietetician sau a unui medic nutritionist ar fi 
extrem de folositoare. 

Dieta în radioterapia abdomenului şi pelvisului 

Caracteristici generale: bogat în calorii şi proteine, sărac în grăsimi 

şi dulciuri (normocaloric, hiperproteic, hipolipidic, normoglucidic). 

Vor fi servite 5 mese pe zi, cu evitarea meselor abundente. 
Meniul va fi alcătuit din următoarele alimente: 

- lapte doar în preparate: iaurt proaspăt, brânză de vaci, caş, 
şvaiţer, brânzeturi nefermentate; 

- carne fiartă, înăbuşită, friptă, la cuptor, peşte rasol, peşte în 
pergament; 

- ouă doar în preparate sau ca spume de albuş; 

- pâine prăjită; 

- făina va fi limitată la sufleuri, budinci, aluaturi, dar fără 
drojdie şi foetaje; 

- legume doar fierte, pasate, ca piureuri, soteuri, sufleuri. Se 
exclud cartofii şi leguminoasele (fasole, mazăre, linte); 

- fructe sub formă de gelatină din sucuri, piureuri, fructe coapte, banane; 

- dulciuri: gelatine, chiseluri, biscuiţi uscaţi, pişcoturi, tarte cu 
fructe, peltea de gutui; 

- e permis unt şi ulei vegetal, nu margarină; 

- ceaiuri de mentă, muşeţel, măceşe, cafea neagră slabă, citronade; 

- condimente ca cimbru, dafin, verdeţuri aromate, scorţişoară; 

- supe creme de legume, borş de legume, supe de carne, borş de carne. 

Cantităţile vor fi adaptate la fiecare individ în parte, în funcţie de 

vârstă, sex, înălţime, greutate, grad de activitate, boli asociate, prefe- 
rinţe culinare - este util sfatul unui nutritionist. 

Radioterapia în principalele localizări ale cancerului 
Cancerul mamar 

Rolul radioterapiei 

Radioterapia este folosită în cancerul mamar după intervenţia 
chirurgicală şi, mai rar, înainte de operaţie sau ca tratament exclusiv. 

Scopul radioterapiei este de a distruge celulele maligne rămase în 
urma chirurgiei la nivelul sânului (în cazul tratamentului conservator al 
cancerului mamar), la nivelul peretelui toracic (după mastectomie) sau la 
nivelul ganglionilor (din axilă sau supraclaviculari). 

Radioterapia este folosită practic în toate cazurile de tratament 
conservator al cancerului mamar (când este excizată tumora sau doar 
sectorul din glanda mamară care o conţine). Iradierea postoperatorie 
este necesară şi după mastectomie dacă tumora a fost mare (peste 5 cm) 
sau dacă ganglionii axilari au fost invadaţi de tumoră. 

Debutul radioterapiei survine la 4 - 8 săptămâni de la chirurgie 
sau după terminarea chimioterapiei adjuvante (postoperatorie). 

Radioterapia se poate folosi şi cu scop paliativ, în tratamentul 
metastazelor osoase, cerebrale. 

Metodele de radioterapie folosite sunt: 

Radioterapia externă: 

• se utilizează fascicule de fotoni sau electroni, eliberate de 
aparate de iradiere de tipul acceleratoarelor liniare sau a aparatelor de 
cobaltoterapie; 

• înainte de începerea iradierii se face o pregătire denumită 
simulare a tratamentului. Pacientei i se vor face anumite măsurători 
folosindu-se echipamente denumite simulator sau CT simulator. La 
nivelul tegumentului se vor marca prin tatuaje anumite repere, care vor 
permite tehnicianului care va efectua iradierea terapeutică să poziţioneze 
pacienta cu precizie, zilnic, pentru tratament. Toate datele obţinute se 
vor nota într-o fisă individuală de tratament; 

• iradierea zilnică va include întreg sânul operat sau peretele 
toracic dacă s-a efectuat mastectomia, eventual şi ariile ganglionare; 

• iradierea se administrează în fracţiuni zilnice, 5 zile pe 
săptămână, timp de 5-7 săptămâni. O şedinţă de tratament durează de 
obicei sub 30 minute (incluzând timpul necesar poziţionării pe masa 
de tratament). 

Brahiterapia (curieterapia): este o altă metodă folosită pentru 
iradierea zonei unde s-a aflat tumora operată (denumită pat tumoral). 

• se efectuează prin plasarea unor tuburi flexibile subţiri sau unor 
balonaşe în zona tumorală, în interiorul acestora urmând a fi introduse apoi 
surse radioactive sub comanda unui computer (metoda se numeşte brahiterapie 
afterloading); 

• prin această metodă se iradiază o zonă limitată din sân, ca supliment 
(„boost”) la iradierea externă a întregului sân; 

• iradierea se administrează în fracţiuni zilnice (1 sau 2) timp de 
câteva zile. 

Efecte secundare 

Radioterapia în cancerul mamar este relativ uşor de tolerat, 
iar efectele secundare se limitează doar la zona tratată (singurul 
efect asupra întregului organism fiind oboseala, dar şi aceasta apare 
inconstant). 

Cele mai frecvente efecte secundare acute sunt: 

• Senzaţie de tensiune, greutate, uşoară umflare a sânului. 

• Inroşirea tegumentului în zona iradiată (modificări similare 
arsurilor solare). 

• Oboseala. 

Efectele secundare sunt în general minime, uşor de controlat cu 
medicaţie şi majoritatea dispar în săptămâni - câteva luni de la iradiere. 
La unele paciente tegumentul poate rămâne mai îngroşat după radiote- 
rapie, iar dacă s-au iradiat şi ariile limfatice din axila poate apare edem 
al braţului (limfedem). 

îngrijirea în timpul iradierii: 

îngrijirea tegumentului iradiat cu creme sau loţiuni recomandate 
de medicul curant; aplicarea acestora se face după şedinţa de radiote- 
rapie; înainte de şedinţa de tratament este necesară spălarea zonei cu 
apă şi săpun. 

Evitaţi expunerea tegumentului la soare sau la orice iritant (termic, 
chimic, inclusiv parfumuri). 

Se recomandă folosirea unor sutiene din bumbac, fără întărituri, 
sau a lenjeriei comode care să nu irite suplimentar zona tratată, mai ales 
sântul submamar. 

In timpul iradierii este necesară o dietă echilibrată şi hidratare 
corespunzătoare (în general se recomandă minim 2 litri de lichid pe zi, 
incluzând apă, ceai, compot etc.). 

Menţionaţi medicului dacă apare o jenă la înghiţit în timpul trata- 
mentului. 

Cancerul pulmonar 

Rolul radioterapiei 

Scopul radioterapiei este de a distruge celulele maligne de la nivelul 
tumorii pulmonare sau de la nivelul ganglionilor limfatici. 

Radioterapia este folosită: 

• ca tratament exclusiv, dacă pacientul nu poate fi operat sau 
dacă boala a evoluat prea mult, la nivelul ganglionilor limfatici sau în 
alte organe, la distanţă de plămâni; 

• după intervenţia chirurgicală, pentru a distruge eventuale 
părţi tumorale microscopice rămase după chirurgie, sau 

• ca metodă paliativă în cazurile în care există metastaze la 
distanţă, pentru a ameliora simptome - durerea, hemoragia. 

Radioterapia se poate combina cu chimioterapia sub forma radio- 
chimioterapiei. 

Metodele de radioterapie folosite sunt: 

Radioterapia externă: 

• se utilizează fascicule de fotoni eliberate de aparate de iradiere 
de tipul acceleratoarelor liniare sau a aparatelor de cobaltoterapie; 

• înainte de începerea iradierii se face o pregătire denumită 
simulare a tratamentului. Pacientului i se vor face anumite măsurători 
folosindu-se echipamente denumite simulator sau CT simulator. La 
nivelul tegumentului se vor marca prin tatuaje anumite repere, care vor 
permite tehnicianului care va efectua iradierea terapeutică să poziţio- 

neze pacientul cu precizie, zilnic, pentru tratament. Toate datele obţi- 
nute se vor nota într-o fisă individuală de tratament; 

• iradierea se administrează în fracţiuni zilnice, 5 zile pe săptă- 
mână, timp de 4 -7 săptămâni. Durata tratamentului este variabilă în 
funcţie de stadiul bolii şi de starea generală a pacientului; 

• pacientul stă aşezat pe masa aparatului de iradiere, culcat pe 
spate sau cu faţa în jos; 

• o şedinţă de tratament durează de obicei sub 30 min (inclu- 
zând timpul necesar poziţionării pe masa de tratament); 

• există cazuri în care se pot administra şi mai multe şedinţe de 
iradiere pe zi. 

Brahiterapia (curieterapia): 

• este o altă metodă de iradiere prin care se introduc surse radi- 
oactive în interiorul plămânilor. 

• în general este folosită rar, în cazurile în care boala recidivează 
după radioterapie şi este obstrucţionată o cale aeriană importantă - prin 
această metodă bronhia respectivă este eliberată de tumoră. 

Efecte secundare 

Există pacienţi care suportă radioterapia fără efecte secundare, 
alţii se pot simţi mai puţin confortabil, mai ales în partea a doua a trata- 
mentului. 

Cele mai frecvente efecte secundare acute sunt: 

• Inroşirea tegumentului în zona iradiată (modificări similare 
arsurilor solare). 

• Oboseală. 

• Jenă dureroasă la înghiţit. 

• Dificultate în respiraţie. 

• Tuse. 

• Greaţă. 

Efectele secundare sunt în general uşor de controlat cu medicaţie, 
şi majoritatea dispar în săptămâni - câteva luni de la iradiere. La unii 
pacienţi tegumentul poate rămâne mai îngroşat după radioterapie, se 
poate pierde părul de pe torace în zona iradiată. Iradierea toracelui nu 
produce pierderea părului de pe cap, aceasta apare însă dacă se iradiază 
craniul pentru tratarea unor metastaze cerebrale provenite de la cancerul 
pulmonar. 

îngrijirea în timpul iradierii: 

îngrijirea tegumentului cu creme sau loţiuni recomandate de 
medicul curant; aplicarea acestora se face după şedinţa de radioterapie; 
înainte de şedinţa de tratament este necesară spălarea zonei cu apă şi 
săpun. 

Evitaţi expunerea tegumentului la soare sau la orice iritant (termic, 
chimic, inclusiv parfumuri). 

Se recomandă folosirea unor cămăşi sau tricouri din bumbac. 

în timpul iradierii este necesară o dietă echilibrată şi hidratare 
corespunzătoare (în general se recomandă minim 2 litri de lichid pe zi, 
incluzând apă, ceai, compot etc.). 

Menţionaţi medicului dacă apare o jenă la înghiţit în timpul trata- 
mentului. 

Cancerul rectal 

Rolul radioterapiei 

Radioterapia are un rol important în tratamentul cancerului 
rectal, alături de chirurgie şi chimioterapie. Radioterapia distruge celu- 
lele tumorale. 

Se poate folosi: 

• înaintea intervenţiei chirurgicale (radioterapie preoperatorie) 
pentru micşorarea tumorii (pentru a face tumoră operabilă) sau 

• după operaţie, pentru a distruge posibilele mici părţi tumorale 
microscopice rămase în urma intervenţiei chirurgicale. In felul acesta, se 
reduce riscul de reapariţie a tumorii (recidivă). 

Combinarea radioterapiei cu chimioterapia îi creşte eficienţa. 
Radiochimioterapia se poate folosi atât înainte cât şi după intervenţia 
chirurgicală. 

Metodele de radioterapie folosite sunt: 

Radioterapia externă: 

• se utilizează fascicule de fotoni eliberate de aparate de iradiere 
de tipul acceleratoarelor liniare sau a aparatelor de cobaltoterapie; 

• înainte de începerea tratamentului se fac simularea şi planul 
de tratament. Pacientului i se vor face examene radiologice (cu ajutorul 
unui aparat numit simulator) care să permită ghidarea exactă a iradierii 
în zona tumorală. Pe pielea pacientului se vor marca anumite repere 
prin puncte de tatuaj; 

• iradierea se administrează în fracţiuni zilnice, 5 zile pe săptă- 
mână, timp de 5-6 săptămâni. Durata tratamentului este variabilă în 
funcţie de stadiul bolii şi de starea generală a pacientului; 

• în timpul iradierii pacientul stă întins pe masa de iradiere, 
culcat pe spate sau cu faţa în jos şi este tratat în zona pelvisului de obicei 
prin 3 sau 4 fascicule, adică din 3 sau 4 direcţii, la fiecare şedinţă. 

Efecte secundare 

Există pacienţi care suportă radioterapia fără efecte secundare, 
alţii se pot simţi mai puţin confortabil, mai ales în partea a doua a trata- 
mentului. 

Cele mai frecvente efecte secundare acute sunt: 

• înroşirea tegumentului în zona iradiată (modificări similare 
arsurilor solare). 

• Diaree, crampe abdominale. 

• Pierderea apetitului. 

• Iritatie rectală sau a vezicii urinare. 

• Greaţă si vărsături - ocazional. 

> j 

Efectele secundare sunt în general uşor de controlat cu medicaţie, 
şi majoritatea dispar în săptămâni - câteva luni de la iradiere. 

La unii pacienţi efectele secundare pot dura luni de zile după 
tratament (diaree, urinare frecventă şi dificilă, senzaţie de scaun impe- 
rios, chiar sângerare la nivelul rectului). Afectarea rectului se numeşte 
rectita rădică, cea a vezicii urinare - cistita rădică. 

Efectele secundare se tratează prin medicaţie simptomatică. 

îngrijirea în timpul iradierii: 

îngrijirea tegumentului cu creme sau loţiuni recomandate de 
medicul curant; aplicarea acestora se face după şedinţa de radioterapie; 
înainte de şedinţa de tratament este necesară spălarea zonei cu apă şi 
săpun. 

Evitaţi expunerea tegumentului la soare sau la orice iritant (termic, 
chimic, inclusiv parfumuri). 

In timpul radioterapiei este necesară o dietă de protecţie (vezi 
capitolul Dieta în timpul iradierii abdomenului şi pelvisului). 

Cancerele sferei ORL 

Rolul radioterapiei 

Radioterapia are un rol important în tratamentul cancerelor sferei 
ORL (cancer de laringe, amigdală, limbă, sinus maxilar, rinofaringe 
etc.), alături de chirurgie şi chimioterapie. 

Radioterapia distruge celulele tumorale, atât la nivelul tumorii 
primare cât si a ganglionilor limfatici ai gâtului. 

Se poate folosi: 

• înaintea intervenţiei chirurgicale (radioterapie preoperatorie) 
pentru micşorarea tumorii (pentru a face tumora operabilă) 

• după operaţie, pentru a distruge posibilele mici părţi tumorale 
microscopice rămase în urma intervenţiei chirurgicale. în felul acesta, se 
reduce riscul de reapariţie a tumorii (recidiva) 

• ca tratament exclusiv, cu intenţie curativă sau paliativă. 

Combinarea radioterapiei cu chimioterapia îi creşte eficienţa. 
Radiochimioterapia se poate folosi atât înainte cât şi după intervenţia 
chirurgicală. Chimioterapia se poate face, în timpul radioterapiei, 
săptămânal sau la 3-4 săptămâni. 

Metodele de radioterapie folosite sunt: 

Radioterapia externă: 

• se utilizează fascicule de fotoni eliberate de aparate de iradiere 
de tipul acceleratoarelor liniare sau a aparatelor de cobaltoterapie; 

• înainte de începerea tratamentului se fac simularea şi planul 
de tratament. Pacientului i se vor face examene radiologice (cu ajutorul 
unui aparat numit simulator) care să permită ghidarea exactă a iradierii 
în zona tumorală. Pe pielea pacientului se vor marca anumite repere 
prin puncte de tatuaj; 

• în funcţie de dotarea departamentelor de radioterapie există 
mijloace de fixare a capului şi gâtului, pentru prevenirea mişcărilor în 
timpul şedinţei de radioterapie. Uneori se pot folosi şi măşti speciale, 
din plastic, care iau forma feţei pacientului, şi care se fixează de masa de 
tratament, făcând imposibilă mişcarea capului; 

• iradierea se administrează în fracţiuni zilnice, 5 zile pe săptămână, 
timp de 5 -7 săptămâni. Durata tratamentului este variabilă în funcţie de 
localizarea în sfera ORL, stadiul bolii şi de starea generală a pacientului; 

• uneori se pot administra şi mai multe şedinţe de iradiere într-o 
zi (tratamente cu fracţionare accelerată sau hiperfracţionare); 

• în timpul iradierii pacientul stă întins pe masa de iradiere, 
culcat pe spate şi este tratat în zona capului şi gâtului prin mai multe 
fascicule, adică din mai multe direcţii, la fiecare şedinţă. 

7 y 7 y y 

Brahiterapia: 

• constă în plasarea de ace sau tuburi de plastic la nivelul tumorii, 
prin care se introduc apoi, ghidat computerizat, surse radioactive; 

• brahiterapia poate fi intracavitară (dacă aplicatorii sunt plasaţi în 
cavităţi - cum este rinofaringele, cavitatea nazală) sau interstiţială (dacă 
tuburile sunt plasate în interiorul tumorii care afectează limba, planşeul 
bucal, ganglionii limfatici ai gâtului). 

Efecte secundare 

Există pacienţi care suportă radioterapia fără efecte secundare, 
alţii pot simţi un disconfort, mai ales în partea a doua a tratamentului. 

Cele mai frecvente efecte secundare acute sunt: 

• înroşirea tegumentului în zona iradiată (modificări similare 
arsurilor solare), se poate chiar ulcera. 

• Limba, mucoasa obrajilor şi cavitatea bucală se inflamează, se 
înroşesc, posibil să apară şi mici ulceraţii. 

• Senzaţie de gură uscată. 

• Modificarea gustului. 

• Jenă dureroasă la înghiţit. 

• Răguşeală, modificarea vocii, dificultate în respiraţie. 

• Căderea părului din anumite zone ale capului sau bărbiei. 

• Durere la nivelul urechii. 

• Sângerare de la nivelul tumorii sau a ganglionilor. 

• Pierderea apetitului (poftei de mâncare). 

• Greaţă si vărsături - ocazional. 

Efectele secundare tardive - care persistă sau apar după săptă- 
mâni, luni, ani de la iradiere - includ: 

• Senzaţia permanentă de gură uscată. 

• Modificări ale dinţilor, căderea acestora, posibil fracturi ale 
mandibulei în urma extracţiei dentare (observaţie: cel puţin un an după 
terminarea iradierii sunt interzise extracţiile dentare). 

• îngroşarea tegumentului gâtului. 

•Apariţia unei umflături sub bărbie (edem submentonier), 
meteorosensibilă (se modifică în funcţie de vreme). 

Efectele secundare sunt în general uşor de controlat cu medicaţie, 
şi majoritatea dispar în săptămâni - câteva luni de la iradiere. Există 
situaţii când, pentru susţinerea pacientului până la terminarea iradierii, 
este necesară hrănirea sa artificială, hidratarea prin perfuzii. 

Părul căzut creşte din nou după 2-3 luni, dar acest lucru depinde 
şi de doza totală de iradiere - dacă aceasta este mare, refacerea poate fi 
dificilă. 

îngrijirea în timpul iradierii: 

înainte de începerea iradierii este necesar control stomatologic - se 
vor efectua eventuale extracţii, tratamente dentare. 

îngrijirea tegumentului cu creme sau loţiuni recomandate de 
medicul curant; aplicarea acestora se face după şedinţa de radioterapie; 
înainte de şedinţa de tratament este necesară spălarea zonei cu apă şi 
săpun cu Ph neutru. 

Evitaţi expunerea tegumentului la soare sau la orice iritant (termic, 
chimic, inclusiv parfumuri). 

în timpul radioterapiei este necesară o dietă de protecţie (se vor 
evita condimentele, alcoolul, băuturile acidulate, citricele; se va evita 
fumatul; alimentaţia va fi bazată pe lichide şi alimente moi, consistente, 
servite la o temperatură moderată - nu fierbinţi, nu reci). Se recomandă 
mese mai puţin abundente, dar mai dese, la 3 ore, gustări etc. 

Medicul radioterapeut poate recomanda tratamente locale pentru 
cavitatea bucală. Este necesară, de asemenea, îngrijirea atentă a dinţilor, 
periaj de câteva ori pe zi cu o periuţă moale a dinţilor şi limbii, clătirea 
gurii cu soluţii antiseptice. Se recomandă gargară cu ceai de muşeţel. 



Pacientul va avea asupra lui, permanent, o sticluţă cu apă, 
aportul des de lichide fiind necesar pentru a contrabalansa scăderea 
cantităţii de salivă. 



Este necesar un examen de control ORL săptămânal pentru 
diagnosticarea şi tratarea eventualelor leziuni ale mucoaselor şi tegu- 
mentului. 

Cancerul uterin 

Rolul radioterapiei 

Radioterapia are un rol important în tratamentul cancerelor de col şi 
corp uterin, alături de chirurgie şi chimioterapie. 

Se poate folosi: 

• înaintea intervenţiei chirurgicale (radioterapie preoperatorie) 
pentru micşorarea tumorii (pentru a face tumora operabilă) sau 

• după operaţie, pentru a distruge posibilele mici zone tumorale 
microscopice rămase în urma intervenţiei chirurgicale. In felul acesta, se 
reduce riscul de reapariţie a tumorii (recidiva). 

Combinarea radioterapiei cu chimioterapia îi creşte eficienţa. Radio- 
chimioterapia se poate folosi atât înainte cât şi după intervenţia chirurgicală. 

Metodele de radioterapie folosite sunt: 

Radioterapia externă: 

• se utilizează fascicule de fotoni eliberate de aparate de iradiere de 
tipul acceleratoarelor liniare sau a aparatelor de cobaltoterapie; 

• iradierea se administrează în fracţiuni zilnice, 5 zile pe săptă- 
mână, timp de 5-6 săptămâni. Durata tratamentului este variabilă în funcţie 
de stadiul bolii şi de starea generală a pacientului; 

• în timpul iradierii pacientul stă întins pe masa de iradiere, culcat 
pe spate sau cu faţa în jos, şi este tratat în zona abdomenului şi pelvisului de 
obicei prin 4 fascicule, adică din 4 direcţii, la fiecare şedinţă. 

Brahiterapia: 

• se introduc la nivelul uterului sau vaginului surse radioactive; 

• în prezent, sursele radioactive se introduc prin anumiţi aplicatori 
(tuburi metalice sau de plastic), amplasaţi de medicul radioterapeut; 

• brahiterapia se poate combina cu radioterapia externă sau se poate 
folosi ca tratament exclusiv. 

Efecte secundare 

Cele mai frecvente efecte secundare acute sunt: 

• Inroşirea tegumentului în zona iradiată (modificări similare 
arsurilor solare). 

• Diaree, crampe abdominale. 

• Pierderea apetitului. 

• Iritatie rectală sau a vezicii urinare. 

• Iritaţie la nivel vaginal. 

• Greaţă si vărsături - ocazional. 

• Oboseala. 

Efectele secundare sunt în general uşor de controlat cu medicatie si 
majoritatea dispar în săptămâni - câteva luni de la iradiere. La unii paci- 
enţi efectele secundare pot dura luni de zile după tratament (diaree, urinare 
frecventă şi dificilă, senzaţie de scaun imperios, chiar sângerare la nivelul 
rectului). Afectarea rectului se numeşte rectita rădică, cea a vezicii urinare - 
cistita rădică. 

Efectele secundare se tratează prin medicaţie simptomatică. 

îngrijirea în timpul iradierii: 

îngrijirea tegumentului cu creme sau loţiuni recomandate de 
medicul curant; aplicarea acestora se face după şedinţa de radioterapie; 
înainte de şedinţa de tratament este necesară spălarea zonei cu apă şi 
săpun. 

Evitaţi expunerea tegumentului la soare sau la orice iritant (termic, 
chimic, inclusiv parfumuri). 

In timpul radioterapiei este necesară o dietă de protecţie (vezi capi- 
tolul Dieta în timpul iradierii abdomenului şi pelvisului). De asemenea 
este necesară o toaletă locală la nivel vaginal, pe toată perioada radiote- 
rapiei, pentru eliminarea secreţiilor şi a resturilor necrotice rezultate în 
urma radioterapiei. 

Cancerul de prostată 

Rolul radioterapiei 

Metodele de tratament în cancerul prostatei includ: 

• Chirurgia - elimină tumora (prostatectomie) +/- testiculele 
(orhiectomie). 

• Radioterapia externă - folosind fascicule de fotoni. 

• Brahiterapia interstiţială - folosind surse radioactive introduse 
în tumora prostatică. 

• Hormonoterapia, chimioterapia - tratamente sistemice. 

Radioterapia se foloseşte: 

• cu intenţie curativă (tratează tumora şi zonele din jur, eventual 
ganglionii limfatici din pelvis) sau 

• cu intenţie paliativă, dacă tumora este foarte extinsă la orga- 
nele din jur sau în organe la distanţă, cum ar fi oasele. în cazul iradierii 
paliative scopul urmărit nu este vindecarea, ci ameliorarea unor simp- 
tome ca durerea sau mictiunea dificilă. 

Metodele de radioterapie folosite sunt: 

Radioterapia externă: 

• se utilizează fascicule de fotoni eliberate de aparate de iradiere de 
tipul acceleratoarelor liniare sau a aparatelor de cobaltoterapie; 

• înainte de începerea tratamentului se face simularea şi planul de 
tratament. Pacientului i se vor face examene radiologice (cu ajutorul unui 
aparat numit simulator sau CT simulator) care să permită ghidarea exactă 
a iradierii în zona tumorală. Pe pielea pacientului se vor marca anumite 
repere prin puncte de tatuaj; 

• iradierea se administrează în fracţiuni zilnice, 5 zile pe săptămână, 
timp de 7-8 săptămâni în cazul iradierii curative, câteva zile - săptămâni în 
cea paliativă. Durata tratamentului este variabilă în funcţie de stadiul bolii 
şi de starea generală a pacientului; 

• în timpul iradierii pacientul stă întins pe masa de iradiere, culcat pe 
spate sau cu faţa în jos, şi este tratat în zona pelvisului de obicei prin combi- 
naţie de mai multe fascicule, adică din multiple direcţii, la fiecare şedinţă; 

• iradierea modernă pentru cancerul de prostată se numeşte confor- 
maţională 3D, adică permite tratarea tumorii cu mare acurateţe şi, în acelaşi 
timp, protejarea cât mai bună a ţesuturilor şi organelor sănătoase din jurul 
prostatei (cele mai importante şi sensibile la radioterapie fiind vezica urinară 
şi rectul); 

• radioterapia externă se foloseşte şi că metoda paliativă, de obicei 
pentru reducerea simptomelor (durere, tulburări neurologice prin compresia 
măduvei spinării) în cazul apariţiei de metastaze osoase. Radioterapia 
externă paliativă este de obicei scurtă, de 1 - 10 şedinţe. 

Brahiterapia: 

• este metoda prin care se tratează cancerul de prostată prin introdu- 
cerea de surse radioactive în prostată (se numeşte implant interstiţial); 

• implantul poate fi permanent (adică sursele radioactive de mărimea 
unor boabe de orez rămân în interiorul prostatei definitiv) sau temporar 

(adică sursele radioactive sunt introduse prin anumite ace speciale în interi- 
orul prostatei şi retrase, împreună cu acele, la sfârşitul şedinţei de iradiere); 

• brahiterapia poate reprezenta singura metodă de radioterapie (pentru 
cazurile localizate, în care tumora este limitată la prostată) sau se combină 
cu radioterapia externă (în cazurile mai avansate); 

• pentru efectuarea unei şedinţe de brahiterapie pacientul va fi supus 
unor investigaţii de tip ecografie transrectală, tomografie computerizată sau 
rezonanţă magnetică. 

Radioterapia metabolică: 

• foloseşte substanţe radioactive (de tipul Stronţiu-89) pentru tratarea 
durerii osoase date de multiple metastaze osoase diseminate în întregul 
schelet. Aceste substanţe sunt injectate intravenos, ajung în circulaţie, şi de 
aici ajung în zonele osoase afectate de boală unde distrug celulele tumorale. 
In acest fel durerea este ameliorată la majoritatea pacienţilor. 

Efecte secundare 

Există pacienţi care suportă radioterapia fără efecte secundare, alţii se 
pot simţi mai puţin confortabil, mai ales în partea a doua a tratamentului. 

Cele mai frecvente efecte secundare sunt: 

• Inroşirea tegumentului în zona iradiată (modificări similare 
arsurilor solare). 

• Diaree, crampe abdominale. 

• Pierderea apetitului. 

• Iritaţie rectală (scaune frecvente, rar cu sânge) sau a vezicii urinare 
(urinare frecventă sau dureroasă, urinare cu sânge). 

• Incontinentă urinară - rar. 

> 

•Impotenţa - este un efect secundar posibil în urma oricărui 
tratament în cancerul prostatic, nu numai în urma radio terapiei; din 
fericire, la mulţi pacienţi care sunt trataţi prin radioterapie nu apar 
modificări ale potenţei sau ele sunt minime; menţionaţi medicului 

radioterapeut sau urologului dacă apar probleme sexuale în urma 
tratamentului bolii dumneavoastră. 

Efectele secundare sunt în general uşor de controlat cu medicaţie, şi 
majoritatea dispar în săptămâni - câteva luni de la iradiere. 

La unii pacienţi efectele secundare pot dura luni de zile după trata- 
ment (diaree, urinare frecventă şi dificilă, senzaţie de scaun imperios, chiar 
sângerare la nivelul rectului). 

Afectarea rectului se numeşte rectita rădică, cea a vezicii urinare - 
cistita rădică. Efectele secundare se tratează prin medicaţie simptomatică. 

Impotenţa poate să nu apară imediat după radioterapie, ci la luni sau 
ani de zile după terminarea tratamentului. 

îngrijirea în timpul iradierii: 

îngrijirea tegumentului cu creme sau loţiuni recomandate de medicul 
curant; aplicarea acestora se face după şedinţa de radioterapie; înainte de 
şedinţa de tratament este necesară spălarea zonei cu apă şi săpun. 

Evitaţi expunerea tegumentului la soare sau la orice iritant (termic, 
chimic, inclusiv parfumuri). 

In timpul radioterapiei este necesară o dietă de protecţie (vezi capi- 
tolul Dieta în timpul iradierii abdomenului şi pelvisului). 



Colaboratori: Dr. EduardAdamescu (medic primar diabet şi boli nutriţie, Spitalul Nicolae 
Malaxa, Bucureşti); Dr. Gabriel Ricu (medic rezident radioterapie, Spitalul Universitar de 
Urgenţă Militar Central, „Dr. Carol Davila “, Bucureşti); Studenta Maria Manuela Chiriţă 
(Universitatea de Medicină şi Farmacie „ Carol Davila Bucureşti) 

Chimioterapia 



Ce este chimioterapia? Chimioterapia este un tip de tratament al cance- 
rului, care utilizează diverse medicamente cu administrare orală, intramusculară, 
intravenoasă sau în perfuzie endovenoasă pentru a distruge celulele canceroase 
ale tumorii primare şi ale leziunilor secundare (metastaze). 

Cum acţionează medicamentele citotoxice (citostatice)? Medicamentele 
citotoxice-citostaticele acţionează prin stoparea sau încetinirea creşterii celulelor 
tumorale, care sunt celule ce se dezvoltă rapid. In acelaşi timp ele acţionează 
şi pe celulele sănătoase, care cresc rapid cum ar fi cele sanguine, de la nivelul 
mucoaselor digestive etc., provocând astfel o serie de reacţii adverse, în general 
reversibile după încheierea tratamentului. 

De câte feluri este chimioterapia şi care sunt scopurile utilizării acestor 
tratamente: In funcţie de tipul de tumoră malignă şi de stadiul bolii, chimio- 
terapia poate fi: 

Neo-adjuvantă - se utilizează înaintea unei intervenţii chirurgicale, pentru 
a optimiza rezultatele acesteia, pentru a creşte siguranţa intervenţiei (ex.: prin 
scăderea dimensiunilor tumorii). Acest tip de chimioterapie se iniţiază numai 
după efectuarea unei biopsii care confirmă malignitatea tumorii. 

Adjuvantă - Chimioterapia care se desfăşoară post operator - un număr 
fix de cure de tratament prevăzute de ghidurile de terapie. Această chimiote- 
rapie are rolul de a consolida rezultatul unei intervenţii chirurgicale curative, 
efectuându-se cu scopul de a preveni eventuale recăderi (recidive) ale bolii, atât 
locale cât si la distantă. 

De menţinere - există în prezent unele localizări ale cancerului în care 
prelungirea administrării unor citostatice pe perioade mai lungi de timp are un 
impact favorabil asupra evoluţiei bolii. 

De sensibilizare - Chimioterapia care se administrează unor pacienţi în 
timpul efectuării radioterapiei cu scopul de a sensibiliza celulele maligne (de 
a le face mai vulnerabile) la acţiunea radiaţiilor. 

Paliativă - Chimioterapia care se adresează stadiilor avansate de boală în 
care intenţia nu mai este de curabilitate a bolii, ci de prelungire a supravieţuirii 

si creştere a calităţii vieţii. 

> > > > 

Se utilizează mai multe linii succesive de terapie, fiecare linie utilizând 
un anumit protocol de chimioterapie, care se schimbă atunci când boala 
progresează sau apar toxicităţi severe, inacceptabile. 

In acest caz nu există un număr fix de serii de tratament prevăzut în 
ghidurile de terapie, ci doar tipuri de citostatice recomandate, ca fiind active 
în aceste stadii avansate ale bolii. 

Cine recomandă chimioterapia? Atât chimioterapia cât şi alte tratamente 
medicamentoase (imunoterapia, hormonoterapia, terapiile ţintite, tratamentul 
cu bisfosfonaţi) sunt recomandate şi se efectuează la indicaţia specialistului 
oncolog medical, care colaborează cu restul membrilor echipei multidiscipli- 
nare pentru stabilirea planului general de tratament, cu toate etapele sale, cu 
tipurile de tratament ce vor fi utilizate. 

Cum sunt prescrise medicamentele citostatice? Medicul oncolog reco- 
mandă fiecărui pacient un anumit protocol de tratament, care cuprinde unul 
sau mai multe citoststice. Acest protocol se elaborează ţinând cont obligatoriu 
de următorii factori: 

- localizarea bolii, tipul de cancer; 

- stadiul bolii; 

- tipul de chimioterapie preconizat (vezi mai sus neo-adjuvantă, 
adjuvantă etc.); 

- recomandările ghidurilor de terapie; 

- patologia asociată a pacientului (alte boli); 

- preferinţele pacientului. 



79 




Cum se calculează dozele de citostatice? Odată ales protocolul tera- 
peutic, medicul oncolog va calcula doza fiecărui citostatic în funcţie de mai 
mulţi factori: 

- Greutatea şi înălţimea pacientului (se calculează Suprafaţa corporală). 

- Rezultatele analizelor de sânge-hemogramă, glicemie, creatinină, 
enzime hepatice etc. 

- Rezultatele altor investigaţii specifice fiecărui pacient. 

- Toleranţa anterioară (dacă pacientul a mai efectuat tratamente cu citostatice). 

In ce formă se poate efectua chimioterapia? 

-La spital, pacientul fiind internat în regim continuu un anumit număr 
de zile în funcţie de protocol. 

- La spital, în regim de internare de zi. 

- Prin cabinetele ambulatorii de specialitate. 

Indiferent de locaţie, medicaţia e prescrisă de medicul oncolog, şi admi- 
nistrată de asistenţi specializaţi. Pentru medicaţia orală există şi posibilitatea 
administrării la domiciliu chiar de către pacient. 

Indiferent de locul în care se face chimioterapia, medicul oncolog va 
monitoriza prin măsuri specifice şi adecvate fiecărei situaţii modul de adminis- 
trare şi reacţiile adverse ce pot apare, pentru combaterea lor eficientă şi rapidă. 

Cât durează o serie de tratament în care se administrează un anumit 
protocol şi care e frecvenţa acestor serii? O serie de tratament se poate efectua 
într-un număr variabil de zile în funcţie de protocolul administrat. (1, 2, 3... 
chiar 14 zile consecutiv). 

Frecvenţa seriilor depinde de asemenea de protocolul utilizat, dar şi 
de reactivitatea pacientului, de toleranţa tratamentului cu toate efectele lui 
secundare. Astfel ele se pot repeta cel mai frecvent la 21 sau 28 de zile, dar şi 
la 14 zile pentru anumite tipuri de protocol. 

Uneori se prelungeşte intervalul dintre seriile de tratament, pentru a 
permite refacerea organismului şi ameliorarea simptomelor generate de toxi- 
citatea medicamentelor utilizate. 

Care sunt căile de administrare a citostaticelor? 

Chimioterapia poate fi administrată pacientului pe mai multe căi: 

• Intra-muscular - (IM) injecţii în muşchi. 

• Intra-arterial - (IA). Prin dispozitive speciale care se introduc direct 
în arterele care irigă zona tumorală. Efectuat în anumite condiţii procedeul 
se mai numeşte si chemo-embolizare. 

• Intraperitoneal (IP). Citostaticele se introduc direct în cavitatea peritoneală. 

• Intravenos (IV). Injecţii directe în venă, sau perfuzii endovenoase. 

• Percutan: creme locale conţinând citostatice administrate pe supra- 
feţe cutanate. 

• Oral-pilule, tablete-care se înghit. 

• Intravezical- administrate în vezica urinară. 

Este important de ştiut că majoritatea citostaticelor utilizate în prezent se 
administrează în perfuzii endovenoase. La mulţi dintre pacienţi abordul venelor 
periferice este dificil şi devine şi mai dificil după câteva serii de tratament (dete- 
riorarea venelor de către citostatice), din acest motiv se preferă montarea unor 
dispozitive Port, cunoscute şi sub denumirea de Camere implantabile - în vene 
profunde, sub piele. Acest lucu se realizează printr-o intervenţie chirurgicală 
simplă, iar dispozitivele se vor putea apoi puncţiona mult mai uşor, eliminând 
o parte din stresul pacientului, legat de chimioterapie. Tot pentru facilitarea 
tratamentelor perfuzabile există şi anumite pompe care se utilizează pentru 
perfuziile desfăşurate pe perioade mai lungi de timp. 

Care este starea generală în timpul chimioterapiei? 

Prima condiţie pe care trebuie să o îndeplinească un pacient pentru a 
putea primi un tratament cu citostatice, este o stare generală acceptabilă care 
să-i permită să suporte un tratament cu foarte multe toxicităţi. 

Pentru majoritatea pacienţilor, în funcţie de stadiul de boală şi de 
protocolul utilizat, această stare generală se menţine la un nivel satisfăcător, 
iar reacţiile adverse pot fi controlate eficient prin măsuri specifice. 



81 



Pacienţii pot lucra în timpul chimioterapiei? Dacă starea generală a 
pacientului este foarte bună şi locul de muncă nu presupune eforturi fizice 
intense şi epuizante, răspunsul este DA; în măsura posibilităţilor, pacientul 
nu trebuie să-şi modifice viaţa personală şi programul său obişnuit. 

Dacă starea generală e mai precară, tipul de tratament mai dificil, 
pacientul lucrează în condiţii grele, atunci răspunsul este NU. Cel puţin pe 
perioada efectuării tratamentului, pacientul trebuie să beneficieze de dreptul 
său legal de concediu medical. 

Pacienţii pot primi şi alte medicamente în timpul chimioterapiei? înainte 
de iniţierea chimioterapiei trebuie să nu uitaţi să-i comunicaţi medicului 
oncolog următoarele: 

- ce medicamente luaţi în mod regulat; 

- pentru ce boală şi cine vi le-a prescris; 

- de când luaţi aceste medicamente; 

- cât de des. 

Medicul oncolog vă va spune dacă le puteţi lua şi în timpul chimioterapiei 
şi la nevoie va solicita consultul altor specialişti pentru eventuale ajustări de 
doze sau înlocuiri de medicamente. 







Sunt permise vitaminele, mineralele şi suplimentele nutritive în timpul 
chimioterapiei Deoarece unele din aceste produse pot modifica metabolizarea 
citostaticelor, putând influenţa răspunsul terapeutic, este OBLIGATORIU 
SĂ INFORMAŢI MEDICUL ONCOLOG, despre orice tip de medica- 
ment/produs pe care intenţionaţi să îl luaţi, pentru a nu interacţiona negativ 
cu tratamentul specific (chimioterapia). 

Cum vă puteţi da seama dacă tratamentul cu citostatice, pe care îl urmaţi 
este eficient? Spre deosebire de tratamentele pentru alte afecţiuni, rezultatele 
unui tratament oncologic (incluzând aici şi chimioterapia) se pot aprecia numai 
printr-un set complex de analize şi investigaţii de laborator care se efectuează 
la intervale bine-definite de timp, în funcţie de stadiul bolii. 

Din acest motiv simpla interpretare a dispariţiei unor simptome, sau a 
apariţiei altora noi, nu este relevantă pentru aprecierea eficienţei chimioterapiei. 

De asemenea unele efecte secundare severe vă pot induce ideea falsă că 
boala a evoluat. 

Pentru a avea o imagine clară asupra evoluţiei sub tratament a bolii, 
efectuaţi toate investigaţiile recomandate de medicul oncolog si discutaţi cu 
acesta despre rezultatele obţinute. Interpretările proprii sau conversaţiile cu 
persoane nespecializate în diagnosticul şi tratamentul cancerului, pot duce la 

confuzie, anxietate si chiar la abandonarea unui tratament eficient. 

7 > 

Imunoterapia 



Este o metodă de tratament care se mai numeşte şi terapie biolo- 
gică, aceasta utilizând propriul sistem imun al organismului în lupta 
cu afecţiunea malignă diagnosticată. Ideea de bază este aceea de a 
determina organismul afectat de cancer să identifice tumora ca pe un 
„corp străin” şi să o elimine prin mijloacele de apărare specifice. Uneori 
această metodă de tratament este utilizată singură, dar se poate asocia 
şi cu alte terapii medicale în cadrul unui protocol mai complex. 

Există mai multe tipuri de produse utilizate în imunoterapie şi anume: 

- Interferonii. 

- Interleukinele. 

- Vaccinurile. 

- Anticorpii monoclonali - cunoscuţi şi ca agenţi de terapie ţintită. 

Terapiile ţintite 

Anticorpii Monoclonali dar şi alte aşa-numite „molecule inteligente", 

reprezintă metode moderne de tratament, dezvoltate în ultimile decenii. Aceste 
terapii se deosebesc de cele clasice (chimioterapie, radioterapie), deoarece nu 
acţionează pe toate celulele organismului, ci în mod foarte selectiv la nivelul 
celulelor maligne care au anumite „stigmate”, carecteristici moleculare, recu- 
noscute de aceste medicamente, ca şi ţinte pe care acţionează, blocând sau 
încetinind astfel dezvoltarea tumorii. Acţionând „ţintit” pe celulele maligne cu 
aceste modificări moleculare, care pot fi determinate prin analizele efectuate 

pe tumora excizată sau biopsiată, aceste produse terapeutice pot fi în unele 
situaţii mai eficiente şi mai puţin toxice decât tratamentele clasice. 

Pot acţiona în mod direct inducând apoptoza - moartea programată a 
celulelor maligne, sau indirect prin stimularea răspunsului imun al organismului. 

In ultimii ani, efervescenţa studiilor clinice privind tratamentul cu 
agenţi tintiti a condus la îmbunătăţirea progresivă si constantă a rezultatelor 
în tratamentul cancerului şi aproape că nu mai există nicio localizare a bolii 
maligne în care aceste noi molecule să nu demonstreze un beneficiu clinic, 
în legătură cu terapiile ţintite trebuie să reţineţi următoarele: 

- unele din ele fac deja parte integrantă din terapia standard a unor 
tumori maligne şi pot fi accesate de către pacienţi, la recomandarea medicului 
oncolog, care va întocmi toate formele solicitate de CNAS (Casa Naţională de 
Asigurări de Sănătate) pentru aprobarea iniţierii şi continuării acestor trata- 
mente conform legislaţiei în vigoare (cu rigorile impuse de fondurile destinate 
acetor tratamente); 

- altele sunt în diferite faze de cercetare şi le puteţi accesa prin înro- 
larea în studii clinice; 

- se utilizează singure sau împreună cu chimioterapia sau radioterapia; 

- efectele secundare sunt frecvent diferite de ale citostaticelor, dar si 
apreciera răspunsului terapeutic poate necesita alte testări decât cele uzuale; 

- impactul pozitiv cert al acestor terapii a dus la creşterea speranţei de 
viaţă şi a intervalului liber de boală (fără simptome legate de boală), precum 
si la îmbunătăţirea calităţii vieţii multor pacienţi, în trecut consideraţi fără 

y y y y r y 7 y 

resurse de tratament. 

Hormonoterapia 



Tratamentele hormonale sunt utilizate în anumite tipuri de tumori 
maligne a căror creştere şi dezvoltare depinde de prezenţa hormonilor feminini 
(estrogen, progesteron) sau masculini (testosteron). 

Scăderea nivelului sanguin şi tisular al acestor hormoni se poate efectua 
în următoarele moduri: 

- Chirurgical - excizia ovarelor sau a testiculelor. 

- Radioterapeutic - iradierea respectivelor organe. 

- Medical - printr-o multitudine de medicamente cu administrare 
pe cale injectabilă sau orală. 

Hormonoterapia poate fi de mai multe feluri: 

- Neo-adjuvantă - se utilizează înaintea unei intervenţii chirurgicale, 
pentru optimizarea rezultatului acesteia. 

- Adjuvantă - după o intervenţie chirurgicală radicală, pentru consoli- 
darea rezultatului. 

- Paliativă - In stadiile avansate de boală în care se utilizează mai multe linii de 
tratament hormonal pe măsura progresiei bolii şi apariţiei toxicităţilor la tratament. 

Tipuri de cancer în care este utilizată hormonoterapia 

- cancerul de sân, ovarian, uterin, de prostată. 

Principalele reacţii adverse ale tratamentelor hormonale sunt: 

La bărbaţi 

• Scăderea dorinţei sexuale. 

> 

• Creşterea sânilor. 

• Valuri de căldură. 

• Tulburări erectile. 

• Incontinentă urinară. 

• Osteoporoză. 

La femei 

• Oboseală. 

• Valuri de căldură. 

• Modificări de dispoziţie. 

• Creştere în greutate. 

• Osteoporoză. 

• Greţuri. 

> 

• Scăderea dorinţei sexuale. 

La ambele sexe mai pot apare: 

• Transpiraţii. 

• Creşterea tensiunii arteriale. 

> 

• Roseata fetei. 

• Diaree. 

Tratamentul cu Bisfosfonati 

9 



Bisfosfonaţii reprezintă o clasă de medicamente intrată de multă vreme 
în arsenalul terapeutic utilizat în cancer. 

Sunt medicamente ce se pot administra atât în fazele tardive de boală, 
pentru tratamentul metastazelor osoase, dar mai recent şi în fazele incipiente, 
în scop adjuvant la fel ca şi chimioterapia şi hormonoterapia. 

De asemenea bisfosfonaţii sunt utili şi în tratamentul osteoporozei indusă 
de tratamentele hormonale anticanceroase. 

Dintre reacţiile adverse cele mai severe ale bisfosfonatilor amintim: 

y y 

- insuficienta renală; 

y 7 

- tulburările digestive; 

- osteonecroza de mandibulă. 

Măsuri de prevenire şi de combatere a acestor reacţii adverse 

înainte de iniţierea unui astfel de tratament medicul oncolog vă va 
recomanda următoarele: 

- teste sanguine pentru evaluarea funcţiei renale (se repetă la intervale 
bine stabilite pe toată perioada de tratament); 

- ingestia bisfosfonaţilor cu administrare orală se va face cu precauţiile 
impuse de potenţialul de iritaţie gastrică (după mese la aproximativ 1 h, cu un 
pahar de apă, la distanţă de alte medicamente). 

- pentru bisfosfonaţii cu administrare intravenoasă se vor lua măsuri de 
prevenire a reacţiilor alergice, în special la prima administrare; 

- se va efectua un consult stomatologic şi se vor efectua toate tratamentele 
invazive de tip: extracţii dentare, implanturi, rezecţii apicale, înainte de începerea 
tratamentului cu bisfosfonaţi, ca măsură de scădere a riscului apariţiei osteone- 
crozei de mandibulă; 

- se va menţine o igienă riguroasă a cavităţii bucale şi se vor consuma 
minim 2 1 de lichide/zi. 

In încheierea capitolului dedicat terapiilor medicale (chimioterapia, imunoterapia, 
hormonoterapia, terapiile ţintite, bisfosfonaţii) este important să reţineţi că 
medicul oncolog este singurul în măsură să vă indice şi să vă supravegheze în 
timpul acestor tratamente. 

El va decide tipul de tratamente, modul de administrare şi ordinea în care 
acestea vor fi utilizate, pentru a obţine un control cât mai bun al bolii şi scăderea 
intensităţii reacţiilor adverse. 

5 ) 

Având în vedere faptul că planul general de tratament cuprinde intervenţii 
chirurgicale diverse, proceduri complicate de radioterapie şi terapii medicale 
extrem de multe şi sofisticate, este evident că numai o echipă multidisciplinară de 
specialişti în domeniile respective poate rezolva provocatoarea şi dificila ecuaţie 
pe care o reprezintă orice pacient oncologic. 

Progresele medicale recente tind să individualizeze tratamentele bolnavilor de 
cancer, fiindcă asa cum fiecare om e unic, la fel si boala lui nu seamănă cu a altuia. 

E bine să solicitaţi întotdeauna o a doua opinie la începutul tratamentului, 
ba chiar şi o a treia sau câte doriţi, dar, odată ce v-aţi ales echipa de specialişti 
urmaţi numai sfaturile acestora, discutaţi problemele care apar şi participaţi activ 
la luarea deciziilor medicale. 

Tendinţa unor pacienţi de a schimba mereu medicii curanţi, de a consulta 
mereu alţi şi alţi specialişti, de a începe alte tratamente, abandonându-le pe cele 
în curs din proprie iniţiativă, este cât se poate de detrimentală asupra evoluţiei 
bolii şi nu duce decât la nedoritele eşecuri terapeutice. 

In loc de schimbare, încercaţi o mai bună comunicare! 

în loc de „să facem totul”, să facem doar ce trebuie, ce e util! 

în loc de acţiuni disperate, măsuri raţionale! 

Controlul 

simptomelor 



CONTROLUL SIMPTOMELOR 



Felul în care fiecare pacient percepe simptomele bolii poate fi 
diferit. Cei mai mulţi pacienţi pot percepe unele dintre simptome, dar 
nu pe toate. 

Aceste informaţii sunt oferite ca o sursă, atât pentru pacienţi cât şi 
pentru membrii lor de familie. 

Sunteţi sfătuiţi să discutaţi cu membrii echipei dumneavoastră de 
îngrijiri medicale ori de câte ori aveţi întrebări, nelămuriri sau temeri 
despre simptomele şi evoluţia bolii dumneavoastră. 

Câteva sugestii generale 

• Puneţi întrebări medicului curant sau altor membri ai echipei 
medicale; nu presupuneţi dumneavoastră un anumit lucru. Dacă nu 
sunteţi siguri, folosiţi numerele de telefon oferite de personalul medical 
si sunaţi. 

• Gândiţi-vă că sunteţi un membru al echipei şi că informaţia pe 
care o furnizaţi este utilă şi importantă! Vă rugăm să ne informaţi! 

• Revizuiţi lista de simptome furnizate de acest ghid. 

• Cereţi ajutoml familiei sau al prietenilor înainte de a deveni prea absent. 
•Păstraţi o listă cu ceea ce pot face prietenii şi familia pentru 

dumneavoastră. 

• Organizaţi-vă ziua în segmente ce pot fi gestionate cu uşurinţă. 

• Reamintiţi-vă faptul că echipa medicală este menită să vă susţină 
pe dumneavoastră şi pe cei care vă asistă nemijlocit. 

Anemia 

Este o stare clinică în care numărul de globule roşii este mai mic 
decât nivelul normal. Globulele roşii (eritrocitele) transportă oxigenul 
către ţesuturile corpului. 

Există câteva teste de laborator care monitorizează anemia. 

Hemoglobina şi hematocritul sunt cele două teste care monitori- 
zează în mod obişnuit anemia. 

Hemoglobina este substanţa din globulele roşii care transportă 
oxigenul în corp. 

Hematocritul este procentul de celule roşii sanguine dintr-o probă 
de sânge. 

Numai când aceste valori determinate (hemoglobina şi hemato- 
critul) sunt scăzute, această condiţie se numeşte anemie, iar ţesuturile 
corpului dumneavoastră nu primesc suficient oxigen pentru a-şi înde- 
plini funcţiile fiziologice. 

Aproape toţi pacienţii cu cancer care primesc tratament, dezvoltă 
un anumit grad de anemie. 

Puteţi de asemenea să dezvoltaţi anemie datorită sângerărilor - 
în situaţia în care nivelul de trombocite (plachete) este scăzut. Tipul şi 
stadiul cancerului, ca şi tratamentul prescris, vor determina apariţia sau 
nu a anemiei. 

Semne şi simptome importante - vă rugăm să contactaţi 
medicul dumneavoastră în cazul următor: 

• ameţeli sau senzaţie de slăbiciune: 

> > 7 

• scăderea tolerantei la efort; 

• dificultăţi în respiraţie la eforturi pe care înainte le efectuaţi fără 
probleme; 

• oboseală neobişnuită sau slăbiciune musculară; 

• pulsaţii la nivelul capului sau dureri de cap; 

• tiuituri în urechi; 

• bătăi rapide ale inimii; 

• dureri în piept; 

• dificultăţi în a vă concentra; 

• paloarea pielii. 

Modalităţi de avă auto-ajuta în caz de anemie: 

• Economisiţi-vă energia prin efectuarea de perioade scurte de 
activitate şi pauze între activităţi. 

• Pentru a evita ameţeala, ridicati-vă încet si stati aşezaţi câteva 
momente înainte de a merge. 

• Când vă daţi jos din pat, şedeţi câteva momente înainte de a vă ridica. 

• Cereţi sfaturi nutriţionale pentru includerea în dieta dumneavoastră 
de alimente bogate în vitamine şi fier şi pentru suplimente alimentare. 

• Există şi medicamente ce pot stimula măduva osoasă pentru a 
produce mai multe globule roşii. 

• Acceptaţi faptul că uneori transfuziile pot fi necesare. 

Sângerarea 

Trombocitele (sau plachetele) ajută sângele pentru a se coagula sau 
opresc hemoragia dacă există o leziune. 

Chimioterapia distruge trombocitele existente şi încetineşte 
producţia de noi celule. 

Dacă numărul dumneavoastră de trombocite scade sub normal, 
acestă stare este numită trombocitopenie. 

Anumite medicamente, leziuni, exerciţiile fizice intense sau 
masajul intens pot declanşa probleme de sângerare atunci când numărul 
de trombocite este scăzut. 

Semne şi simptome importante - vă rugăm să contactaţi 
medicul dumneavoastră în cazul următoarelor simptome: 

• sângerări nazale sau gingivale; 

• sânge în urină sau în fecale; 

• vărsături cu sânge; 

• flux menstrual în care folosiţi mai multe absorbante vaginale pe oră; 

• apariţia de mici puncte sau pete roşii sau purpurii pe piele sau în 
gură (acestea sunt denumite peteşii şi indică sânger area sub piele); 

• căderi sau răni diverse. 

Modalităţi de avă auto-ajuta în caz de trombocitopenie: 

• nu luaţi medicamente, preparate din plante sau suplimente nutri- 
tive fără a consulta echipa medicală. Unele produse pot creşte riscul 
dumneavoastră de sângerare; 

• nu luaţi aspirină sau alte medicamente contra răcelii care conţin 
substanţe antiinflamatorii; 

• administraţi-vă medicaţia antihipertensivă prescrisă, în cazul în 
care sunteţi hipetensiv. Hipertensiunea poate declanşa sângerările; 

• utilizaţi periuţe de dinţi cu părul moale; 

• nu utilizaţi lame de ras; utilizaţi aparate de ras electrice pentru 
bărbierit; 

• umblaţi cu grijă pentru a evita căderile. Nu efectuaţi exerciţii 
fizice intense sau sporturi cu contact fizic, urmaţi indicaţiile date de 
fizioterapeut sau de medic în ceea ce priveşte efortul fizic; 

• nu vă suflaţi nasul cu putere şi nu vă scărpinaţi în nas; 

• nu vă aplecaţi cu capul mai jos de nivelul umerilor. Aplecaţi-vă 
prin îndoirea genunchilor şi ţineţi capul drept; 

• femeile la menstruaţie vor folosi absorbante şi nu tampoane 
vaginale; 

• femeile care observă apariţia de sângerări în timpul actului sexual 
vor trebui să contacteze medicul curant; 

• nu este recomandată utilizarea de supozitoare, clisme sau termo- 
metre intraanal; 

• pacienţii cu trombocite scăzute vor evita constipaţia sau efortul 
intens de defecatie. 

Controlul sângerărilor, în cazul apariţiei acestora 

Aplicaţi presiune pe locul sângerării. Ţineţi apăsat minimum cinci 
minute înainte de a verifica dacă sângerarea s-a oprit. 

Aplicarea de gheaţă la locul sângerării poate de asemenea ajuta la 
oprirea sângerării. 

Rămâneţi calmi (cereţi ajutorul atunci când consideraţi necesar). 

Pentru persoanele care asistă sau ajută bolnavul: sunaţi la ambulanţă 
în cazul în care pacientul are sângerare necontrolată, persistentă sau este 
inconştient. 

Febra/infecţiile 

Febra şi frisoanele sunt posibile semne ale unei infecţii. Un pacient 
cu cancer este foarte vulnerabil la infecţii în anumite perioade speci- 
fice ale tratamentului său, şi anume atunci când nivelul globulelor albe 
(leucocitelor) din sânge este scăzut ca urmare a tratamentului. Atât 
chimioterapia cât şi radioterapia pot produce scăderea numărului de 
leucocite, situaţie care se numeşte leucopenie. 

Leucocitele sunt celulele din sânge, care acţionează împotriva infecţiilor. 

Este foarte important să se ia măsuri prompte încă de la apariţia 
primelor simptome, pentru ca situaţia să nu se înrăutăţească. De 
asemenea trebuie avut în minte faptul că nu toţi pacienţii care au 
infecţie vor dezvolta febră, astfel că orice simptom nou apărut poate 
fi important. Dacă aveţi îndoieli că simptomele dumneavoastră sunt 
serioase, vă rugăm să sunaţi medicul; acesta va fi cel care va aprecia dacă 
aveţi nevoie de un tratament si care ar fi acesta. 

Semne şi simptome urgente - vă rugăm să contactaţi imediat 
medicul dumneavoastră în următoarele situaţii: 

y 

• temperatură mai mare de 38° C - determinată oral; 

• febră cu 1 grad mai mare decât temperatura normală în cazul 
care sunteţi sub tratament cu preparate cortizonice; 

• frisoane cu sau fără creştere a temperaturii. 

Semne şi simptome importante - vă rugăm să contactaţi 
medicul dumneavoastră în cazul următoarelor situaţii: 

y 

• tuse sau respiraţie dificilă; 

• apariţia de roşeaţă, tumefacţie, secreţii sau durere la nivelul pielii 
sau a unei plăgi, la locul de inserţie a cateterului central, a camerei 
implantabile, sau a dispozitivului de perfuzie intravenoasă; 

• dureri în zona stomacului sau dureri de spate; 

• dureri de cap sau dureri dentare; 

• dureri sau usturime la urinare; 

• confuzie. 

Modalităţi de asistenţă personală: 

• măsuraţi-vă temperatura odată cu apariţia simptomelor; 

• măsuraţi-vă temperatura oral sau în axilă; nu vă luaţi tempera- 
tura rectal atunci când sunteti sub tratament cu citostatice sau în curs 
de iradiere; 

• ţineţi o evidenţă a temperaturii şi contactaţi medicul pentru 
valori ale temperurii ce depăşesc 38° C oral. Nu permiteţi altor persoane 
să folosească termometrul dumneavoastră; 

• beţi multe lichide; 

y 7 

• acoperiţi-vă cu o pătură dacă aveţi frisoane; 

• puneţi-vă o compresă umedă, rece, pe frunte dacă vă simţiţi fierbinte; 

• nu luaţi aspirină sau alte medicamente pentru a vă reduce tempe- 
ratura decât dacă medicul dumneavoastră vă recomandă aceasta. 

Sindromul „mână-picior" 

Sindromul „mână-picior“ reprezintă un efect advers al unor agenţi 
citostatici. Se caracterizează printr-o iritaţie a pielii care apare cu precă- 
dere la nivelul palmelor şi tălpilor sau în alte părţi ale corpului unde există 
zone de frecare, presiune, încălzire şi/sau transpiraţie. De obicei, sindromul 
„mână-picior“ se manifestă ca o reacţie uşoară care dispare în câteva săptă- 
mâni. Totuşi este important să înţelegeţi faptul că acest sindrom poate deveni 
sever la unii pacienţi şi necesită întârzierea sau întreruperea tratamentului. 

Semne şi simptome importante, interesând mâinile şi picioa- 
rele - vă rugăm să contactaţi medicul curant în cazul următoarelor: 

• senzaţie de furnicături, arsură, sensibilitate sau mâncărime; 

• înroşire a pielii; 

• durere sau tumefiere; 

• descuamare sau decolorare a pielii; 

• mici (vezicule) bule sau zone de uscăciune. 

Căi de auto-ajutor: 

• examinaţi-vă mâinile şi picioarele de două ori pe zi pentru semne 
şi simptome ale sindromului „mână-picior“; 

• purtaţi lenjerie moale şi pantofi comozi; 

• evitaţi expunerea la soare: purtaţi îmbrăcăminte de protecţie în 
cazul expunerii la soare; 

• faceţi duşuri sau băi reci, utilizaţi săpunuri moi şi evitaţi spălarea 
viguroasă a pielii; ştergeţi pielea uşor după baie; nu frecaţi pielea; 

• utilizaţi loţiuni sau creme de piele emoliente. Nu utilizaţi creme 
cu anestezice, steroizi, antihistaminice, parfumuri, alcool sau glicerină, 
întrucât acestea pot agrava leziunile; 

• evitaţi apa fierbinte, aburii (inclusiv atunci când spălaţi vesela); 
nu utilizaţi jacuzzi, sau piscine încălzite; 

• evitaţi activităţile repetitive sau generatoare de fricţiune a pielii; 

• evitaţi activităţile care vă provoacă presiune asupra pielii (de 
exemplu poziţia aşezat în genunchi sau staţionarea pe suprafeţe dure 
pentru perioade lungi de timp, statul pe coate, grădinăritul, căratul de 
obiecte grele şi activităţi fizice excesive); 

• evitaţi aplicarea de benzi, bandaje sau alte adezive pe piele; 

• dacă apare sindromul „mână-picior“ utilizaţi măsuri de răcire a 
pielii precum băile reci şi aplicarea de pungi cu gel îngheţat pe zonele 
afectate. 

Căderea părului (Alopecia) 

Căderea părului sau alopecia apare frecvent la pacienţii care 
primesc tratamente cu citostatice (chimioterapie). 

Trebuie să ştiţi că acesta este doar un efect secundar neplăcut al 
tratamentului, este reversibil după încheierea tratamentului şi nu semni- 
fică o agravare a bolii. 

Alopecia se datorează faptului că citostaticele acţionează pe celu- 
lele care au un ritm de creştere rapidă (cele maligne, dar şi cele răspun- 
zătoare de creştere a părului, unghiilor, refacerii mucoaselor). 

Intensitatea alopeciei depinde de tipul de citostatic folosit, de 
dozele în care e administrat, de starea de sănătate a părului, anterior de 
chimioterapie. Căderea părului poate începe după prima serie de trata- 
ment sau după 2-3 serii. De asemenea poate afecta şi părul de pe alte 
zone anatomice decât capul. De obicei, după chimioterapie, părul creşte 
cu o textură diferită, mai aspră şi posibil mai des decât cel iniţial. 

Câteva sfaturi de urmat în cursul chimioterapiei 

- Folosiţi un şampon de copii, neparfumat. 

- Nu uscaţi părul la temperaturi foarte ridicate (preferabil, fără 
uscător electric). 

- Folosiţi perii moi. 

- Nu folosiţi soluţii chimice de coafare, fixare sau vopsire a părului 
în timpul chimioterapiei. 

- Tundeţi-vă foarte scurt de la începutul tratamentului. 

- Dacă părul a căzut integral, purtaţi după preferinţă: peruci, 
eşarfe, şepci, pălării (orice soluţie vă avantajează şi vă poate diminua 
stresul legat de inconvenientul pierderii temporare a părului). 

- Deşi există anumite căşti care au rolul de a scădea temperatura 
scalpului pentru a împiedica apariţia alopeciei, atât eficienţa cât şi 
siguranţa utilizării lor este discutabilă. 

Dificultăţi în respiraţie 

Acestea pot apare legat de evoluţia bolii în sine (de exemplu a 
unei tumori pulmonare sau metastaze pulmonare de la diverse cancere), 
dar şi datorită unor complicaţii ale tratamentelor specifice (iradierea, 
chimioterapia, care prin scăderea imunităţii organismului facilitează 
apariţia unor infecţii, inclusiv ale căilor respiratorii şi ale plămânilor; sau 
prin apariţia unor leziuni de fibroză pulmonară post-iradiere). 

Simptomele ce pot apărea sunt: 

- scurtarea respiraţiei; 

- wheezing-ul sau respiraţia şuierătoare; 

- tuşea. 

Anunţaţi medicul curant dacă aveţi următoarele simptome: 

- simţiţi că nu primiţi suficient aer; 

- nu respiraţi bine când staţi culcat; 

- aveţi o respiraţie zgomotoasă, şuierătoare; 

- aveţi o tuse chinuitoare, nou apărută sau care a reapărut după 
un anumit interval de timp; 

- expectoraţi sânge sau secreţii abundente; 

- sunteţi mai obosit, deşi desfăşuraţi acelaşi tip de activitate; 

- aveţi febră. 

> 

Câteva sfaturi: 

- Nu fumaţi şi nici nu staţi în încăperi în care se fumează. 

- Efectuaţi zilnic o serie de exerciţii fizice, corelate cu toleranta la efort. 

- Staţi cât mai puţin culcat în timpul zilei, pentru a permite plămâ- 
nilor o eficientă expandare. 

- Dacă vă e greu să staţi în picioare sau să vă mişcaţi prea mult, 
staţi în şezut, pe scaun sau fotoliu (nu în pat!). 

- Evitaţi hainele strâmte, care restricţionează mişcările respiratorii. 

- Evitaţi contactele cu persoane care prezintă semne de răceală, 
gripă sau diverse infecţii respiratorii. 

- Nu respiraţi aer rece; dacă sunteţi nevoit să ieşiţi şi afară este frig, 
respiraţi printr-o batistă sau mască. 

- Solicitaţi ajutor medical urgent dacă se instalează brusc senzaţia 
de lipsă de aer. 

CONSTIPATIA 

> 

Poate apare frecvent la pacienţii oncologici, având cauze diverse: 

- schimbări în regimul alimentar; 

- iradierea în regiunea pelviană; 

- unele medicamente citostatice; 

- medicamentele antiemetice; 

- analgezice, în special cele opioide. 

Utilizarea frecventă a laxativelor şi fără respectarea unei prescripţii 
medicale care să ţină cont de cauza constipaţiei duce la ineficienţă în 
controlul acestui simptom. 

Contactaţi medicul curant când apar următoarele simptome: 

- Distensia abdomenului. 

- Dureri abdominale constante sau colicative. 

- Lipsa tranzitului intestinal de mai mult de 3 zile. 

- Febră. 

- Vărsături care însoţesc lipsa tranzitului intestinal. 

Câteva sfaturi: 

- Beţi suficiente lichide (cel puţin 2 l/zi). 

- Beţi un lichid cald dimineaţa pentru stimularea mişcărilor 
intestinale. 

- Mâncaţi cereale, pâine neagră şi alte alimente bogate în fibre: 
fructe, legume proaspete (căpşuni, zmeură, pere, mere, ţelină, morcovi, 
broccoli, porumb, roşii). 

- Dacă sunteţi în tratament cu medicamente analgezice, utilizaţi 
pentru combaterea constipaţiei numai laxativele recomandate de medic. 

- Menţineţi o activitate fizică zilnică în limita posibilităţilor de 

efort. 

DESHIDRATAREA 

Se caracterizează printr-o lipsă a lichidelor circulante din orga- 
nism, care determină o serie de disfunctionalităti ale acestuia. Cauzele 
sunt: fie un aport insuficient de lichide, fie pierderi excesive de lichide 
prin diaree, vărsături, febră, transpiraţii. 

Manifestările clinice ale deshidratării sunt: senzaţia de slăbiciune, 

y 7 

scăderea tensiunii arteriale, ameţeli, palpitaţii, confuzie. 

Contactaţi medicul curant dacă aveţi următoarele simptome: 

- Ameţeli. 

- Confuzie. 

- Urină în cantitate scăzută, intens colorată si intens mirositoare. 

- Slăbiciune şi oboseală accentuată, progresivă rapid. 

- Vărsături necontrolate sau diaree severă (mai mult de 5 scaune 
lichide / zi. 

Câteva sfaturi: 

- Beţi cât mai multe lichide posibil. 

- Luaţi medicamentele necesare combaterii vărsăturilor. 

- Fiţi atent la culoarea urinii şi cantitatea/24h pentru a-i putea 
comunica la nevoie, medicului curant, aceste informaţii. 

- Dacă aveţi diaree schimbaţi -vă imediat alimentaţia, beţi lichide >21/ 

y y y 7 y 

zi si anunţaţi medicul dacă aveţi mai mult de 5 scaune lichide/zi. 

y y y y 

DIAREEA 

Reprezintă o accelerare a tranzitului intestinal cu apariţia de 
scaune moi, apoase, mai mult de 5 în 24 de ore. 

Cauzele pot fi diverse: 

- tumori digestive; 

- iradiere; 

- chimioterapie; 

- stres emoţional. 

Diareea poate duce la deshidratare, pierderea electroliţilor din 
sânge şi dacă e severă şi necontrolabilă prin regim alimentar, necesită 
asistenţă medicală de urgenţă. 

Contactaţi medicul dacă aveţi următoarele simptome: 

- debut de diaree; 

- mai mult de 5 scaune lichide/zi; 

- crampe abdominale; 

- observaţi prezenţa de tablete, capsule întregi în materiile fecale; 

- materii fecale negre; 

- febră. 

Câteva sfaturi: 

Beţi multe lichide, ceai de mentă, supă de legume. 

Mâncaţi banane, orez fiert, pâine prăjită, brânză de vacă, caşcaval. 

Dacă v-au fost prescrise, luaţi antidiareice după schema indicată. 

Spălaţi -vă după fiecare scaun diareic cu apă caldă şi săpun antibac- 
terian sau de copii. 

Nu mâncaţi, fără să vă spălaţi înainte mâinile. 

Contactaţi medicul curant dacă: 

- aveţi mai mult de 5 scaune lichide/zi: 

> 7 

- aveţi crampe abdominale. 

Relataţi medicului numărul de scaune/24h, consistenta si culoarea lor. 

MUCOZITA ORALĂ 

Mucozita orală (inflamarea mucoasei cavităţii bucale) şi durerile 
la nivelul gurii sunt simptome frecvente ale pacienţilor în tratament cu 
diverse citostatice, sau în timpul iradierii. 

Aceste tratamente duc la inflamaţia celulelor limbii, buzelor, 
nasului şi a întregului tract gastro-intestinal. 

Saliva devine vâscoasă, greu de înghiţit, gura e uscată, gingiile 
sângerează, limba devine dureroasă la atingere. Toate aceste simptome 
pot fi prezente în diferite grade de severitate - de la uşor discomfort la 
nivelul gurii, până la imposibilitatea mestecării şi înghiţirii alimentelor. 

Pot apare infecţii ale cavităţii bucale, cu febră, frisoane, alterarea 
stării generale. 

Contactaţi medicul curant dacă apar: 

- Probleme la înghiţirea alimentelor. 

- Sângerări în cavitatea bucală. 

- Pete albe pe limbă sau gingii. 

- Limbă şi gingii foarte roşii. 

- Dificultăţi în respiraţie. 

- Dureri la mestecarea şi înghiţirea alimentelor, în special calde 
sau picante. 

- Uscăciunea dureroasă a gurii. 

Câteva sfaturi: 

- Spălaţi-vă gura abundent cu o soluţie salină şi de bicarbonat de 
sodiu (1/4 1 de apă cu o linguriţă de sare şi două linguriţe de bicarbonat 
de sodiu). 

- Spălaţi-vă pe dinţi după fiecare masă, cu o periuţă moale. 

- Evitaţi utilizarea de „ape de gură” ce conţin alcool, peroxid, deoa- 
rece acestea usucă mucoasa bucală şi produc iritaţia gingiilor. 

- Scoateţi pe timpul nopţii protezele dentare mobile. 

- Beţi multe lichide, în special apă plată. 

- Consumaţi bomboane (dropsuri) fără zahăr. 

- Utilizaţi un balsam de buze. 

- Nu fumaţi. 

- Nu beţi nici un fel de băutură alcoolică. 

- Nu mâncaţi condimentat. 

5 

- Alimentele reci pot creea o oarecare stare de confort, dar cel 
mai bine este să consumaţi alimente la temperatura camerei, în nici un 
caz fierbinţi. 

GREŢURILE Şl VĂRSĂTURILE 

Aceste simptome se pot datora evoluţiei unor tumori maligne care 
ţin de aparatul digestiv, dar ele pot să apară la majoritatea pacienţilor 
oncologici, reprezentând reacţii adverse sau secundare la tratamentele 
specifice (iradiere, chimioterapie). 

Deşi greturile si vărsăturile însoţesc foarte frecvent tratamentele 
oncologice, există în prezent o multitudine de medicamente foarte 
potente care diminuează sau chiar înlătură aceste simptome, ameli- 
orând substanţial calitatea vieţii pacienţilor în timpul chimio sau 
radio-terapiei. 

Trebuie să ştiţi că greţurile şi vărsăturile din timpul chimioterapiei 
sunt aşa-numitele vărsături de tip central adică controlate de anumiţi 
centrii nervoşi din creier şi măduva spinării, sunt vărsături involuntare, 

fără legătură cu regimul alimentar sau diverse afecţiuni ale aparatului 
digestiv. Dar atenţie! dacă un pacient are şi astfel de boli digestive ele 
pot creşte intensitatea greţurilor şi vărsăturilor induse de chimioterapie 
şi aceşti pacienţi vor necesita un protocol antiemetic mai complex. 

Greturile si vărsăturile care nu sunt corect tratate nu duc numai 
la alterarea calităţii vieţii, dar şi mai grav la deshidratare cu toate 
consecinţele ei. 

Cauzele greţurilor şi vărsăturilor la pacienţii oncologici: 

- Chimioterapia (desigur, nu toate citostaticele) . 

- Radioterapia în anumite zone anatomice. 

- Tumorile gastro-intestinale, ale ficatului, creierului sau urechii 
interne. 

- Anxietatea. 

- Durerea. 

- Tulburări ale funcţiei renale şi /sau hepatice. 

- Deshidratarea. 

- Constipaţia. 

- Medicamente - altele decât citostaticele (analgezicele). 

- Infecţii. 




Medicamentele care combat eficient greţurile şi vărsăturile din 
cancer, sunt numai cele recomandate de medicul oncolog pentru fiecare 
pacient în funcţie de: 

- cauza acestor simptome; 

- protocolul de terapie folosit; 

- alte afecţiuni concomitente şi tratamentul pentru acestea; 

- alte terapii concomitente (pentru durere, constipaţie, alte simp- 
tome legate de boala malignă). 

Medicaţia antiemetică utilizată pentru combaterea greţurilor şi 
vărsăturilor legate de chimioterapie se administrează după protocoale 

bine stabilite în funcţie de citostaticele utilizate şi se poate administra 
înainte, în timpul şi după seria de tratament în funcţie de schema stabi- 
lită de medicul oncolog. 

Contactaţi medicul curant în următoarele situaţii: 

y y 

- greţuri şi vărsături necontrolabile cu medicaţia prescrisă; 

- vărsături cu sânge sau „în zaţ de cafea”; 

- dureri severe abdominale; 

- dificultăţi la înghiţire; 

- senzaţie de slăbiciune; 

y 7 

- scăderea cantităţii de urină eliminată zilnic. 

y 

Câteva sfaturi: 

- Luaţi medicamentele exact aşa cum v-au fost prescrise. 

- Dacă pentru un anumit medicament împotriva greţurilor şi 
vărsăturilor vi s-a făcut recomandarea de a-1 lua la nevoie, luati-1 imediat 
când simţiţi cea mai uşoară senzaţie de greaţă; mai târziu, când apar şi 
vărsăturile, dacă medicamentul se administrează oral, devine inutil. 

- Dacă medicamentul prescris nu a fost eficient, nu măriţi doza 
fără a cere acordul medicului. S-ar putea să aveţi nevoie de alt medica- 
ment, sau combinaţii de antiemetice. 

- Mâncaţi de multe ori, cantităţi mici de alimente. 

- Evitaţi mesele prelungite, cu multe feluri de mâncare. 

- Evitaţi condimentele şi alimentele grase. 

- In timpul chimioterapiei consumaţi multe lichide şi alimente 
semisolide (budinci, sufleuri, creme de fructe şi legume). 

- Nu consumaţi alimente foarte calde (fierbinţi) sau foarte reci. 

- Beţi de mai multe ori pe zi ceai verde, suc de mere şi ghimbir 
(plantă rădăcinoasă asemănătoare hreanului). 

- Menţineţi o bună igienă a cavităţii bucale. 

- Spălaţi-vă pe dinţi după fiecare masă cu o pastă de dinţi uşor 
mentolată. 

- Evitaţi deodorantele şi parfumurile cu miros foarte intens. 

- Deoarece multe antiemetice produc constipaţie, întrebaţi medicul 
curant dacă e nevoie să luaţi si un laxativ. 

y y 

TULBURĂRILE DE SOMN 

Pacienţii oncologici pot traversa frecvent perioade de timp în care 
să nu aibă un somn confortabil din numeroase cauze: 

- medicamente ce produc insomnia; 

- disconfort psihic; 

- modificarea programului obişnuit zilnic, datorită efectelor bolii 
si/sau tratamentelor; 

y 7 

- spitalizările. 

Contactaţi medical curant dacă apare: 

- imposibilitatea de a adormi sau de a menţine somnul (treziri de 
mai multe ori pe noapte); 

- scăderea performanţelor fizice şi psihice şi alterarea activităţii 
diurne datorate unui somn neodihnitor. 

Câteva sfaturi 

- Creaţi -vă un ambient liniştit, relaxant în locul în care dormiţi: 

y y 7 y 

fără zgomote, cu lumină foarte slabă sau deloc, cu temperaturi potrivite. 

- Pernă confortabilă, lenjerie curată, uscată, fără accesorii deran- 
jante (nasturi, fermoare, cute). 

- Nu beţi cafea, ceai negru şi în general nu mai beţi lichide cu 2 ore 
înainte de culcare. 

- Dormiţi puţin în timpul zilei. 

- Menţineţi o activitate fizică zilnică constantă. 

y y 

- Ascultaţi o muzică relaxantă. 

- Cititi ceva frumos în loc să vă uitati la televizor. 

- Faceţi un dus cald înainte de culcare. 

y y 

Numai dacă toate aceste intervenţii rămân fără rezultat solicitaţi 

y y 

medicului curant o reţetă pentru medicamentul pe care acesta îl consi- 
deră cel mai potrivit; nu luaţi medicamente pentru somn la întâmplare 
sau după sugestiile nespecialiştilor. 



DUREREA 

Durerea este un simptom întâlnit frecvent la pacienţii oncologici şi poate 
apare în toate stadiile de boală, legată de evoluţia tumorii şi complicaţiile 
acesteia, dar si de unele tratamente. 

7 y 

Acest ghid îşi propune să vă ofere câteva sfaturi pentru ca acest simptom 
să fie controlat eficient si să nu vă influenţeze negativ calitatea vieţii. 

- Descrieţi cât mai în amănunt durerea pe care o aveţi, astfel încât 
medicul curant să vă poată prescrie cel mai indicat tratament. 

Cauzele durerii pot fi multiple la fel şi soluţiile terapeutice. 

- Informaţi medicul şi asistentele despre felul în care medicaţia prescrisă 
vă calmează durerile. 

Există mai multe trepte de analgezice (calmare a durerii), fiecare treaptă 
cu medicaţia ei specifică cuprinzând atât analgezice (medicamentele a căror 
acţiune e exclusiv de calmare a durerii), cât şi co-analgezice (medicamente care 
au şi alte acţiuni farmacologice, dar folosite împreună cu analgezicele, cresc 
potenţa terapeutică a acestora). 

- Nu vă refuzaţi o viaţă confortabilă, de teama „dependenţei” de anumite 
medicamente. 

Dacă durerea dispare prin evoluţia favorabilă a bolii sub tratamentele specifice, 
medicul oncolog va putea rezolva această problemă a „dependenţei”, deci nu evitaţi 
să efectuaţi un tratament care să vă controleze eficient durerea, chiar dacă acesta 
include medicamente opioide, cum ar fi morfina şi alte asemenea medicamente. 

- Terapia durerii nu se face la întâmplare, ci după un program foarte 
strict, precizat de medicul curant. 

- Nu practicaţi automedicaţia, ceea ce e valabil pentru un pacient, e 
posibil să nu fie eficient pentru dumneavoastră şi mai mult decât atât e posibil 
să vă producă reacţii adverse severe. 

- Informaţi corect şi la timp personalul medical de toate schimbările 
survenite în starea dumneavoastră generală în cursul tratamentelor cu analgezice 
şi co-analgezice pentru ca dozele şi ritmul administrării acestor medicamente 
să fie corelate cu evoluţia bolii. 

- Informaţi medicul curant despre posibilele reacţii adverse pentru a vi 

se indica cele mai bune soluţii de rezolvare. 

> 

- Nu lăsaţi durerea să vă controleze viata, ci urmaţi sfaturile medicului 
curant pentru combaterea ei eficientă. 

NUTRIŢIA PACIENTULUI ONCOLOGIC 

9 



Alimentaţia în timpul tratamentului pentru cancer este esen- 
ţială pentru menţinerea stării de sănătate. Alimentaţia corespunzătoare 
înainte, în timpul şi după tratament poate ajuta pacientul cu cancer să se 
simtă mai bine si să fie mai rezistent. 

Pierderea substanţială în greutate si statusul nutriţional deficitar 
apar la mai mult de 50% din pacienţii cu cancer chiar din momentul 
diagnosticului, deşi gradul de deficit este variabil, în funcţie de tipul de 
cancer. Este imperios necesară prevenirea pierderii în greutate, în special 
pentru pacienţii cu risc de scădere involuntară în greutate, pacienţii 
deja malnutriţi şi pentru cei care primesc diverse tratamente pentru 
tractul gastro-intestinal. De asemenea se are în vedere şi anticiparea 
reacţiilor adverse ale tratamentului sau simptomelor, ce pot interfera cu 
alimentaţia: alterări ale gustului şi mirosului, inapetenţă, greaţă, vărsături, 
disfagie (dificultate în înghiţire), modificări ale tranzitului intestinal 
(diaree, constipaţie), diminuarea masei musculare, durere, fatigabilitate, 
depresie, anxietate. Poate apărea malnutriţia, făcând pacientul să se simtă 
obosit, slăbit, incapabil de a rezista la infecţii sau la tratamentul specific 
cancerului. Pierderea suplimentară în greutate poate afecta calitatea vieţii 
şi să interfereze cu administrarea tratamentelor, să întârzie recuperarea 
sau vindecarea, sau să crească riscul de complicaţii. 



m 



In caz de inapetenţă se recomandă mese mici, frecvente, fără 
consum de lichide în timpul meselor, pentru creşterea aportului 
alimentar. Pentru pacienţii ce nu-şi pot asigura necesarul nutritiv numai 
din aportul alimentar, se administrează medicamente simptomatice, 
nutriţie parenterală. 

Dacă pacienţii sunt obezi se încurajează pierderea în greutate, care 
trebuie să fie lentă (1 kg /săptămână) şi se poate obţine printr-o combi- 
naţie de dietă cu efort fizic adaptat pacientului. Se recomandă alimente 
cu aport energetic redus, apă, vegetale bogate în fibre, fructe, supe, 
cereale integrale, limitându-se aportul de grăsimi şi dulciuri. Porţiile de 
alimente înalt-energetice trebuie să fie mai mici, evitându-se foamea şi 
sentimentul de privaţiune, cu efect psihologic negativ. 

Alimentaţia săracă în proteine şi calorii este cea mai frecventă 
problemă întâlnită la pacienţii cu cancer. Proteinele şi caloriile sunt 
foarte importante pentru vindecare, lupta împotriva infecţiilor şi asigu- 
rarea energiei. 

Se recomandă o dietă echilibrată şi un aport de minim 8 pahare 
cu apă pe zi. Pentru a asigura o alimentaţie corespunzătoare, pacientul 
cu cancer trebuie să consume suficiente alimente ce conţin nutrienti 
cheie (proteine, carbohidraţi, grăsimi, vitamine, minerale, apă). 

Dieta la pacienţii cu cancer este alcătuită în proporţie de 10-35% 
din proteine (cel puţin 0,8g/kgc proteine/zi), 20-35% grăsimi (saturate 
sub 10%, acizi graşi trans sub 3%) şi 45-65% carbohidraţi. 

> Aportul proteic adecvat este esenţial în timpul tuturor stadiilor 
de tratament al cancerului şi supravieţuirii pe termen lung. Sunt 
recomandate alimente cu conţinut redus în grăsimi saturate: peşte, 
carne slabă, pui, ouă, produse lactate degresate sau semi-degresate, nuci, 
seminţe, legume. 

> Carbohidraţii se găsesc în legume, fructe, cereale integrale, 
alimente ce sunt bogate în nutrienţi esenţiali, fitochimicale, fibre, 
vitamine, minerale. în cantităţi mai mici pot fi consumate şi pâine, 

cartofi, orez, spaghete, paste, porumb, mazăre, fasole, boabe uscate; ele 
conţin carbohidrati, vitamine B si fibre. Nu sunt recomandate dulciurile 
de tip deserturi, bomboane, sucuri comerciale, având un conţinut mare 
de carbohidrati si foarte putini nutrienti. 

> Grăsimile şi uleiurile sunt o sursă importantă de energie pentru 
organism. Asigură de 2 ori mai multe calorii/gram decât carbohidraţii 
şi sunt folosite pentru a stoca energie, a separa ţesuturile şi a transporta 
unele vitamine în sânge. Ele au un rol important în prepararea mâncării, 
dând un gust mai bun şi conducând mai bine căldura în timpul prepa- 
rării acesteia. Sunt mai sănătoase grăsimile nesaturate (mono- şi poli-) 
decât cele saturate. 

■ Grăsimile mononesaturate sunt uleiurile vegetale de măsline, 
arahide. Ele sunt lichide la temperatura camerei. 

■ Grăsimile polinesaturate sunt uleiurile vegetale de floarea- 
soarelui, şofran, porumb, seminţe de in, fructe de mare. Sunt lichide sau 
moi, la temperatura camerei. Unele, precum acidul linoleic sau linolenic 
sunt denumite acizi graşi esenţiali, pentru că organismul nu-i poate 
produce. Ei sunt necesari pentru formarea de noi celule şi secreţia de 
hormoni. Aceşti acizi graşi esenţiali trebuie asiguraţi din alimentaţie, 
precum uleiurile de seminţe de soia, nuci. 

■ Grăsimile saturate (sau acizii graşi saturaţi) provin din surse 
animale (carne, pui, lapte integral sau semi-degresat, unt). Ele sunt 
solide la temperatura camerei. Sunt saturate şi unele uleiuri vegetale 
precum uleiul de nucă de cocos sau de palmier. 

■ Acizii graşi trans se formează când uleiurile vegetale sunt 
procesate (în margarină) sau lanţurile lor sunt scurtate. Ei se găsesc în 
snacks-uri, produse coapte, uneori şi în unele produse lactate. Aşa cum 
am menţionat, procentul de grăsimi saturate şi trans în alimentaţia paci- 
enţilor cu cancer trebuie redus cât se poate de mult. 

> Vitaminele şi mineralele sunt necesare pentru creştere şi dezvol- 
tare şi ajută organismul să-şi utilizeze caloriile obţinute din alimente. 



113 



O dietă echilibrată poate asigura necesarul de vitamine şi minerale din 
alimentaţie, dar este destul de greu de obţinut la pacienţii cu cancer. 
Reacţiile adverse comune ale tratamentului (greaţă, vărsături, mucozită 
sau rănile bucale) pot face dificilă alimentarea, iar unele citostatice scad 
nivelul de calciu şi vitamina D. în concluzie, suplimentele de polivi- 
tamine şi minerale sunt permise, dar nu trebuie să înlocuiască aportul 
caloric adecvat şi necesarul de proteine. 

> Apa este necesară tuturor celulelor corpului pentru a funcţiona. 
Dacă pacientul nu ingeră suficiente lichide sau le pierde prin vărsături 
sau diaree, poate apărea deshidratarea, cu consecinţe nefaste asupra orga- 
nismului. Semnele de deshidratare sunt: uscăciunea gurii, urină închisă 
la culoare şi puţină cantitativ, ameţeli, neatenţie, pliu cutanat persistent 
la strângerea pielii de pe piept între degete. 

Este ideal ca pacientul cu cancer să aibă o alimentaţie echilibrată, 
variată, cu alimente din toate cele 5 grupuri de bază. Uneori acest lucru 
poate fi extrem de dificil în timpul tratamentului, fiind posibile abateri 
pe perioade scurte de la aceste principii alimentare. Pacientul cu cancer 
poate avea zile bune şi zile proaste în decursul evoluţiei, în zilele proaste 
fiind încurajat să mănânce ce poate şi când poate, pentru ca în zilele bune 
să încerce o alimentaţie echilibrată. Pacienţii care au regimuri alimen- 
tare speciale, pentru boli cardiovasculare sau diabet, pot să nu respecte 
toate restricţiile, pe durata tratamentului pentru cancer, cu avizul cardi- 
ologului sau diabetologului. Uneori este necesar un aport mai mare de 
calorii şi proteine, fiind recomandate suplimente alimentare sau o porţie 
suplimentară de lapte sau îngheţată. Medicamentele antialgice narco- 
tice pot produce constipaţie, situaţie în care se pot administra laxative. 

Alimente 


Permise 


Nepermise 


Fructe/legume 


Fructe şi legume 
proaspete, bine spălate 


Stafide, nucă de 
cocos, fructe uscate 
(cu excepţia utilizării 
lor în preparate 
gătite) 




Conserve de fructe 
şi legume 


Boabe de piper 
proaspete 




Legume gătite 






Legume congelate 






Ierburi bine spălate 






Piper conservat/ 
condimente 






Tofu bine pregătit 






Boabe de fasole gătite 




Carne (deşi se recomandă 
evitarea consumului de 
carne roşie-porc, vacă, oaie, 
vânat-aceste alimente nu 
sunt total interzise, putând fi 
consumate ocazional) 


Carne, peşte, pui, bine 
preparate (nu crude!) 


Carne, peşte, pui, 
ouă, tofu - crude, 
semi-preparate sau 
incomplet preparate 

Afumături de: carne, 
pui, peşte 




Salată de ton sau pui 


Peşte crud sărat 




Ouă bine pregătite 
sau substitute de ouă 
pasteurizate 






Salamuri ambalate 
comercial cu puţini 
conservanţi şi în special 
fără E621 (glutamat 
de sodiu) 

Alimente 


Permise 


Nepermise 


Grăsimi 


Ulei, unt 


Dressing-uri de 
salate ce conţin 
brânză veche sau 
ouă crude 




Cremă de brânză, 
maioneză cu ou fiert (nu 
crud!), preparată în casă 
şi dressing-uri de salată 
din ingrediente naturale 


Dressing cu avocado 




Creme nonlactate 


Nuci crude sau nuci 
prăjite în coajă 




Unt de arahide ambalat 
comercial 






Nuci prăjite sau 
conservate 




Pâine neagră, cu cereale 
integrale 


Pâine, baghete, turte, 
biscuiţi, ambalaţi 
individual 


Produse de cereale 
crude 




Chec, clătite, french 
toast, bine preparate 


Cereale ce conţin nuci 
sau fructe crude 




Biscuiţi, covrigei, din 
faină integrală 






Paste, orez, alte boabe 
pregătite 






Cereale pregătite, 
individual ambalate, 
gata de mâncat 




Lactate 


Lapte pasteurizat sau 
produse de lapte: lapte 
bătut, kefir, sana 


Produse lactate 
nepasteurizate (lapte 
proaspăt, brânzeturi 
diverse: cheddar, 
brie, feta) 

Alimente 


Permise 


Nepermise 




Iaurt pasteurizat 


Iaurturi cu culturi 
active, probiotice 




Brânză de vad 
pasteurizată 


Brânzeturi cu 
ardei iute, legume 
necoapte, mucegaiuri 
(blue, gorgonzola, 
roquefort) 




Brânzeturi ambalate 
individual, făcute din 
lapte pasteurizat 


Milkshakes făcute 
din îngheţate 
necomerciale sau 
în blender 




Brânză topită 


Iaurt sau îngheţată 
din tonomat 




îngheţată din lapte 
pasteurizat 


Lichior de ouă, făcut 
din ouă crude 


Altele 


Chec, plăcintă cu 
brânză sau fructe, 
prăjiturele, tarte cu 
fructe, creme la cuptor 
din ingrediente naturale 


Prăjituri/checuri cu 
nuci crude 

Prăjituri cu creme 
colorate sintetic 




Supe făcute în casă 






Miere comercială 
(pasteurizată) 


Miere 

noncomercială, 

nepasteurizată 






Seminţe (dovleac, 
floarea-soarelui) 

Alimente 



Permise 



Nepermise 





Gem, jeleu, sirop, sos 
picant, muştar, sos 
de barbeque, sos de 
soia (refrigerate după 
deschidere) 


Bomboane sau gume, 
oferite în unităţi de 
distribuţie publică 


Zahăr 


Brun, din trestie 
de zahăr 


Alb, ultrarafinat 


Băuturi 


Apă de robinet/ 
îmbuteliată 


Apă de fântână/puţ 




Cafea, ceai verde 
sau negru 






Sticle sau cutii cu 
băuturi din fructe sau 
legume, fără conservanţi 






Sucuri de fructe 
proaspete 






Suplimente nutriţionale 
comerciale din farmacii 





Ghiduri de siguranţă a alimentaţiei 

Bacteriile şi alte microorganisme există obişnuit în cele mai 
multe alimente. Multe din aceste microorganisme au un risc minim 
de a afecta un individ sănătos, dar acest risc creşte în cazul pacienţilor 
cu cancer, trataţi prin chimioterapie, radioterapie sau transplant de 
celule stern. 

Pregătirea alimentelor: 

• Spălaţi-vă pe mâini cu apă caldă şi săpun (cu jet de apă ce curge 
de la robinet), înainte şi după fiecare etapă de pregătire a alimentelor, în 
special carne, pui şi fructe de mare, crude. 

• Schimbaţi cârpele de vase şi prosoapele de bucătărie zilnic; ele 
trebuie spălate în maşina de spălat la programe cu apă fierbinte. 

• Spălaţi toate ustensilele folosite în bucătărie, inclusiv deschiză- 
torul de conserve, cu jet de apă fierbinte şi săpun, apoi le dezinfectaţi 
cu o soluţie de 1 linguriţă de cloramină la 250 ml apă. 

• întotdeauna spălaţi fructele şi legumele proaspete cu apă rece 
de robinet, înainte de a le mânca. Nu le spălaţi cu săpun, detergenţi 
sau soluţii de cloramină. Tăiaţi zonele zdrobite/păta te/mucegăite ale 
fructelor si legumelor si aruncati-le. Frecaţi cartofii si morcovii cu o 
perie pentru a curăţa bine coaja. Fiecare frunză de legume se spală 
separat sub jet de apă. Salatele preambalate, mixturile de legume 
preambalate, deşi sunt prespălate, se spală din nou sub jet de apă în 
strecurătoare. 

• Spălaţi cutiile/conservele ce conţin alimente, cu apă şi săpun, 
înainte de deschiderea cutiei. 

Prepararea alimentelor: 

• Ouăle trebuie să fie tari. Nu mâncaţi ouă crude sau incomplet 
preparate. Nu folosiţi ouă cu coaja crăpată. 

• Puiul se prepară până zeama devine clară şi carnea are culoare 
albă în interior. 

• Peştele se prepară până devine alb, opac. 

• Carnea se prepară până devine maron în interior; nu trebuie să 
fie în sânge sau semipreparată. 

• Tofu se fierbe minim 5-10 min înainte de a-1 utiliza. 

•Folosiţi ustensile diferite pentru amestecarea mâncării şi 

gustarea ei. 

• Nu lăsaţi alimentele la temperatura camerei mai mult de 2 
ore de la prepararea sau cumpărarea lor; refrigeraţi-le cât mai curând 

posibil. Preparatele pe bază de ouă, creme, maioneză nu se lasă nere- 
frigerate mai mult de 1 oră. 

• Consumaţi alimentele preparate în cel mult 4 zile de la preparare. 

• Nu consumaţi alimente ce au miros sau gust ciudat. 

Refrigerarea: 

• Temperatura în frigider să fie sub 4°C şi în congelator de -18°C. 

• Schimbaţi locul alimentelor în frigider, asfel încât alimentele 
mai vechi să fie mai în faţă, pentru a putea fi consumate în timp util, 
iar cele mai proaspete mai în spate. Nu consumaţi alimente după expi- 
rarea termenului de valabilitate. 

• Menţineţi curăţenie perfectă în locurile de stocare a alimentelor. 

•Plasaţi carnea, peştele, puiul crud împachetate, în sertare 

speciale sau în compartimente diferite faţă de alimentele deja prepa- 
rate, asfel încât zeama de carne să nu vină în contact cu alte alimente. 

• Preparaţi carnea proaspătă, peştele, puiul, refrigerate în maxim 
2 zile, iar carnea de porc, viţel, vită, miel în 3-5 zile; dacă acest lucru 
nu este posibil, congelaţi-le. 

• Dezgheţaţi carnea/peştele/puiul într-un castron în frigider, 
dar nu la temperatura camerei. După dezgheţare preparaţi alimentele 
imediat şi nu le recongelaţi. 

Cumpărarea alimentelor: 

• Nu alegeţi ambalaje desfăcute, conserve umfla te/ruginite/ 
adânc înfundate, borcane crăpate. Asiguraţi-vă că acestea sunt cores- 
punzător sigilate/închise. 

• Nu cumpăraţi alimente expirate. 

• Alegeţi numai lapte/brânzeturi sau sucuri pasteurizate. 

• Cumpăraţi alimentele congelate sau refrigerate la sfârşitul 
cumpărăturilor, puneţi-le în sacoşe separate şi transportaţi-le în 

interiorul maşinii, la aer condiţionat şi nu în portbagaj, în special în 
lunile de vară. Carnea, puiul, peştele puneţi-le în pungi de plastic, 
separate de celelalte alimente. Refrigeraţi alimentele proaspete şi 
perisabile cât mai curând posibil. 

• Evitaţi alimentele de tip „vrac“, eşantioanele gratuite, de 
reclamă, deserturile cu creme de ou, alimentele gata preparate din 
zonele de auto-servire, produsele feliate în magazin, îngheţatele din 
tonomatele cu auto-servire. 

Reguli de siguranţă a apei: 

• Apa de robinet este considerată sigură, dacă provine din surse 
de apă ale oraşelor sau localităţilor dens populate. 

• Apa de fântână/puţ se poate bea numai dacă este zilnic contro- 
lată şi găsită negativă pentru Escherichia coli şi Cryptosporidium. 
Altfel se poate fierbe minim 1 minut din momentul în care începe 
să fiarbă, sau se poate distila. Apa fiartă sau distilată se depozitează 
într-un recipient curat, cu capac şi se refrigerează; poate fi băută în 
maxim 72 ore (3 zile). 

• Apa îmbuteliată este considerată sigură numai dacă a suportat 
unul dintre procedee: osmoza inversă, distilare, filtrare cu filtre mai 
mici de 1 micron. 

• Cele mai multe filtre de apă nu sunt sigure, dacă apa nu este 
clorinată anterior filtrării. Sistemele de filtrare portabile îndepărtează 
impurităţile chimice, dar nu şi bacteriile. Pot fi folosite sisteme de 
filtrare portabile dacă sunt puse la robinet, numai pentru a îmbu- 
nătăţi gustul apei şi a îndepărta suplimentar impurităţile şi clorul, 
dar filtrele trebuie schimbate frecvent, conform instrucţiunilor firmei 
producătoare. 

Situaţii speciale 

Pacienţii cu neutropenie severă, prelungită (mai puţin de 1000 
leucocite/mmc, mai mult de 2 zile), transplant de celule stern sau chimi- 
oterapie în doze mari au risc mare de infecţii din alimente sau apă şi 
trebuie să evite următoarele alimente: 

• „fast food“; 

• de tip bufet; 

• alimente tip delicatese; 

• alimente de la vânzători ambulanţi; 

• alimente de tip „vrac“; 

• eşantioane alimentare gratuite; 

• salate gata preparate din supermarket. 

Tipuri particulare de cancer 

• Cancerul de sân: se recomandă consum moderat de soia, 
evitarea surselor concentrate de izoflavone si încercarea de obţinere a 

y ) 

unei greutăţi normale prin dietă şi activitate fizică regulată. 

• Cancerul colo-rectal: dacă pacientul are probleme intestinale 
cronice sau a suferit o intervenţie chirurgicală ce afectează absorbţia 
normală a nutrienţilor, este nevoie de dietetician pentru o dietă indi- 
vidualizată. 

• Cancere hematologice/ transplant medular/ transplant de 
celule stern hematopoietice. Este necesară o strategie de prevenire a 
infecţiilor, consum de alimente cu conţinut microbian redus, complet 
preparate. 

• Cancer pulmonar. Sunt recomandate alimente bogat energe- 
tice şi uşor de înghiţit, suplimente de polivitamine şi minerale, mese 
mici si frecvente. 

• Cancer de prostată. Se recomandă un consum crescut de legume 
(roşii în special) şi fructe, consum moderat de calciu, consum redus de 
grăsimi saturate şi activitate fizică. 

• Cancer de cap/gât/tract gastro-intestinal. Este necesară inter- 
venţia unui dietetician pentru dietă individualizată. 

Comportamentul 




COMPORTAMENTUL 



Activitatea fizică 

Activitatea fizică reprezintă un factor de întreţinere şi promo- 
vare a sănătăţii. Rolul ei benefic nu se manifestă doar în profilaxia 
îmbolnăvirilor în general, având o importanţă deosebită şi în viaţa 
pacienţilor oncologici, îmbunătăţind status-ul de performanţă al aces- 
tora, ajutându-i la depăşirea mai uşoară a reacţiilor adverse la diferitele 
tratamente specifice. Un program riguros de minim 30 de minute pe zi 
de exerciţii diverse (de la gimnastică, la mersul pe jos sau cu bicicleta) 
are efecte pozitive atât fizice, cât şi mentale. Nu trebuie să vă trans- 
formaţi în sportivi de performanţă, dar există câteva lucruri simple, 
care efectuate cu regularitate pot avea un impact pozitiv asupra stării 
generale: 

• Coborâţi din autobuz cu o statie mai înainte de cea la care vreţi 

să ajungeţi şi parcurgeţi restul drumului pe jos sau, 

• Parcaţi maşina mai departe de locul în care vreţi să ajungeţi si 
mergeţi pe jos (nici nu e prea greu şi nu vă mai enervaţi că nu există 
parcări acolo unde aţi avea nevoie!) 

• Urcaţi pe scări si renunţaţi la lift ori de câte ori simţiţi că e 
posibil (fără să vă obosiţi excesiv). 

• Mergeţi cu familia şi prietenii şi practicaţi toate sporturile cu 
care sunteţi obişnuit, dacă medicul oncolog nu v-a sugerat o reducere a 
acestor activităţi. 

• Lucraţi în grădină sau îngrijiţi plantele din apartament. 

• Ieşiţi mai des în parc sau în excursii cu cei din familie sau cu 
prietenii în loc să vă uitaţi la televizor. 

• Dacă ştiţi să mergeţi pe bicicletă, folosiţi acest mijloc de trans- 
port ori de câte ori e posibil. 

• Computerul şi internetul sunt interesante, dar o excursie la munte 
v-ar putea ajuta mai mult! 



Comportamentul 



Fumatul 



Nu este o noutate faptul că fumatul reprezintă un factor esenţial de 
risc pentru diverse afecţiuni, iar în privinţa bolilor maligne e bine să ştiţi că 
fumatul este responsabil pentru mai mult de 80% din cancerele pulmonare 
şi pentru 30% din toate decesele datorate acestei maladii. Fumatul creşte şi 
incidenţa altor tipuri de cancer (prezentate în graficul de mai jos), cum ar fi 
tumorile capului şi gâtului, tumorile de sân, de vezică urinară sau gastrice etc. 

Fumatul ucide anual mai mulţi oameni decât toate cauzele enume- 

> 

rate mai jos, împreună: 

■ Alcoolul. 

■ Drogurile. 

■ Sinuciderile. 

■ Accidentele de maşină. 

i 

■ Incendiile. 

- SIDA. 

Este o greşeală să vă gândiţi că din moment ce sunteţi deja bolnav 
nu mai are sens să renunţaţi. Dimpotrivă, renunţarea la fumat vă va ajuta 
să toleraţi mai bine tratamentele şi să vă recuperaţi mai rapid şi integral 
starea de sănătate. Dacă boala dumneavoastră este într-o stare avansată, 
persistenţa fumatului poate înrăutăţii şi mai mult calitatea vieţii. 

Şi dacă cele de mai sus nu v-au convins, poate că vă gândiţi mai 
bine înaine de a aprinde o ţigară şi a-i transforma pe cei dragi din 
jurul dumneavoastră în fumători pasivi, expunându-i la toate riscurile 
enumerate anterior! 



Comportamentul 



Consumul de alcool 



Alcoolul reprezintă un factor important de risc pentru mai multe 
tipuri de cancer: 

- cancerele capului şi gâtului (cavitatea bucală, faringe, laringe), 
cancerul esofagian, hepatic, de colon, de sân. 

Există mai multe mecanisme prin care alcoolul îşi exercită acest 
potenţial prin care favorizează apariţia şi dezvoltarea unor tumori 
maligne: 

- metabolizarea lui în acetaldehidă - compus chimic cancerigen; 
-creşterea producţiei unor hormoni (estradiol, testosteron, 

insulină) implicate în geneza unor tumori; 

- distrugerea celulelor hepatice cu apariţia cirozei şi a cance- 
rului hepatic; 

- sensibilizarea mucoaselor organismului la acţiunea substan- 
ţelor cancerigene din fumul de ţigară; 

- scăderea concentraţiei sanguine a acidului folie şi a metabo- 

litilor lui. 

> 

Nu există cantităţi de alcool care să fie lipsite de efecte negative (indi- 
ferent de cât de mici sunt!!) şi cu cât acestea sunt mai mari şi pe o perioadă 
mai lungă de timp, cu atât riscul apariţiei unei tumori maligne creşte. 

Asocierea fumatului şi a lipsei de activitate fizică (sedentarismul) 
la consumul de alcool duce la escaladarea acestui risc. 

De asemenea evoluţia bolii şi răspunsul la terapiile oncologice 
specifice sunt influenţate negativ de consumul de alcool. 

Expunerea la soare 

Deşi este bine să vă petreceţi cât mai mult timp în aer liber evitaţi 
expunerea prelungită la soare. 

Purtati haine uşoare din bumbac si folosiţi creme de protecţie 
solară. 

Dacă sunteţi în curs de iradiere sau chimioterapie este mai înţelept 
să renunţaţi la plajă fie ea la munte sau la mare pentru a preveni exacer- 
barea unor reacţii adverse. 

Evitaţi saloanele de bronzare; riscul apariţiei unor cancere ale pielii 
creşte proporţional cu numărul expunerilor. Cu cât pielea e mai deschisă 
la culoare, cu atât riscul e mai mare. 




Noţiuni de 
genetică 
şi cancere 

NOŢIUNI DE GENETICĂ 
Şl CANCERE FAMILIALE 



• Majoritatea oamenilor au cazuri de cancere în familie. 

• Este acest lucru important? 

Cancerul nu este considerat o boală care se moşteneşte, deoa- 
rece aproximativ 90% din cazuri apar la persoane Iară istoric de tumori 
maligne în familie. Totuşi există dovezi că posibilitatea unei persoane 
de a dezvolta un cancer poate fi influenţată de moştenirea unor anumite 
modificări genetice. Aceste alterări genetice tind să crească susceptibili- 
tatea unui individ de a dezvolta o boală malignă. 

• 10% din cancere au o componentă genetică. 

• Acest determinism explică frecvenţa cazurilor de cancer în unele familii. 

Cum putem identifica camerele familiale, moştenite ? 

Acestea au câteva caracteristici: 

• Cancere ce apar în câteva generaţii succesive. 

• Există 3 sau mai mulţi indivizi cu cancer în aceeaşi generaţie. 

• Cancere ce debutează înainte de 50 de ani. 

• Mai multe tumori maligne primitive la acelaşi individ. 

Există mai multe tipuri de cancer cu determinism genetic 

1. Sindromul de cancer de sân si de ovar ereditar. Cauze: 

? 

• Mutaţii ale genelor BRCAl sau BRCA2. 

• Incidenţa: 1 din 800 femei cu largi variaţii în funcţie de etnie. 

• La femeile cu o mutaţie a uneia din cele 2 gene există un risc 
de 50-85% pentru a dezvolta un cancer de sân şi de 10-40% pentru un 
cancer de ovar. 

• 5% din tumorile maligne ale sânului se datorează unor modi- 
ficări genetice moştenite. 

2. Cancerul non-polipos colo-rectal ereditar (Sindromul Lynch) 

• Mutaţii ale genelor MLH1, MSH2 şi MSH 6. 

• Incidenţa în populaţia generală: 1 la 3000. 

• Riscul pentru cancerul de colon: 80%, endometrial 60%, hepato- 
biliar si de intestin subţire 30%. 

y y 

3. Polipoza adenomatoasa familială (FAP) 

• Mutaţii la nivelul genei APC. 

• Incidenţă în populaţia generală: 3 la 100.000. 

• Riscul de a dezvolta un cancer de colon: 100%!!! 

• Pentru indivizii cu această afecţiune ereditară (FAP) - se reco- 
mandă colectomia profilactică! 

4. Sindromul Peutz-Jeghers 

Incidenţa în populaţia generală 1 la 250.000 

• Gena STK-1 - transmisie autosomal dominantă. 

• Riscul pentru cancer: 95%. 

• Tumori maligne multiple (sân, colon, rect, pancreas). 

5. Melanomul familial 

• Mutaţii la nivelul genelor CDK4, CDKN2A şi CMM ce sunt 
responsabile pentru 8-12% din cazurile de melanom. 

• Risc pentru un al 2-lea cancer, în special la nivelul pancreasului. 



■ 

Noţiuni de genetică şi cancere familiale 

6. Neoplazia endocrină multiplă (MEN) tipul 1 şi 2 

• Mutaţii la nivelul genelor RET (MEN tip 2) şi MEN 1 
(MEN tip 1). 

• Incidenţa 1 la 40.000. 

Sindromul se caracterizează prin apariţia de tumori paratiroidiene, 
tiroidiene medulare, feocromocitom, tumori pancreatice. 

7. Sindromul Li-Fraumeni 

• Mutaţii ale genei supresoare ce codifică proteina p 53 (transmitere 
autosomal dominantă). 

• Incidenţa 1 la 2000. 

> 

• Risc foarte crescut de cancer > 90%. 

• Tumori diverse-osteosarcoame, sarcoame de ţesuturi moi, tumori 
cerebrale si de sân. 




• Genele pot fi alterate în diverse moduri. Cea mai simplă mutaţie 
implică schimbarea unei singure baze purinice sau pirimidinice, ca o 
eroare „tipografică". în alte cazuri, una sau mai multe baze pot fi adăugate 
sau şterse. Alteori, largi segmente de ADN, pot fi accidental repetate, 
sterse sau mutate. 

• Oncogenele reprezintă acele gene a căror PREZENŢA contri- 
buie la apariţia unui cancer prin capacitatea pe care o au de a genera în 
celule, semnale de creştere si diviziune, aberante. 

Genele tumoral - supresoare reprezintă un grup de gene a căror 
ABSENŢA poate conduce la apariţia unui cancer. 

Absenta sau disfunctionalitatea lor indusă de diverse mutării 

i i i 

genetice au drept consecinţă privarea celulelor de mecanismele normale 
de reglare a creşterii şi diviziunii ajungându-se în final la proliferări 
aberante şi apariţia de tumori maligne. 

în mod plastic genele supresoare au fost comparate cu o pedală de 
frână, iar oncogenele cu o pedală de acceleraţie! 

Proteina p53 

O genă tumoral-supresoare particulară o reprezintă cea care codi- 
fică proteina p53 responsabilă de aşa numita „sinucidere celulară”, sau 
„moarte celulară programată” sau „apoptoza”. în celulele care au suferit 
o alterare genetică (inclusiv una inductoare de cancer), proteina p53 
acţionează iniţial ca o „pedală de frână”, oprind creşterea şi diviziunea 
acestei celule. Dacă modificările nu pot fi reparate, această proteină p53, 
iniţiază apoptoza. 

• Un al 3-lea grup de gene implicate în carcinogeneză este repre- 
zentat de Genele Reparatoare ale AND-ului. Acestea codifică sinteza 
celulară de proteine a căror funcţie e aceea de a corecta erorile ce apar 
anterior diviziunii celulare în perioada de duplicare a AND-ului. Mutaţii 

ale acestor gene pot conduce de asemenea la proliferări celulare aberante 
şi cancer. De exemplu persoanele cu o afecţiune genetică numită „xero- 
derma pigmentosum” moştenesc un defect al acestor gene reparatoare şi 
ca urmare nu pot repara corespunzător alterările AND, ce apar în mod 
normal în celulele pielii expuse la soare, putând duce în final la apariţia 
de cancere de piele multiple. De asemenea, defecte ale genelor repara- 
toare sunt incriminate în etiologia unor cancere familiale ale colonului. 

Alterări genice complexe 

• In mod frecvent în apariţia unui cancer sunt implicate alterări 
ce interesează toate cele 3 grupe de gene amintite în diferite combi- 
naţii şi proporţii. Astfel, un cancer poate începe cu un defect al genelor 
supresoare ce duce la proliferare celulară excesivă. In cursul proliferării 
excesive există tendinţa apariţiei de mutaţii ale genelor reparatoare. în 
timp, aceste transformări putând induce activarea oncogenelor şi în final 
apariţia tumorii maligne. 

• în afara modificărilor celu- 
lare determinate genetic, celulele 
maligne odată formate induc şi o serie 
de transformări ale mediului în care 
se dezvoltă, (prin intermediul citoki- 
nelor şi proteazelor), transformări ce 

favorizează metastazarea la distantă 

> 

pe diferite căi. 

Cum protejăm 

descendenţii? 

> 

Prin terapii ale viitorului: 
manipulările genetice! 

Până când aceste lucruri vor 
fi posibile trebuie să apelăm la 
consultul genetic. 




Scopurile consultului genetic 

• Calcularea riscului de cancer. 

• Furnizarea de informaţii corecte, demitizante! 

• Propunerea măsurilor de profilaxie şi de screening activ pentru 
un diagnostic precoce al cancerului, la persoanele cu risc genetic. 

• Reducerea anxietăţii. 

Cum identificăm riscul genetic 

• Există teste de laborator care pot determina dacă o persoană este 
purtătoare a unor modificări genice care cresc riscul de apariţie a unui 
cancer. De exemplu femeile ce moştenesc genele modificate BRCAl 
sau BRCA2 au un risc ridicat de a dezvolta un cancer de sân. De aceea 
pentru femeile cu istoric familial de cancer al sânului, testele de deter- 
minare a prezenţei acestor 2 gene sunt foarte importante pentru apre- 
cierea riscului şi chiar luarea unor decizii de prevenţie. Deoarece infor- 
maţiile obţinute în urma consultului genetic sunt complexe şi foarte 
dificil de interpretat, decizia efectuării lor trebuie să fie voluntară, iar 
măsurile de prevenţie propuse trebuie să fie elaborate în echipă (gene- 
tician, oncolog, chirurg, statistician, psiholog), decizia finală aparţinând 
individului testat. 

Geneticianul clinician se confruntă cu 2 provocări majore! 

• Trebuie să obţină un istoric familial amănunţit şi apoi să calcu- 
leze şi să stratifice potenţialele riscuri pentru subiectul cercetat. 

Grupele de risc genetic sunt: 

Risc scăzut 

• Aproximativ egal cu cel al populaţiei generale. 

•Nu e necesar un extra screening. 

• Suport emoţional - la nevoie. 

Risc moderat 

• Risc estimat genetic, ca fiind mai mare decât cel al populaţiei generale. 

• Extra screening - recomandat. 

• Teste genetice (+-). 

• Evitarea celorlalţi factori de risc. 

Risc mare 

• Risc estimat mare pentru dezvoltarea unui cancer. 

• Extra screening - recomandat. 

• Teste genetice - absolut necesare. 

• Măsuri profilactice - inclusiv chirurgicale. 

Managementul grupelor de risc 

• Risc scăzut - Măsuri de Medicină Primară. 

• Risc moderat - Măsuri de Specialitate: Oncologie. 

• Risc mare - Genetică clinică şi terapii de prevenţie. 

Măsuri de prevenţie şi diagnostic precoce specifice în funcţie 
de riscul ereditar pentru anumite tipuri de cancer 

Cancer de sân 

• Autoexaminare. 

• Ex. clinic oncologic. 

• Mamografii. 

• Examen ecografic precoce la descendentele cu risc mare. 

• CA15-3, CA27-29. 

• Mastectomie bilaterală profilactică în cazurile cu risc genetic mare. 

Cancerul de colon 

• Al 3-lea principal tip de cancer la bărbaţi şi femei. 

• Test pentru hemoragii oculte în materiale fecale - anual. 

T39 

• Tuseu rectal - anual. 

• Colonoscopie - anual. 

• Colectomie totală profilactică la descendenţii cu risc mare 
calculat genetic. 

Cancer de prostată 

• Tuseu rectal, PSA. 

Cancer de ovar 

Examen ginecologic. 

Ecografie transvaginala + CA125. 

Anexectomie bilaterală la descendentele cu risc genetic mare. 

Melanom malign 

• Autoexaminare. 

• Consult dermatologic periodic-examen dermatoscopic al nevilor 
pigmentări. 

• Excizia precoce a nevilor displazici. 

(A nu se uita reducerea expunerii la soare - de la măsurile generale 
de prevenţie). 



Consilierea 

psihologică 





CONSILIEREA PSIHOLOGICĂ 



Diagnosticarea unei afecţiuni maligne, evoluţia bolii şi multitudinea 
de investigaţii şi tratamente pe care le parcurge un pacient oncologic 
reprezintă tot atâtea surse de stres emoţional şi afectiv. De aceea chiar dacă 
sunteţi o persoană cu resurse psihice puternice şi cu o susţinere morală 
constantă a familiei şi prietenilor, nu ezitaţi să discutaţi cu psihologii 
dedicaţi activităţilor cu pacienţii oncologici. Aceştia vă pot oferi alte 
perspective asupra „întâmplării maligne”, pentru a vă contenţiona mai 
bine toate trăirile legate de boală şi a vă ajuta să trăiţi confortabil psihic. 

Boala malignă cu toate aspectele ei trebuie să reprezinte doar un 
episod în existenţa dumneavostră, nu centrul unor preocupări obsesive. 

împreună cu tratamentele specifice ale cancerului, o abordare 
psihică optimistă, încrezătoare şi raţională vă va spori şansele de curabi- 
litate si de asemenea va determina o creştere a calităţii vieţii pentru acei 
pacienţi la care acest lucru nu este realist (datorită diagnosticării tardive 
sau a evoluţiei nefavorabile sub tratament). 

ANXIETATEA 

Este normal ca o persoană să se simtă anxioasă atunci când se 
confruntă cu o situaţie nouă sau stresantă. Cu toţii avem îngrijorări în 
viaţa noastră de zi cu zi. Oamenii ar putea simţi anxietatea ca stare de 
nervozitate, tensiune, panică, teamă sau sentimentul că ceva îngrozitor 

urmează să se întâmple. Anxietatea este o reacţie normală iar intensi- 
tatea ei poate fi redusă. 

- Acceptaţi ideea că apariţia anxietăţii pe perioada tratamentului 
este normală. 

- încercaţi să realizaţi care sunt factorii care accentuează anxie- 

tatea. De exemplu dacă vă este teamă de o anumită procedură sau inves- 
tigaţie întrebaţi-vă ce vă sperie cu adevărat la această procedură sau 
investigaţie. Apoi întrebaţi-vă ce puteţi face pentru ca această procedură 
să nu va mai sperie atât de tare. 

- Dacă sunteţi îngrijoraţi de faptul că aveţi o stare de disconfort 
sau dureri, cereţi informaţii personalului medical despre cum puteţi 
diminua intensitatea acestor dureri. 

- Activităţile care vă fac plăcere pot diminua mult anxietatea prin 
relaxare. Relaxarea este un comportament care poate contracara anxietatea. 

DEPRESIA 

Confruntarea cu o astfel de boală care poate ameninţa viaţa, deter- 
mină o avalanşă de sentimente si emoţii. Atunci când această avalanşă 

se prelungeşte, apar sentimente ca disperarea, lipsa de speranţă, tristeţea. 
Majoritatea pacienţilor trăiesc aceste sentimente la un moment dat pe 
parcursul evoluţiei bolii. Simptomele depresiei pot include pierderea 
poftei de mâncare, schimbarea obiceiurilor legate de somn sau insomnie, 
lipsa de energie şi scăderea capacităţii de concentrare. Medicamentele 
pe bază de steroizi pot de asemenea induce depresie. 

- Vorbiţi despre gândurile dumneavoastră cu cineva în care aveţi 
încredere si este un bun ascultător. 

- Vorbiţi cu alţi pacieti despre gândurile şi sentimentele dumnea- 
voastră, în cadrul grupurilor de suport. 

- Folosiţi resursele spirituale. 

- Apelaţi la diferitele forme de consiliere psihologică, psihoterapie 
individuală sau grupuri de suport. 

OBOSEALA 

Oboseala este des întâlnită la pacienţii cu cancer. Oboseala este 
însoţită de sentimentul de slăbiciune (că nu pot face nimic!) şi de pier- 
derea interesului pentru activităţile zilnice. Este un sentiment copleşitor 
de pierdere a energiei, care poate afecta toate aspectele vieţii personale. 

Există mai multe cauze ale oboselii dintre care enumerăm: tratamentul 
intensiv de specialitate (chimioterapie şi radioterapie), diverse alte medicamente, 
anemia, modificarea programului normal de odihnă şi somn, stresul emoţional. 
Spre deosebire de oboseala obişnuită, oboseala care apare în cancer nu este 
legată de activităţile fizice şi nu se rezolvă în urma unui somn bun de noapte. 

- Stabiliţi un program zilnic de odihnă şi somn. 

- Ascultaţi o muzică relaxantă la radio sau TV. 

- Odihniti-vă între activităţi. 

- Planificati-vă activităţile atunci când sunteti odihnit. 

y y y 

- Fiţi realişti si stabiliţi programul zilnic în funcţie de priorităţile 

y y y y 1 o y 1 y 

dumneavoastră si de recomandările medicului curant. 

ALTERAREA IMAGINII DE SINE 

Tratamentul poate aduce modificări asupra corpului şi vieţii dumnea- 
voastră, aceasta afectând totodată şi respectul de sine. Aceste transformări 
pot include pierderea în greutate sau îngrăşarea, cicatrici chirurgicale, 
diferite reacţii la tratament ale pielii, un oarecare edem al feţei, alopecia 

(pierderea părului). Din fericire majoritatea acestor reacţii au un caracter 
temporar, ele dispărând treptat o dată cu încheierea tratamentului. 

Primul pas pe care îl puteţi face în restabilirea imaginii de sine 
este să vă directionati energia si gândurile în direcţia a ceea ce puteti 
întreprinde pentru dumeavoastră (să îmbunătăţiţi această imagine). 
O atenţie mai mare în îngrijirea pielii, dietă, exerciţii fizice şi o atitudine 
pozitivă sunt cele mai sănătoase căi de a vă recăpăta încrederea în sine. 

Sfaturi: 

- Exprimaţi-vă sentimentele în legătură cu schimbările corpului 
dumnneavoastră. 

- Aveţi încredere în membrii familiei, prieteni şi personalul 
medical; cereţi ajutor! 

- Vorbiţi cu alţi oameni care au trecut sau trec prin probleme 
similare cu ale dumneavoastră si întrebaţi cum au reuşit ei să facă fată 

schimbărilor corpului. 

- Faceţi o listă cu părţile frumoase ale corpului dumneavoastră şi vedeţi 
ce puteţi întreprinde pentru a menţine o imagine de sine cât mai bună. 

- Râdeti cât mai mult, s-a dovedit ştiinţific că râsul este o bună 
modalitate de luptă împotriva stresului; 

- Gândiţi-vă la alternativa perucii, dar mai gândiţi-vă şi la eşarfe, 
pălării, şepci. Dacă sunteţi o persoană îndrăzneaţă şi nonconformistă 
luaţi în considerare şi posibilitatea de a ieşi din casă fără ceva pe cap, 
chiar dacă aveţi alopecie. 

- Purtaţi haine confortabile. Purtaţi culori vii - chimioterapia şi 
radioterapia dau pielii o culoare palidă, iar hainele frumos colorate, vor 
atenua acest aspect; aveţi curajul să fiţi deosebiţi! 

- Aveţi grijă de pielea dumneavoastră, folosiţi loţiunile de corp, 
preferabil fără parfum, fără alcool, hipoalergenice. 

- Folosiţi cremele de corp pentru a menţine pielea hidratată, evitaţi 
apa fierbinte. 

- Folosiţi creme cu factor de protecţie solară. 



AFECTAREA MEMORIEI Şl SCĂDEREA 

CAPACITĂŢII DE CONCENTRARE 

- Apar destul de des ca şi reacţii adverse la tratament şi de aceea ele 
vor dispărea treptat odată cu încheierea tratamentului. 

- Fiţi înţelegător cu dumneavoastră. 

- Ţineţi un calendar pentru întâlniri. 

- Notaţi întrebările pe care vreţi să le puneţi medicului dumnea- 
voastră, notaţi şi răspunsurile primite. 

- Păstraţi lucrurile personale în acelaşi loc. 

SCHIMBĂRILE Şl INCERTITUDINEA 

Perioada tratamentului pote fi însoţită de sentimente de nesigu- 
ranţă şi incertitudini. întrebări de genul „Când se vor termina toate astea?” 
sau „Ce voi face mai departe?” sunt absolut normale în această perioadă. 
Răspunsurile la aceste întrebări variază, deoarece fiecare pacient răspunde 
diferit la tratament, iar complicaţiile sunt uneori greu de prevăzut. 

Pacienţii se pot adapta situaţiei pur şi simplu luând fiecare zi aşa 
cum este ea! 

- Identificaţi cu claritate schimbările apărute şi discutaţi despre 
aceste schimbări cu familia, personalul medical şi în cadrul grupurilor 
de suport psihologic. 

- Ţineţi o evidenţă a întrebărilor şi răspunsurilor într-un jurnal 
personal. 

- Când vă faceţi planuri de viitor trebuie să aveţi întotdeauna şi 
un plan de rezervă sau un plan B pentru a fi siguri că acţiunile dumnea- 
voastră îşi vor atinge obiectivul. 

- Vorbiţi despre speranţele, temerile şi dezamăgirile dumnea- 
voastră cu cineva care vă ascultă - cineva din familie, prieten apropiat, 
consilier sau psihoterapeut. 

- Spuneţi consilierului sau terapeutului dacă vă simţiţi copleşiţi şi 
simţiţi că nu puteţi face faţă schimbărilor apărute în viaţa de zi cu zi sau 
în relaţiile dumneavoastră, pentru a putea beneficia de un aport profe- 
sional mai susţinut. 

5 

SEXUALITATATEA Şl REPRODUCEREA 

Sexualitatea este o parte importantă a sănătăţii şi a stării de bine 
a individului. Sexualitatea nu presupune numai acţiunea fizică, dar şi 
legăturile emoţionale conexe. 

Atât cancerul, cât şi tratamentul, pot afecta sexualitatea în mai 
multe moduri: 

- imaginea de sine: transformările fizice (în urma intervenţiilor 
chirurgicale sau slăbirea/îngrăşarea după tratament) şi problemele 
emoţionale (anxietatea, depresia, teama) pot influenţa în mod negativ 
felul în care dumneavoastră vă vedeţi; 

- scăderea libidoului: efectele adverse ale tratmentului (senzaţia de 
greaţă sau vomă) pot interfera cu dorinţa sexuală. 

Este important de subliniat că nu toţi pacienţii cu această boală vor 
avea probleme legate de sexualitate, în timpul tratamentului de specialitate. 

- nu ezitaţi să puneţi întrebări chiar dacă aveţi reţineri; 

- comunicaţi cu partenerul dumneavoastră şi păstraţi o bună expri- 
mare a sexualităţii dumneavoastră; 

- spuneţi partenerului dumneavoastră ce simţiţi (nu există rău sau 
bine, ci doar comunicare şi înţelegere); 

- apelaţi la consiliere psihologică sau grupuri de suport. 




Consilierea psihologică 



Reproducerea 

în privinţa reproducerii, pentru pacienţii oncologici tineri, care îşi 
doresc descendenţi sunt utile următoarele informaţii: 

y y 

- sănătatea individuală trebuie să primeze asupra dorinţei de 
procreere, fie şi numai dacă ne gândim că orice copil are nevoie de 
părinţi sănătoşi şi responsabili; 

- e bine să aşteptaţi o perioadă de timp de 3-5 ani (mai puţin sau 
mai mult în funcţie de tratamentele specifice efectuate), înainte de a lua 
o decizie; 

- consultaţi medicul oncolog pentru a obţine informaţii privind 
riscul teratogen al medicaţiei pe care aţi primit-o; 

- consultaţi geneticianul clinician pentru calcularea riscului de 
tumori maligne la copiii dumneavoastră, dacă aveţi mai multe cazuri în 
familie (a se vedea capitolul: noţiuni de genetică şi cancere familiale); 

- informaţi medicii echipei multidisciplinare de tratament despre 
dorinţa dumneavoastră de a avea copii, înainte de începerea oricărui 
tratament, deoarece numai aşa puteţi beneficia de mijloacele moderne 
de recoltare şi conservare a ovulelor, respectiv spermatozoizilor, pentru 
fertilizări ulterioare; 

- nu uitaţi niciodată că a da viaţa unui copil nu este decât începutul 
unei călătorii, pe care trebuie să o parcurgeţi într-un mod responsabil. 

Studiile clinice 




STUDIILE CLINICE 



Ce trebuie să ştiţi? 

Studiile clinice (denumite şi trialuri clinice: în limba engleză 
trial = încercare, cercetare, probă) sunt activităţi ştiinţifice la care parti- 
cipă pacienţi, în mod voluntar, pentru a se testa noi medicamente sau 
noi proceduri medicale, pentru a compara diverse tipuri de terapii sau 
pentru a evalua siguranţa administrării acestora. Aceste studii sunt 
necesare pentru a se putea dezvolta mereu noi terapii pentru afecţiuni 
atât de importante cum este cancerul. 

Decizia de a participa într-un trial clinic aparţine exclusiv paci- 
entului. Pentru ca această decizie să fie luată în mod corect şi spre 
beneficiul bolnavului, acestuia trebuie să i se explice foarte clar în ce 
constă respectivul studiu, care sunt potenţialele beneficii sau riscuri şi 
de asemenea care sunt opţiunile de terapie standard-uzuală, conform 
ghidurilor de practică în vigoare, naţionale sau internaţionale, în caz că 
nu doreşte să participle la studiul propus de medic. 

Consimţământul pacientului de a participa într-un studiu clinic trebuie 
să fie acordat în scris şi după ce acesta a obţinut toate informaţiile necesare. 

Trialurile clinice naţionale sau internaţionale se desfăşoară după 
reguli şi reglementări medicale şi legale foarte stricte, astfel încât să 
se reducă la minim, eventuale reacţii adverse grave sau chiar fatale. 

Trebuie menţionat că astfel de reacţii adverse pot apare oricum şi în 
timpul tratamentelor standard, în funcţie de reactivitatea individuală a 
fiecărui bolnav şi că acest lucru nu trebuie să constituie un motiv pentru 
teama sau refuzul de a participa la un studiu clinic. 

De-a lungul timpului s-a dovedit că aceste trialuri, realizate cu parti- 
ciparea unui număr mare de pacienţi, reprezintă singura cale de progres 
în tratamentul afecţiunilor atât de importante ca gravitate şi număr de 
indivizi afectaţi, iar implementarea rezultatelor acestor studii în practica 
medicală curentă, salvează anual milioane de vieţi în întreaga lume. 

Trebuie să mai ştiţi că trialurile clinice se grupează în mai multe 
faze, fiecare fază fiind concepută să răspundă unor întrebări specifice. 

Aceste studii au o istorie despre care există date încă din anii 1700, 
dar numai de la mijlocul secolului 20, acestea au devenit utilizate pe scară 
planetară şi au schimbat radical viziunea de abordare a unui caz clinic şi 
anume de la experienţa personală a medicului, bazată pe cazuri similare, 
tratate în trecut, la abordarea actuală modernă denumită, „medicină bazată 
pe dovezi” Aceste dovezi sunt tocmai rezultatul transferului în practica 
medicală curentă, a rezultatelor unui impresionant număr de studii clinice al 
căror rol este tocmai acela de a aduce în beneficiul pacienţilor cele mai valo- 
roase terapii, care apar în laboratoarele de cercetare ale oamenilor de ştiinţă. 

Există 2 organisme importante ce reglementează şi aprobă imple- 
mentarea în practica medicală curentă a noilor terapii şi anume: 

In SUA - FDA (Food and Drug Administration) şi în Europa - 
EMEA (European Medicines Agency) 

înainte ca orice nou medicament să poată fi utilizat în clinică, 
trebuie să treacă prin mai multe trialuri - de faza 0, I, II şi III în care 
se evaluează atât eficienţa cât şi profilul de siguranţă al acestuia. Aceste 

trialuri clinice ce se desfăşoară frecvent în mai multe centre din diverse 

> 

ţări şi în mod randomizat, stau la baza aprobării date de către FDA şi 
EMEA, aprobări absolut necesare intrării acestor noi terapii în practica 
medicală din SUA, respectiv Europa. 



■ 



Trialurile Clinice 

Drumul unui nou medicament din laboratoarele de cercetare până 
la patul pacientului este lung şi dificil, trecând prin etapa multiplelor 
teste care permit identificarea unui produs cu potenţial activ din aproape 
1000 studiate! Urmează apoi testările pe culturi de celule şi pe anima- 
lele de laborator. De la descoperirea unui nou medicament şi până la 
finalizarea testărilor pe animale se scurg de obicei înjur de 6 ani - acest 
interval de timp constituie aşa-numita perioadă pre-clinică. 

Apoi începe etapa trialurilor clinice. De la iniţierea acestora şi 
până la aprobarea noului medicament pentru practica medicală curentă, 
mai trec aproximativ 8 ani. 

De ce este nevoie de o perioadă atât de lungă? 

Pentru ca cercetătorii să fie siguri că un nou medicament este şi 
eficient şi sigur, trebuie ca acesta să fie studiat în mai multe trialuri şi pe 
un număr cât mai mare de pacienţi, astfel încât rezultatele obţinute să 
aibă semnificaţie statistică. 

De ce este nevoie de această semnificaţie statistică? 

Fiindcă numai aşa rezultatele pozitive înregistrate la lotul de paci- 
enţi participanţi la studiu, pot fi reproductibile la majoritatea bolnavilor 
cu aceeaşi afecţiune, deci pot intra în practica medicală curentă. Sunt 
de asemenea utile şi studiile cu rezultate negative. Dacă au îndeplinit 
condiţia semnificaţiei statistice, ele ne arată că lipsa de răspuns la noul 
tratament, sau reacţiile adverse inacceptabile nu se datorează reactivităţii 
pariculare a participanţilor la studiu, ci medicamentului studiat, care nu 
va primi astfel aprobarea de utilizare în practica medicală curentă. 

Aprecierea beneficiului terapeutic şi a siguranţei utilizării unui 
medicament în practica oncologică se face în ani de zile de studii 
clinice în care participă pacienţi selectaţi pe baza unor criterii ştiinţi- 
fice riguroase. 

Cea mai mare barieră în realizarea studiilor o reprezintă numărul 
relativ mic de pacienţi (aproximativ 1 din 20) care participă. Cel mai 

frecvent, lipsa dorinţei de participare sau refuzul se datorează insufi- 
cientei cunoaşteri a beneficiilor individuale pe care le oferă înrolarea 
într-un trial clinic. De asemenea este de maximă importanţă de precizat 
că unica modalitate de a realiza progrese în tratamentul cancerului ca 
şi al altor maladii, o reprezintă evaluarea de noi şi noi medicamente în 
astfel de trialuri clinice. 

De ce nu este suficientă etapa pre-clinică de analiză a diverselor 
substanţe şi apoi de testare pe animale? 

Deoarece, chiar dacă un medicament se dovedeşte si eficient si 
sigur atunci când se administrează unui animal de laborator, este evident 
că nu pot fi extrapolate aceste rezultate şi subiecţilor umani, fără studii 
specifice necesare precizării dozei optime pentru obţinerea efectului 
terapeutic şi evaluării diverselor forme de toxicitate. 

Cum se desfăşoară un studiu clinic? 

y 

Există mai multe reguli care se respectă în mod obligatoriu: 

- Orice studiu clinic are un Protocol de Studiu, în care sunt preci- 
zate foarte clar criteriile de includere şi excludere a pacienţilor, toate 
documentele medicale necesar a fi completate, precum şi toate activită- 
ţile medicale pe care medicul investigator le întreprinde în timpul desfă- 
şurării studiului, astfel încât informaţiile clinice şi paraclinice culese de 
la pacienţi să fie cât mai riguroase şi în acelaşi timp monitorizarea strictă 
să minimizeze posibilele reacţii adverse. 

- înainte de a participa la orice fel de studiu clinic, pacientul 
trebuie să semneze un consimţământ informat. I se vor aduce la cunos- 
tinţă beneficiile dar şi posibilele riscuri asociate medicamentului sau 
procedurii testate. 

- Studiile clinice sunt conduse numai de investigatori experimen- 
taţi şi care sunt instruiţi în mod special pentru astfel de activităţi ce 
depăşesc practica medicală curentă. 



Trialurile Clinice 



- Toate studiile clinice se desfăşoară cu pacienţi care se înrolează 
în mod voluntar. 

- Pacientul are dreptul să refuze participarea la un studiu clinic 
propus de medicul curant şi de asemenea, chiar dacă a acceptat iniţial, 
are dreptul de a se retrage în orice moment al desfăşurării acestui studiu. 

- Trialurile ce se adresează pacienţilor oncologici au în general în 
toate braţele de studiu, medicamente active, rareori placebo (substanţă 
inactivă terapeutic) şi numai la pacienţii cu stadii avansate la care chiar 
una din opţiunile standard ar fi tratamentul simptomatic, nespecific. 
Acest lucru se întâmplă pentru că nu ar fi etic să oferi unui pacient un 
placebo, dacă acesta mai are şanse (cel puţin teoretice) de a beneficia de 
un tratament activ, specific oncologic. 

Cum se clasifică trialurile clinice în funcţie de scopul urmărit, 
de întrebările la care răspund? 

Trialurile de fază 0 

Investighează dacă şi cum acţionează un medicament nou; se 
utilizează doze mici şi un număr redus de administrări la fiecare pacient 
şi se colectează multe probe biologice inclusiv biopsii de ţesuturi pentru 
a vedea dacă medicamentul acţionează aşa cum s-a anticipat, pe baza 
studiilor preclinice. In prezent sunt puţine asfel de studii şi cuprind în 
general un număr de pacienţi mai mic de 20. Aceste studii durează doar 
câteva zile, efectele secundare sunt mult mai puţine şi mai reduse ca 
gravitate faţă de studiile de fază I, dar este posibil şi ca tratamentul să fie 
lipsit de beneficii pentru pacient. Din acest motiv principala motivaţie 
a unui pacient pentru a participa într-un astfel de studiu este mai puţin 
legată de un potenţial beneficiu individual ci mai mult determinată de 
dorinţa altruistă de ajuta la progresul cercetărilor medicale. Trebuie 
menţionat că participarea într-un astfel de studiu, nu împiedică paci- 
entul să beneficieze ulterior de participarea de exemplu la trial-uri de 
fază III. 

Trialurile de fază I 

Acestea sunt concepute să răspundă la întrebarea: 

Este acest tratament (medicament, procedură) sigur? 

Aceste studii includ un număr mic de pacienţi (15-50) şi se adre- 
sează pacienţilor la care nu există alternative mai bune de terapie specifică 
şi se efectuează în centre mari, (importante) de tratament al cancerului. 

Scopul principal al studiilor de faza I este stabilirea dozei celei mai 
mari de medicament, care poate fi administrată unui pacient în condiţii de 
siguranţă (fără reacţii adverse severe). De asemenea în cadrul studiului se 
decide care este cea mai bună cale de administrare a noului medicament. 

In studiile de fază I nu există niciodată substanţe placebo şi nu sunt 
destinate evidenţierii acţiunii anticanceroase (ca în studiile de faza 0) ci 
tatonării dozei de medicament ce poate fi administrată în condiţii de 
siguranţă. 

Trialurile de fază II 

Acestea răspund la întrebarea: Tratamentul este activ? 

Dacă un medicament se dovedeşte a fi rezonabil de administrat (în 
fază I), adică lipsit de toxicităţi majore la o anumită doză stabilită, acesta 
va fi evaluat într-un studiu de fază II în privinţa acţiunii terapeutice. 

De obicei în studiile de fază II participă între 25 şi 100 de paci- 
enţi cu acelaşi tip de cancer. Toţi pacienţii sunt tratati cu aceeaşi doză 
de medicament şi de asemenea nimeni nu primeşte medicaţie placebo. 
Uneori în studiile de fază II pot exista mai multe braţe, pacienţii putând 
să primească doze diferite ale medicamentului testat. Există de asemenea 
posibilitatea şi ca medicamentul să fie administrat pe căi diferite. Se 
stabileşte astfel care este cea mai bună cale de a obţine un raport optim 
tolerantă- eficientă . 

y y 

Studiile de faza II se pot desfăşura şi în spitale comunitare cu 
secţii de oncologie sau cabinete medicale de profil, nu neapărat în centre 
de mare performanţă. 



Trialurile Clinice 



Aceste studii urmăresc dacă medicamentul testat duce la dispa- 
riţia tumorii (RC-remisiunea completă), micşorarea ei (RP-remisiunea 
parţială), sau staţionarea ei la aceleaşi dimensiuni (BS-boală stabilă). De 
asemenea, chiar dacă tumora evoluează, creşte (BS-boala progresivă) în 
timpul testării noului drog, e posibil de evaluat dacă în aceste condiţii, 
medicamentul nu are cel puţin rolul de a creşte calitatea vieţii. 

Dacă rezultatele studiului de fază II, arată că majoritatea pacien- 
ţilor a avut un beneficiu terapeutic (prelungirea supravieţuirii sau cel 
puţin creşterea calităţii vieţii), fără reacţii adverse severe, medicamentul 
trece în etapa studiilor de fază III. 

Trialurile de fază III 

Trialurile de fază III răspund la întrebarea: Este noul tratament 
mai bun, mai eficient decât ceea ce avem deja, ceea ce se utilizează în 
practică medicală curentă? 

Astfel studiile de fază III investighează eficienţa şi tolerabilitatea 
noilor medicamente, comparativ cu ceea ce se consideră medicaţie stan- 
dard în practica medicală curentă. 

Spre deosebire de studiile din fazele anterioare, studiile de fază III 
înrolează un număr mare de pacienţi, cel puţin câteva sute şi se desfă- 
şoară în mai multe centre medicale dintr-o ţară sau chiar din ţări de pe 
toate continentele. Studiile se pot desfăşura în diverse spitale cu secţii 
de oncologie şi cabinete de specialitate, nu numai în centre universitare 
de mare performanţă. 

Deoarece nu se cunoaşte dinainte care va fi tratamentul mai bun 
(cel nou sau cel standard-existent deja în practica medicală), pacienţii 
incluşi în studiile de faza III sunt randomizaţi. (Adică includerea în 
grupul de studiu cu medicament nou sau vechi se face la întâmplare, 
fără a selecţiona pacienţii. Prin respectarea protocolului de studiu cele 
două grupuri de pacienţi, chiar dacă sunt aleşi întâmplător în a primi 
medicamentul de testat sau pe cel vechi, vor fi echilibrate ca vârstă, 

preponderenţa sexelor, stadiile de boală etc. In acest fel se elimină posi- 
bilele influenţe ale acestor caracteristici asupra rezultatelor studiului). 

Studiile de faza III sunt simplu-orb atunci când pacienţii nu ştiu 
în ce grup de terapie se află (cu medicamentul nou, sau cel standard), 
şi dublu-orb, atunci când nici pacientul şi nici medicul care îl tratează 
nu cunosc în ce grup de terapie a fost randomizat pacientul. Aceste din 
urmă studii oferă cele mai riguroase date ştiinţifice, deoarece elimină 
elementele de subiectivitate atât din partea medicului cât şi a pacien- 
tului, care pot duce în final la o supra-apreciere nerealistă a medicamen- 
tului testat faţă de standard, sau dimpotrivă la o sub-apreciere legată 
frecvent de inerenta teamă de reacţii adverse, de câte ori se utilizează un 
medicament nou. 

In general în studiile de fază III, prin procesul de randomizare, 
orice pacient are posibilitatea de 50% de a se afla în braţul cu medica- 
ment nou. Există însă şi studii în care 75% din pacienţi primesc noua 
medicaţie, conform protocolului de studiu. 

Trebuie să stiti că dacă rezultatele interimare dovedesc în mod 
elocvent superioritatea fie a noului tratament, fie a acelui standard, 
studiul se va opri, oferindu-se tuturor pacienţilor posibilitatea de a primi 
tratamentul mai eficient. 

In unele studii de fază III există posibilitatea ca randomizarea să 
plaseze pacientul, fie în grupul ce va primi medicamentul de testat, fie 
în grupul care va primi placebo, dar acest lucru se întâmplă doar atunci 
când pacienţii au tumori sau sunt în stadii de boală pentru care nu există 
terapie standard eficientă. 

De multe ori, pentru ca un medicament nou să primească 
aprobarea organismelor amintite (EMEA şi FDA) şi să poată fi utilizat 
cu eficienţă şi bună tolerabilitate în practica medicală curentă, este 
nevoie ca mai multe astfel de studii de fază III să aibă aceleaşi rezultate 
pozitive, concordante cu cele anterioare. 

Mai există de asemenea şi studii clinice de fază IV. 



Trialurile Clinice 



Care este scopul lor? 

Chiar atunci când un medicament a primit aprobarea (după 
studiile de fază III) de a fi utilizat pe scară largă, în practica medicală 
curentă, mai există posibilitatea să apară reacţii adverse tardive, care 
se manifestă după perioade de timp mai lungi decât cele de urmărire, 
din studiile de fază III. De asemenea când medicamentul începe să fie 
folosit, de un număr mult mai mare de pacienţi decât cel din studiile de 
fază III, e posibil să apară şi alte reacţii adverse care trebuiesc evaluate, 
ca şi alte posibile grade de eficienţă terapeutică. 

Studiile de fază IV, efectuându-se numai cu medicamente deja 
studiate, aflate în practica de zi cu zi, presupun cele mai puţine riscuri 
pentru pacienţi. 

Beneficiul pacienţilor care participă la astfel de studii este cel al 
unei monitorizări mai complexe decât în practica curentă. 

Rezultatele acestor studii servesc cercetărilor viitoare de îmbună- 
tăţire a performanţelor medicamentului în cauză sau stau la baza creării 
altora din aceeaşi clasă, dar mai eficiente si mai bine tolerate. 

înainte de a participa în orice studiu clinic şi de a semna consim- 
ţământul în care veţi găsi explicaţii specifice legate de respectivul trial, 
este bine să puneţi medicului dumneavoastră următoarele întrebări: 

1. Ce fel de studiu îmi propuneţi? - ce fază: 0, 1, II, III, IV? 

2. Care sunt beneficiile participării mele în acest studiu? 

3. Dacă nu doresc să particip, care sunt alternativele de tratament 
standard, uzuale? 

4. Cum apreciaţi balanţa risc-beneficiu, nu în general, ci strict în 
cazul participării mele la acest studiu (luând în considerare particulari- 
tăţile cazului meu)? 

5. E posibil să primesc în cadrul studiului o medicaţie placebo 
(inactivă)? 

Dacă răspunsul este da, întrebaţi în continuare dacă în mod cert nu 
există terapii standard care să mai fie eficiente în cazul dumneavoastră. 

Ghidul pacientului Oncologic 

6. Participarea mea la studiu înseamnă să vin de mult mai multe 
ori la spital/cabinet; înseamnă mult mai multe analize decât în mod 
obişnuit? 

7. Mai există şi alte studii, în alte centre la care aş putea avea acces 
şi care ar putea fi mai eficiente în cazul meu? 

Chiar dacă informaţiile acestui capitol referitoare la studiile clinice 
sunt mai dificil de înţeles, sperăm că cel puţin am reuşit să explicăm că 
participarea într-un studiu clinic nu înseamnă că pacientul trebuie să 
se teamă că este „un fel de cobai” supus unor riscuri inutile, că uneori 
studiile reprezintă nu numai şansa de a primi un medicament nou, dar 
şi posibilitatea de a primi medicaţia standard într-o manieră de monito- 
rizare mai complexă. 

De asemenea dacă aţi avut răbdarea să parcurgeţi aceste rânduri, 
cu siguranţă v-ati dat seama că un medicament testat ştiinţific înseamnă 
imense fonduri utilizate în cercetarea de laborator şi apoi milioane de 
participanţi la studii care să-i dovedească în mod real eficienţa şi tole- 
rabilitatea. 

Sperăm că nu în ultimul rând acest capitol vă va ajuta să nu deve- 
niţi victime ale vindecătorilor de ocazie cu „ceaiuri şi leacuri preparate 
în bucătăriile personale” şi nici a vânzătorilor de iluzii de import care 
vând miracole în cutii frumos colorate. 

TERAPII COMPLEMENTARE SI ALTERNATIVE 

9 

Ce trebuie să ştiţi 



1. Ce reprezintă? 

Aceste terapii reprezintă un grup de diverse sisteme medicale de 
îngrijire, practici şi produse care nu fac parte din medicina convenţio- 
nală (cea practicată de medici în cadrul sistemului oficial de sănătate 
(public sau privat) al fiecărei ţări. 

Există şi situaţii în care medici sau asistente, angajaţi intr-un 
sistem de sănătate convenţional, practică şi diverse tipuri de terapii 
complementare sau alternative. 

Uneori, terapiile complementare sunt utilizate împreună cu medi- 
cina convenţională. 

> 

Alteori, terapiile alternative sunt utilizate în loc de medicină 
convenţională. 

Medicina integrativă combină tratamente aparţinând medicinei 
convenţionale cu tratamente complementare sau alternative pentru care 
există date ştiinţifice certe de siguranţă în administrare si eficientă. 

2. Cât de frecvent sunt ele utilizate? 

Deşi în România nu există date statistice clare privind utilizatorii 
acestor terapii, credem că numărul lor este destul de mare, având în 

vedere proliferarea după anii ’90 a societăţilor care comercializează astfel 
de produse, sau cabinete care oferă diverse tipuri de proceduri necon- 
venţionale. De asemenea, publicitatea în media, de multe ori exagerată, 
precum şi „apetitul” crescut al unui segment de populaţie, în general mai 
puţin informată, pentru alternative la medicina convenţională, face ca 
această situaţie să persiste. Dacă pentru pacienţii cu afecţiuni mai puţin 
grave care apelează la aceste terapii, singurele riscuri la care se expun sunt 
pierderea de timp şi de bani, pentru bolnavii oncologici, aceste terapii 
pot fi de-a dreptul periculoase, ele întârziind de multe ori în mod fatal 
un diagnostic precoce şi un tratament convenţional, care efectuat la 
timp, oferă bolnavului de cancer şanse reale de curabilitate. 

Recurgerea la astfel de terapii există oriunde în lume, chiar şi în 
ţări în care oferta medicinei clasice, convenţionale, este mult mai gene- 
roasă decât la noi. 

Astfel în SUA, într-un studiu publicat în anul 2000 în Journal of 
Clinical Oncology, autorii arătau că 69% din 453 pacienţii oncologici 
investigaţi, au utilizat cel puţin o dată de-a lungul evoluţiei bolii, un tip 
sau altul de terapie neconvenţională. 

3. Cum poate fi evaluată eficienţa şi siguranţa 
acestor terapii neconvenţionale 

Pentru ca pacienţii să poată apela fără riscuri majore la un anumit 
tip de terapie neconvenţională, aceasta ar trebui, evident, să fie evaluată 
respectând toate rigorile impuse de studiile clinice care vă sunt prezen- 
tate la capitolul dedicat trialurilor clinice (în acest ghid). 

Fără a dori să anulăm din start (fără analize ştiinţifice) şi în bloc 
(sunt terapii foarte diferite de la diverse produse naturiste, la practici 
spirituale) potenţialul benefic al medicinei complementare şi alterna- 
tive, dorim să vă avertizăm că majoritatea nu au fost evaluate ştiinţific 



Terapii complementare şi alternative 

şi statistic, în cel mai bun caz „dovezile de eficienţă” fiind prezentarea 
unor cazuri anecdotice de ameliorări sau vindecări. 

Sperăm că aţi găsit în acest ghid (în special în capitolul dedicat 
studiilor clinice) explicaţia a ceea ce înseamnă medicină bazată pe 
dovezi/medicină convenţională. 

7 

Chiar dacă sunteţi tentat să apelaţi şi la terapii complementare sau 
alternative vă sfătuim să fiţi foarte precaut şi reticent la reclame de orice 
fel şi înainte de a accepta o astfel de variantă terapeutică, să vă consultaţi 
cu medicul curant si împreună să obţineţi toate informaţiile necesare 
despre respectivul tratament neconvenţional. 

Numai în acest fel puteţi evita expunerea la riscuri inutile şi 
compromiterea şanselor dumneavoastră de vindecare sau ameliorare 
printr-un tratament convenţional, dovedit a fi eficient. 

4. Există în prezent studii clinice care să evalueze 
în mod ştiinţific terapiile neconvenţionale 
(complementare şi alternative)? 

Răspunsul este afirmativ şi, în prezent atât în SUA cât şi în Europa 
se desfăşoară diverse studii clinice care investighează potenţialul rol 
benefic al unor terapii neconvenţionale. 

Până la finalizarea acestor studii şi includerea în ghidurile de prac- 
tică medicală curentă a unora din aceste terapii, nu recomandăm utili- 
zarea lor! 

5. Dacă doriţi să utilizaţi şi un astfel de tratament 

neconventional? 

» 

Având în vedere că voinţa pacientului este întotdeauna suverană, 
dacă dorinţa de a utiliza totuşi astfel de terapii neconvenţionale există, 

recomandarea noastră fermă este că înainte de a lua această decizie să vă 

consultaţi cu medicul oncolog. 

6. Care sunt întrebările pe care trebuie să le puneţi oricărui 
furnizor de terapii alternative sau complementare? 

- cum a fost studiat respectivul tratament? 

- care sunt beneficiile utilizării lui? 

- pentru ce fel de pacienţi (cu ce afecţiuni) se utilizează medica- 
mentul? 

- de când si unde s-a mai utilizat? 

- ce publicaţii medicale îl recomandă? 

- care sunt reacţiile adverse? 

- cum interactionează cu tratamentul dumneavoastră conventi- 
onal, şi în ce fel şi pe ce număr de pacienţi oncologici a fost studiată 
această posibilă interacţiune? 

Chiar dacă răspunsurile la aceste întrebări le veţi considera 
satisfăcătoare pentru dumneavoastră, nu ezitaţi să vă adresaţi 
medicului oncolog, pentru a lua împreună cea mai bună decizie pentru 
sănătatea dumneavoastră. 

ÎNGRIJIRI DE TIP „HOSPICE" 



Prin „Hospice“ se înţelege un tip de îngrijiri care au drept scop 
creşterea calităţii vieţii, controlul simptomelor, îmbunătăţirea comuni- 
cării şi în general asigurarea unui confort fizic şi spiritual pacienţilor 
aflaţi în stadii avansate de boală. Acest concept defineşte grija faţă de 
un pacient, atunci când vindecarea nu mai este posibilă, iar mijloacele 
de terapie specifică au fost epuizate. 

Pacienţii care beneficiază de acest tip de îngrijiri sunt în general 
cei cu speranţă de viaţă estimată a fi de şase luni sau mai puţin. 

Există mai multe modalităţi de „ Hospice 

Aceste îngrijiri pot fi oferite la domiciliu, în spitale sau în aşeză- 
minte specializate pentru aceste tratamente paliative. Se adresează atât 
pacienţilor cu familii care se implică activ în îngrijirea lor, dar şi acelora 
care nu beneficiază de acest suport. 

Toate serviciile de tip „Hospice 1 au la dispoziţia pacienţilor: medici 
dedicaţi acestui tip de activitate, asistente, infirmiere, psihologi, clerici, 
asistenţi sociali. 

Decizia de a primi astfel de îngrijiri paliative aparţine exclusiv 
pacientului. 

Speranţa de viaţă redusă, lipsa unor terapii specifice eficiente şi 
voinţa exprimată a pacientului reprezintă criterii de admisie într-un 
sistem de îngrijire „Hospice 11 . 

Deşi epuizarea tuturor mijloacelor de tratament specific şi nevoia 
de îngrijiri paliative sunt noţiuni foarte greu de acceptat de către 
bolnavi şi familiile lor, înţelegerea beneficiilor aduse de abordarea de 
tip „Hospice“, duce la menţinerea unui confort de viaţă rezonabil cu 
păstrarea demnităţii umane, până în stadiile terminale ale bolii. 

Controlul simptomelor şi managementul durerii sunt elemente ce 
cresc confortul fizic al pacienţilor, iar metodele de susţinere spirituală 
asigură pacienţilor un confort psihologic, ajutându-i să-şi contenţioneze 
mai bine anxietatea, depresia şi să comunice mai uşor cu membrii familiei. 

Pacienţii primesc toate medicamentele necesare controlului simpto- 
melor în doze si moduri de administrare individualizate în funcţie de nevoi. 

Indiferent dacă pacientul e îngrijit acasă sau într-o instituţie 
medicală, membrii familiei sunt încurajaţi să se implice activ în 
procesul de îngrijire 

In România există mai multe centre de tip „Hospice“ şi de asemenea 
câteva unităţi medicale cu paturi destinate acestui tip de îngrijiri palia- 
tive la care pacienţii pot apela în funcţie de zona lor de domiciliu. 

Întrebări pentru terapeuţi 



Care sunt întrebările pe care ar trebui 
să le adresaţi medicilor din echipa 
de terapie care se ocupă de îngrijirea 
dumneavoastră? 



1 . Care este diagnosticul meu ? Ce fel de cancer am? In ce stadiu de 
boală mă aflu ? 

2. Care sunt modalităţile de tratament? 

3. Care sunt avantajele şi dezavantajele fiecăruia? 

4. Dar reacţiile adverse? 

> 

5. Ce îmi recomandaţi? 

6. Când veţi avea informaţii asupra eficacităţii terapiei pe care mi-o 
recomandaţi? 

7. Ce se întâmplă dacă tratamentul nu conduce la rezultatele 
anticipate? 

■ 8. Dacă doresc să întrerup tratamentul, sau doresc schimbarea lui, este 

posibil? In ce condiţii? 

■ 9. Există terapii alternative, suplimente nutritive, studii clinice cu 

medicamente noi, care ar putea fi benefice pentru mine? 



10. Aş putea obţine o a doua opinie privind diagnosticul şi opţiunile de 
terapie? 

CHESTIONAR PENTRU PACIENŢI 

9 

1. In general consideraţi ghidul: 

I I Foarte util I ] Util Oarecum util Deloc util 

2. După însuşirea noţiunilor prezentate în ghid, cum apreciaţi comunicarea cu medicii 
care vă tratează (oncolog, radioterapeut, chirurg)? 

Mult mai bună 
Mai bună 

□ Neinfluenţată 
Mai dificilă 

3. Aţi recomanda acest ghid şi altor pacienţi? 

Categoric da 
Cred că da 

□ Nu sunt sigur 

□ Nu 

4. Care sunt sugestiile dumneavoastră pentru ediţiile viitoare ale ghidului, referitor la: 

- conţinut 

- formă de prezentare 

- limbaj 



5. Ce alte teme decât cele dezvoltate în capitolele ghidului consideraţi că ar trebui adăugate? 

